text:
ပိူဝ်ႈတႃႇၸတ်းႁဵတ်း ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈၵူၼ်းၶိူဝ်းတႆး ဢၼ်ဝႃႈ တေၸတ်းတီႈ လၢင်းၶိူဝ်းၼၼ်ႉ ၵေႃပွင်ၵၢၼ်ႉၽွမ်ႉႁူမ်ႈၸိုင်ႈတႆး (CSSU) ၸတ်းႁဵတ်းပၢင်ၾိုၵ်းၽွၼ်ႉ (Workshop) တီႈဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း၊ ဢုပ်ႇဢူဝ်းၵၼ်ပိူင်လူင် 5 ႁူဝ်ၶေႃႈ။ လွင်ႈၼႆႉ ၸုမ်းၶၢဝ်ႇၽူႈတွႆႇႁွၵ်ႈ လႆႈတွင်ႈထၢမ်ဝႆႉ ၸဝ်ႈသိုၵ်းလူင်ၸၢႆးဢူး ၽူႈမီးပုၼ်ႈၽွၼ်း လုမ်းၵပ်းသၢၼ် RCSS တီႈတူၼ်ႈတီး ဝႆႉၼင်ႇၼႆ။
ထၢမ်-ဝိူၵ်ႊသျွပ်ႊ (Workshop) ဢၼ်ႁဵတ်းပၢင်ၾိုၵ်းၽွၼ်ႉမိူဝ်ႈလဵဝ်ၼႆႉ ပဵၼ် Workshop သင်ၶႃႈ?။
တွပ်ႇ-ပဵၼ် Workshop တႃႇႁဝ်းတေႁဵတ်း ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး၊ ႁဝ်းၶႃႈတေႁဵတ်း တေဢုပ်ႇဢူဝ်းၵဵဝ်ႇၵပ်းလွင်ႈ 5 ႁူဝ်ၵေႃႈ ၵၢၼ်မိူင်း၊ ၵၢၼ်ႁူမ်ႇလူမ်ႈ၊ ၵၢၼ်တီႈလိၼ်လႄႈသၽႃႇဝ၊ ၵၢၼ်မၢၵ်ႈမီး လႄႈၵၢၼ်တူင်ႇဝူင်းၵူၼ်း။ ၸွမ်းၼင်ႇၼႂ်း CSSU မီးလၢႆၸုမ်းၼၼ်ႉ တႃႇဢုပ်ႇဢူဝ်း 5 တွၼ်ႈၵၼ် (ၵၼ်ႇတ)ၼၼ်ႉ ႁဝ်းမႃးႁဵတ်း Workshop ၵၼ်ဢွၼ်တၢင်း၊ ၼႂ်းႁဝ်းၼင်ႇၵၼ်ႁႂ်ႈလႆႈႁူႉၵၼ်၊ ႁႂ်ႈလႆႈမိူၼ်ၵၼ်၊ ပေႃးႁဝ်းဢုပ်ႇဢူဝ်းသပ်းလႅင်းတေႃႇၵူၼ်းမိူင်း ႁႂ်ႈလႆႈပဵၼ်ပိူင်လဵဝ်ၵၼ်လၢႆးလဵဝ်ၵၼ် ၸိူဝ်းၼႆႉ။
ထၢမ်- 5 ႁူဝ်ၶေႃႈ/ၵၼ်ၼႆႉ ႁဵတ်းတီႈလဵဝ်ၶႃႈႁႃႉ ဢမ်ႇၼၼ်ၵေႃႈၽႄၵၼ်သေ ၼိုင်ႈၸုမ်းလႂ်ႁဵတ်းၼိုင်ႈတီႈၶႃႈႁႃႉ?။
တွပ်ႇ-ၽႄၵၼ်ႁဵတ်း 5 တီႈ၊ ႁႃႈၸုမ်းၵေႃႈႁဵတ်း 5 တီႈ။ တီႈၼႂ်းတူၼ်ႈတီးၼႆႉ ၸတ်းၸွမ်းႁူင်းႁႅမ်း 5 တီႈသေ ဢွၼ်ၵၼ်ႁဵတ်းၸုမ်းလႂ်ၸုမ်းၼၼ်ႉ၊ တွၼ်ႈလႂ်တွၼ်ႈၼၼ်ႉ။
ထၢမ်-ဢၼ်မႃးၶိုၼ်ႈႁွတ်ႈၶဝ်ႈႁူမ်ႈၼႆႉ ပဵၼ်ၸုမ်းလႂ်လၢႆလၢႆၶႃႈ၊ မီးမွၵ်ႈၵႃႈႁိုဝ်ၶႃႈ?။
တွပ်ႇ-ပဵၼ်လုၵ်ႈၸုမ်း ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ၊ မိူၼ်ၼင်ႇပႃး ၵေႃႈႁူမ်ႈသၢင်ႈၸိုင်ႈတႆး SSJAC ၊ ၶွင်ႇသီႇဢဝ်ၶိုၼ်းၸိုင်ႈတႆး RCSS, ၸုမ်းသိူဝ်ၽိူၵ်ႇ SNDP၊ ၸုမ်းၵူၼ်းၼုမ်ႇ၊ ၸုမ်းတူင်ႇဝူင်းၵူၼ်း ၸွမ်းၼင်ႇ ပဵၼ်လုၵ်ႈၸုမ်း CSSU ။ ပွၵ်ႈၼႆႉ ၵူၼ်းၶိုၼ်ႈမွၵ်ႈ 150 ထိုင် 160 ၵေႃႉ။ ၼႂ်း RCSS ၼႆႉ ၼိုင်ႈၵၼ်ႇတလႂ်မီးၵူၼ်း 5 ၵေႃႉ၊ ပေႃးဝႃႈပဵၼ် 5 ၵၼ်ႇတၼႆၵေႃႈ မီး 25 ၵေႃႉ၊ တၢင်ႇၸုမ်းၸိူဝ်းၼၼ်ႉၵေႃႈပဵၼ်ၸိူင်ႉၼၼ်။ မိူၼ်ၼင်ႇၸုမ်းသိူဝ်ၽိူၵ်ႇ၊ ၼႂ်း SSJAC ၸိူဝ်းၼႆႉတေမႃးၼိုင်ႈၵၼ်ႇတလႂ် 5 ၵေႃႉ၊ မိူၼ်ၸိူင်ႉၼင်ႇၸုမ်း တူင်ႇဝူင်းၵူၼ်း၊ ၸုမ်းၵူၼ်းၼုမ်ႇတႆးၼႆႉၵေႃႈ တူၺ်းႁႅင်းသေလိူၵ်ႈမႃး 2 ၵေႃႉႁိုဝ် 3 ၵေႃႉၸိူဝ်းၼႆႉ။ ၼိုင်ႈၸုမ်းၼႆႉမႃး 25 ၵေႃႉ။ မိူၼ်ၼင်ႇတီႈႁဝ်းၼႆႉပႃး 25 ၵေႃႉယဝ်ႉ သမ်ႉပႃးထႅင်ႈၾၢႆႇၵၢၼ်လုမ်း၊ ၵၢၼ်မၢတ်ႈမၢႆမၼ်းၸိူဝ်းၼႆႉ ပႃး 3-5 ၵေႃႉထႅင်ႈ။
ထၢမ်-ပၢင် Workshop ၼႆႉ တေၸတ်းႁဵတ်းလၢႆဝၼ်းၶႃႈ?။
တွပ်ႇ-ၶၢဝ်းတၢင်း 5 ဝၼ်း။
ထၢမ်-မီးတၢင်းယိူင်းဢၢၼ်းသင်သေ ၸတ်းႁဵတ်းၶႃႈ?။
တွပ်ႇ-ပဵၼ်လွင်ႈႁၢင်ႈႁႅၼ်း ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ဢၼ်ႁဝ်းတေႁဵတ်းတီႈလၢင်းၶိူဝ်း။ မိူဝ်ႈပႆႇႁဵတ်း ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈၼၼ်ႉ ႁဝ်းတေႁဵတ်း Workshop ဢွၼ်တၢင်း၊ ပေႃးႁဵတ်း Workshop ယဝ်ႉ လူင်းႁူပ်ႉထူပ်းၵူၼ်းမိူင်းထႅင်ႈ၊ ၶိုၼ်းသိုပ်ႇႁဵတ်းပၢင်ဢုပ်ႇၵုမ်လူင်ႈၼႃႈထႅင်ႈ၊ ပေႃးႁဵတ်းပၢင်လူင်ႈၼႃႈယဝ်ႉ ၸင်ႇၵွႆႈၵႂႃႇတီႈလၢင်းၶိူဝ်း၊ တေမႃးပဵၼ်ၸၼ်ႉပဵၼ်ၸၼ်ႉ။ ဢွၼ်တၢင်းသုတ်းၼႆႉ တေၸတ်းပၢင် Workshop ဢုပ်ႇဢူဝ်းၵၼ် ၵဵဝ်ႇလွင်ႈ 5 ႁူဝ်ၶေႃႈၼၼ်ႉ။ တီႈပၢင်ဢုပ်ႇၵုမ်လူင်ႈၼႃႈၼၼ်ႉ ႁဝ်းတေႁူပ်ႉထူပ်းၵူၼ်းမိူင်းထႅင်ႈ၊ ၽိတ်ႈမွၵ်ႇၽူႈတၢင်တူဝ်ၵူၼ်းမိူင်းႁဝ်း။ ဢၼ်တေႁဵတ်း ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈၼၼ်ႉ ႁႂ်ႈမၼ်းပႃးသဵင်ႁူဝ်ၸႂ်ၵူၼ်းမိူင်းႁဝ်း။ ၵွပ်ႈပိူဝ်ႈႁဝ်းႁဵတ်းတႃႇၸၢဝ်းၶိူဝ်း ၸိူဝ်ႉၶိူဝ်းတႆး။ ပေႃးဝႃႈၸိူဝ်ႉၶိူဝ်းတႆးၼႆၵေႃႈ ဢမ်ႇၸႂ်ႈဢၼ်ယူႇတီႈၼႂ်းမိူင်းတႆးၼႆႉၵူၺ်း တႆးႁဝ်းဢၼ်ယူႇဝႆႉၼႂ်းမိူင်းႁူမ်ႈတုမ်ၼႆႉ တၢင်ႇမိူင်းၸိူဝ်းၼၼ်ႉၵေႃႈ တေႁႂ်ႈပႃးၵၢင်ၸႂ်ၶဝ်၊ ၵွပ်ႈပိူဝ်ႈၸိူင်ႉၼၼ်လႄႈ ႁဝ်းႁၢင်ႈႁႅၼ်း။ တႃႇတေႁၢင်ႈႁႅၼ်းၼၼ်ႉ ႁဝ်းႁဵတ်း Workshop ၵၼ်ၸိူင်ႉၼႆ။
ထၢမ်-မိူဝ်ႈလဵဝ်ၼႆႉ ၼႂ်းႁႃႈႁူဝ်ၶေႃႈၼၼ်ႉ သမ်ႉလႆႈၾိုၵ်းၽွၼ်ႉပၼ်ၸိူင်ႉႁိုဝ်ၽွင်ႈၶႃႈ?။
တွပ်ႇ-ဢၼ်ၾိုၵ်းၽွၼ်ႉပၼ်ၼၼ်ႉ ပဵၼ်ဢၼ်ၵဵဝ်ႇတွၼ်ႈလႂ်တွၼ်ႈၼၼ်ႉ။ တွၼ်ႈၵၢၼ်မိူင်းၼၼ်ႉ ၽူႈဢၼ်လူင်ႉလႅၼ်ႇၵၢၼ်မိူင်း တေမႃးပၼ်ပၢင်ဢုပ်ႇဢူဝ်းၵၼ်။ သမ်ႉႁဝ်းတေႃႇႁဝ်း ၼႂ်းလုၵ်ႈၸုမ်းၼင်ႇၵၼ်ၵေႃႈ ၶိုၼ်းမႄးၵပ်းသၢၼ်ၵၼ်၊ ၶိုၼ်းမႄးဢုပ်ႇဢူဝ်းၵၼ်၊ လႅၵ်ႈလၢႆႈတၢင်းႁၼ်ထိုင်ၵၼ်သေ ၶိုၼ်းမႃးၶွၼ်ႈၵၼ်၊ ႁဝ်းတေဢဝ်ၶေႃႈဢၼ်လႆႈၸႂ်ၵၼ်ၸိူဝ်းၼၼ်ႉသေ ႁဝ်းတေၵႂႃႇတၢင်ႇၼႄတီႈပေႃႈမႄႈၵူၼ်းမိူင်း ႁႂ်ႈလႆႈႁပ်ႉႁူႉၸွမ်း။
ထၢမ်-ပေႃးဝႃႈပၢင် Workshop ၼႆႉယဝ်ႉ တေလူင်းထူပ်းၵူၼ်းမိူင်းၼႆ တေလူင်းလၢႆပိုၼ်ႉတီႈၶႃႈ?။
တွပ်ႇ-ႁဝ်းဝႃႈႁႂ်ႈလူင်းလႆႈၵူႈဝဵင်းတႄႉ ၶၢဝ်းယၢမ်းမၼ်းတေဢေႇယူႇ။ တီႈတႅၵ်ႈမၼ်း မိူၼ်ၸိူင်ႉၼင်ႇပွတ်းႁွင်ႇ ၸတ်း ႁဵတ်းလႆႈတီႈလႃႈသဵဝ်ႈ၊ တီႈသႅၼ်ဝီ၊ တီႈၵျွၵ်ႉမႄးၸိူဝ်းၼႆႉ။ ဝဵင်းတၢင်ႇတီႈၸိူဝ်းၼၼ်ႉ ၸမ်ဝဵင်းလႂ်ၵေႃႈ မိူၼ်ၼင်ႇတၢင်းမူႇၸေႊ-ၼမ်ႉၶမ်း၊ ၵူတ်ႉၶၢႆၸိူဝ်းၼႆႉ မၼ်းၸမ်တၢင်းသႅၼ်ဝီၼႆၵေႃႈ မႃးၶွၼ်ႈၵၼ်တီႈသႅၼ်ဝီ။ မိူၼ်ၼင်ႇတၢင်းၵျွၵ်ႉမႄး၊ သင်ဝႃႈၸတ်းႁဵတ်းတီႈၵျွၵ်ႉမႄးၼႆၵေႃႈ ဢၼ်ၸမ်မိူၼ်ၼင်ႇၼွင်ၶဵဝ် ၼွင်ပၢင်ႇ မိူင်းမိတ်ႈၸိူဝ်းၼႆႉ တေမႃးတီႈၵျွၵ်ႉမႄး။ တီႈလႃႈသဵဝ်ႈၵေႃႈ မိူင်းယႆ၊ တၢင်ႉယၢၼ်း မႃးတီႈလႃႈသဵဝ်ႈ။ မိူၼ်ၼင်ႇပွတ်းဢွၵ်ႇ တေၸတ်းႁဵတ်းတီႈတႃႈၶီႈလဵၵ်း၊ ၵဵင်းတုင်။ ပေႃးၸိူင်ႉၼၼ် ဢၼ်ၸမ်ၵဵင်းတုင်ၵေႃႈမႃးၶွၼ်ႈၵၼ်တီႈၵဵင်းတုင်၊ ဢၼ်ၸမ်တႃႈၶီႈလဵၵ်းၵေႃႈမႃးၶွၼ်ႈၵၼ်တီႈတႃႈၶီႈလဵၵ်း ၸိူဝ်းၼႆႉ၊ တေဢမ်ႇလူင်းၵူႈပိုၼ်ႉတီႈယဝ်ႉ။ တေပႃးၵူၼ်းၵူႈပိုၼ်ႉတီႈၵူႈၸႄႈဝဵင်း၊ ၵူၺ်းၵႃႈ တီႈတေလူင်းၼၼ်ႉ တေဢမ်ႇလူင်းၵူႈပိုၼ်ႉတီႈၵူႈၸႄႈဝဵင်း။
ထၢမ်-ၸွမ်းၼင်ႇၽႅၼ်ဝႆႉ တေၵႂႃႇတီႈဝဵင်းယႂ်ႇဝဵင်းလူင်ၵူၺ်းၶႃႈႁႃႉ။ ၶၢဝ်ႉၶၢဝ်ႉမၼ်း တေမီးမွၵ်ႈလၢႆၸႄႈဝဵင်း ဢၼ်ၵႂႃႇလႆႈၶႃႈ?။
တွပ်ႇ-ၸႂ်ႈယဝ်ႉ ဝဵင်းယႂ်ႇဝဵင်းလူင် တီႈဢၼ်ၵႂႃႇမႃးငၢႆႈသၢင်ႇထုၵ်ႇ၊ တၢင်ႇဝဵင်းၸိူဝ်းၼၼ်ႉၵေႃႈ ပဵၼ်ဝဵင်းၸိူဝ်းၸမ်ၵၼ်ၸိူဝ်းၼႆႉ၊ ၶၢဝ်ႉၶၢဝ်ႉမၼ်း တေမီးမွၵ်ႈ 16 ဝဵင်း။
ထၢမ်-16 ဝဵင်းၼႆႉ ၸွင်ႇလၢတ်ႈပၼ်ႁူဝ်ယွႆႈမၼ်းလႆႈၶႃႈ?။
တွပ်ႇ-16 တီႈ/ဝဵင်းၼႆႉ မိူၼ်ၼင်ႇတီႈတူၼ်ႈတီး၊ လၢႆးၶႃႈ။ ဝဵင်းလိူဝ်ႇၸိူဝ်းၼႆႉၵေႃႈတေပႃး၊ မိူၼ်ၼင်ႇတီႈတႆးယူႇသဝ်းၼႂ်းမိူင်းႁူမ်ႈတုမ်ၼႆႉ တီႈမိူင်းၶၢင်ၵေႃႈတေပႃး၊ တီႈလွႆၵေႃႇၵေႃႈတေပႃး။ ၼႂ်းမိူင်းတႆးတင်းၼွၵ်ႈမိူင်းတႆး။ မိူၼ်ၼင်ႇတီႈၼႂ်းမိူင်းထႆးတႄႉ တေဢမ်ႇၸၢင်ႈၵႂႃႇ၊ ၵူၺ်းၵႃႈ တီႈဢၼ်ၵူၼ်းမိူင်းတႆးႁဝ်းၵႂႃႇႁွတ်ႈၵႂႃႇၽႅဝ်ယူႇၼၼ်ႉတႄႉ ၶဝ်ပၼ်မႃးၶေႃႈၵၢင်ၸႂ်ၶဝ်လႆႈယူႇ။ လွင်ႈပၼ်ၵၢင်ၸႂ်ၼၼ်ႉ ၼႂ်းမိူင်းၼွၵ်ႈမိူင်းတေပႃးၼင်ႇၵၼ်၊ ၸုမ်းဢၼ်လူင်းႁူပ်ႉထူပ်းၵူၼ်းမိူင်းၼႆႉ တေဢမ်ႇၸၢင်ႈၵႂႃႇပႃးတီႈၼွၵ်ႈမိူင်း မိူၼ်ၼင်ႇတၢင်းမိူင်းထႆး မိူင်းၶႄႇၸိူဝ်းၼႆႉ။ ၵူၺ်းၵႃႈ ၶေႃႈၵၢင်ၸႂ်ၵူၼ်းမိူင်းႁဝ်း ဢၼ်မီးယူႇၸိူဝ်းၼၼ်ႉ ႁဝ်းတေယွၼ်းၵႂႃႇပႃးယူႇ။
(ၶႅၼ်းတေႃႈပႂ်ႉသိုပ်ႇဢၢၼ်ႇတွၼ်ႈၼႃႈ)


c: text/html

text:
ဢိင်ၼိူဝ်သိုၵ်းတဢၢင်း ၶဝ်ႈတူင်ႉၼိုင်ၼႂ်း ဢိူင်ႇၼမ်ႉပွင်ႈ ဢိူင်ႇၼႃးၼၢင်း ၸႄႈဝဵင်းလႃႈသဵဝ်ႈသေ ၸုမ်းသိုၵ်းမၢၼ်ႈ တင်းၸုမ်းပျီႇတူႉၸိတ်ႉ ႁူမ်ႈၵၼ်ဢွၵ်ႇတူင်ႉၼိုင်ပွတ်းတွၼ်ႈၼၼ်ႉ ႁဵတ်းႁႂ်ႈၵူၼ်းဝၢၼ်ႈ ၵူၼ်းမိူင်းမႆႈၸႂ် ၵူဝ်ပဵၼ်ပၢင်တိုၵ်း။
ၵဵဝ်ႇၵပ်းလွင်ႈၼႆႉ ၸၢႆးဢွမ်ၶိူဝ်း ၵူၼ်းၼႂ်းပိုၼ်ႉတီႈလၢတ်ႈဝႃႈ- “ပူၼ်ႉမႃး 2-3 ဝၼ်းၼႆႉ ၵူၼ်းပိုၼ်ႉတီႈၶဝ်ၵေႃႈ လၢတ်ႈဝႃႈ မီးသိုၵ်းတဢၢင်း TNLA ဢဵၼ်ႁႅင်းသိုၵ်းမွၵ်ႈ 150 ၵေႃႉမႃးတူင်ႉၼိုင်ၼႂ်းပိုၼ်ႉတီႈ ထုင်ႉၼမ်ႉပွင်ႈ တီႈဢိူင်ႇၼႃးၼၢင်း။ တီႈဝၢၼ်ႈလွႆၵၢင် ဢိူင်ႇၼႃးၼၢင်းၼၼ်ႉ ၶဝ်မႃးၵဵပ်းၸၢဝ်းပလွင်ႈၶဝ်ၵႂႃႇ 3 ၵေႃႉ”-ဝႃႈၼႆ။
ဢိူင်ႇၼႃးၼၢင်းၼႆႉ မီးဝၢၼ်ႈၵူၼ်းမွၵ်ႈ 7 ဝၢၼ်ႈ ၵမ်ႈၼမ်ပဵၼ်ဝၢၼ်ႈပီႈၼွင်ႉတႆး။ ၼႂ်း 7 ဝၢၼ်ႈၼၼ်ႉ မီးဝၢၼ်ႈလူင်၊ ဝၢၼ်ႈႁွင်ႇ၊ ဝၢၼ်ႈၵၢတ်ႇ၊ ႁူဝ်ထႃ၊ ၼႃးသႃ၊ ဝၢၼ်ႈၵွင်း၊ ဝၢၼ်ႈၼႃးၵၢင် (ပလွင်ႈ)။ ဢိူင်ႇၼႃးၼၢင်း မီးၸဵင်ႇၸၢၼ်းဝၼ်းဢွၵ်ႇလႃႈသဵဝ်ႈ၊ ၵူၺ်းၵႃႈ ဝၢၼ်ႈတႆးတႄႉ သိုၵ်းတဢၢင်းၶဝ်ဢမ်ႇၵဵပ်းၵူၼ်းၼင်ႇၵဝ်ႇ- လႆႈႁူႉၼင်ႇၼႆ။
မိူဝ်ႈဝၼ်းတီႈ 10/12/2017 ၸုမ်းပျီႇတူႉၸိတ်ႉ (ဝၢၼ်ႈပၢင်ႇ) တင်းသိုၵ်းမၢၼ်ႈၶဝ်ႁူမ်ႈၵၼ် ၶိုၼ်ႈၵႂႃႇတင်းသွင်ငႃး၊ ၾၢႆႇႁွင်ႇမႄႈၼမ်ႉပွင်ႈ ၶိုၼ်ႈၵႂႃႇႁႅင်းၵူၼ်းလူတ်ႉၵႃးသွင်လမ်း၊ ၾၢႆႇၸၢၼ်းၼမ်ႉၵေႃႈၶိုၼ်ႈၵႂႃႇလူတ်ႉၵႃး 2 လမ်း။ သဵၼ်ႈၾၢႆႇၸၢၼ်းၼမ်ႉ ၶိုၼ်ႈတၢင်းဝၢၼ်ႈပၢင်ႇ-ၼွင်လႅင်-လွႆမေႃႇ။ သဵၼ်ႈၾၢႆႇႁွင်ႇၼမ်ႉ လုၵ်ႉတီႈၼမ်ႉပွင်ႈၽႄၶဝ်ႈၵႂႃႇတၢင်းဝၢၼ်ႈၸေႈ၊ မိူင်းပၢႆ တွၼ်းၼႄႇ-ၼႃးမၢင်းၸိူဝ်းၼႆႉ။ ၸုမ်းသိုၵ်း TNLA ၶဝ်ၵေႃႈထွၼ်သိုၵ်းၶိုၼ်ႈၵႂႃႇတၢင်းဢိူင်ႇၸႄႈပွင်ႈ ၵုၼ်ႁဵဝ်း၊ မိူဝ်ႈလဵဝ် တိုၵ်ႉမီးယူႇတၢင်းၸႄႈပွင်ႈ ၵုၼ်ႁဵဝ်း ၶၢႆးသိမ်ႇ၊ ၾၢႆႇႁွင်ႇမႄႈၼမ်ႉပွင်ႈ-ၼႆယဝ်ႉ။
ထိုင်မႃးဝၼ်းတီႈ 11 ၼႆႉ လႆႈငိၼ်းၵူၼ်းပိုၼ်ႉတီႈဝႃႈ လႆႈငိၼ်းသဵင်မၢၵ်ႇလူင်ယူႇ။ ပီႈၼွင်ႉတၢင်းၼႃးၼၢင်းၶဝ် ၵမ်ႈၽွင်ႈပၢႆႈလူင်းမႃးတၢင်းၼမ်ႉပွင်ႈ တီႈဝၢၼ်ႈမိူင်းတိူၼ်း ၼပ်ႉႁူဝ်သိပ်း၊ ၵမ်ႈၽွင်ႈပဵၼ်မႄႈလုၵ်ႈမႄႈလၢင်း၊ ၵမ်ႈၼမ်ပဵၼ်ၵူၼ်းၸၢႆး ပိူင်လူင်မၼ်းၵူဝ်လႆႈႁၢပ်ႇၶျေႃး ၵႂႃႇသူင်ႇတၢင်းၸိူဝ်းၼႆႉ။ မိူဝ်ႈလဵဝ် ၵူၼ်းမိူင်းမႆႈၸႂ်ၵူဝ်ပဵၼ်ပၢင်တိုၵ်း-ၼႆယဝ်ႉ။
ၽူႈတႅၼ်းသၽႃးၸိူဝ်ႉၸၢတ်ႈ ၸႄႈတွၼ်ႈလႃႈသဵဝ်ႈ ၸၢႆးဝၼ်းလႅင်းၶမ်း လၢတ်ႈဝႃႈ- “ၽွင်းတိုၵ်ႉၶတ်းၸႂ်ၵေႃႇသၢင်ႈ လွင်ႈငမ်းယဵၼ်ၵၼ်ယူႇၼႆႉ သမ်ႉတေမီးလွင်ႈတုမ်ႉတိူဝ်ႉၵၼ်ၸိူင်ႉၼႆ ဢၼ်တေၺႃးၸၢၵ်ႇမၼ်း ပဵၼ်ပေႃႈမႄႈၵူၼ်းမိူင်းၵူၺ်း၊ လွင်ႈၼႆႉလီမႆႈၸႂ်တႄႉ။ လိူဝ်သေၼၼ်ႉ ၾႃႉၾူၼ်ရႃႇသီႇၵေႃႈသမ်ႉဢမ်ႇမၢၼ်ႇသေ လွင်ႈၽုၵ်ႇသွမ်ႈၵေႃႈသမ်ႉလူႉသုမ်းဝႆႉ၊ သမ်ႉတေပဵၼ်ပၢင်တိုၵ်းထႅင်ႈၼႆ ၵူၼ်းမိူင်းၼႆႉ ပၢႆသေလိူဝ်တူၵ်းၸၢၼ်း ၺႃးဢဝ်ၵၢၼ်းပုင်ႈယဝ်ႉ။ လိူဝ်သေၼၼ်ႉ ၶၢဝ်းၼႆႉပဵၼ်ၶၢဝ်းၵူၼ်းမိူင်းဢဝ်ၶဝ်ႈၵၢပ်ႇ တင်းဢဝ်ၶဝ်ႈ။ ႁဝ်းၶႃႈတႅၼ်းၽွင်းၵေႃႈတေလူင်းထူပ်းၵူၼ်းပိုၼ်ႉတီႈ ၸိူဝ်းၼႆႉယူႇ၊ ၵူၺ်းၵႃႈ ပီႈၼွင်ႉၵူၼ်းမိူင်းပႆႇတူဝ်ႈတၼ်းလႄႈ ပႆႇၸၢင်ႈလူင်းထူပ်း။ ၶၢဝ်းၼႆႉ မႃးတူင်ႉၼိုင်ၵၢၼ်သိုၵ်းသိူဝ် တေမီးလွင်ႈတုမ်ႉတိူဝ်ႉၵၼ်ၸိူဝ်းၼႆႉ ပေႃႈမႄႈပီႈၼွင်ႉၵူၼ်းမိူင်းတႄႉပေႃးဝူၼ်ႉၵႂင်ဝႆႉယူႇ”- ဝႃႈၼႆ။
တပ်ႉသိုၵ်းတဢၢင်း TNLA ပဵၼ်လုၵ်ႈၸုမ်း ၸုမ်းဢူၺ်းလီပွတ်းႁွင်ႇ FPNCC ဢၼ်တပ်ႉသိုၵ်းဝႃႉ UWSA ဢွၼ်ႁူဝ်ၼမ်းၼႃႈဝႆႉ။ တပ်ႉသိုၵ်းတဢၢင်း ပဵၼ်ၸုမ်းဢၼ်ဢမ်ႇႁပ်ႉ ၵၢၼ်ၵိုတ်းယိုဝ်းတူဝ်ႈမိူင်း (NCA)သေ ပဵၼ်ၸုမ်းဢၼ်ႁႃလၢႆးတၢင်းမႂ်ႇ တႃႇဢုပ်ႇဢူဝ်းၵၢၼ်မိူင်း ၸွမ်းလူင်ပွင်ၸိုင်ႈမၢၼ်ႈ ဢိၵ်ႇတပ်ႉသိုၵ်းမၢၼ်ႈ။ ၾၢႆႇတပ်ႉမတေႃႇသိုၵ်းမၢၼ်ႈၵေႃႈ ၵႃႈပူၼ်ႉမႃးၼႆႉ ဢမ်ႇႁပ်ႉၸုမ်းတဢၢင်းလူင်းလၢႆးမိုဝ်း NCA ၊ လၢတ်ႈဝႃႈတေလႆႈဝၢင်းၶိူင်ႈၵွင်ႈၵၢင်ႇပိူင်လဵဝ်ၵူၺ်း။

robotstxt: allowed

filter: keep


text:
ၶွမ်ႊမတီႊ ၵူၼ်းပၢႆႈၽေးတႆး ဢွၵ်ႇၶေႃႈပိုၼ်ၶၢဝ်ႇ လွင်ႈဢမ်ႇယုမ်ႇယမ် ၶေႃႈၵႂၢမ်း ၾၢႆႇလူင်ပွင်ၸိုင်ႈမၢၼ်ႈဝႃႈ မီး ၽႅၼ်ၵၢၼ်တေၸွႆႈထႅမ်ၵူၼ်းမိူင်းတႆးပၢႆႈၽေး ဢၼ်ၺႃးၸဝ်ႈတႃႇၼ ၼွၵ်ႈမိူင်းၶဝ်တတ်းပႅတ်ႈၼၼ်ႉ ဝႃႈၼႆ။
ဝၼ်းတီႈ 31/10/2017 ၶွမ်ႊမတီႊ ၵူၼ်းပၢႆႈၽေး ၵုင်းၵျေႃႇ၊ လွႆတႆးလႅင်း၊ လွႆလမ်၊ လွႆၵေႃႇဝၼ်း၊ လွႆသၼ် ၸူႉ၊ လွႆသၢမ်သိပ်း ၸဵမ်ၸိူဝ်းၼႆႉ ႁူမ်ႈၵၼ်သေ ဢွၵ်ႇၶေႃႈပိုၼ်ၶၢဝ်ႇ လွင်ႈဢမ်ႇယုမ်ႇယမ် ၶေႃႈၵႂၢမ်း ၾၢႆႇလူင်ပွင်ၸိုင်ႈ မၢၼ်ႈ ဝႃႈမီးၽႅၼ်ၵၢၼ် တေၸွႆႈထႅမ် ၵူၼ်းပၢႆႈၽေးတႆး ၸွမ်းလႅၼ်လိၼ်ထႆး-တႆး ဝႃႈၼႆ။
လုင်းၸၢႆးလႅင်း ႁူဝ်ပဝ်ႈၶွမ်ႊမတီႊ ၵူၼ်းမိူင်းတႆးပၢႆႈၽေးလႄႈ ပဵၼ်တင်းႁူဝ်ၼႃႈ ပၢင်သဝ်း ၵုင်းၵျေႃႇ လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈဝႃႈ “ ပေႃးဢွၵ်ႇၸိူင်ႉၼၼ်မႃး မၼ်းတူၵ်းလွၵ်းၵမ်းလဵဝ်ယဝ်ႉ။ လူင်ပွင်ၸိုင်ႈမၢၼ်ႈ ၶဝ်ပေႃး လူဝ်ႇၼႄၼႃႈ ၶဝ်ပေႃးလူဝ်ႇပႅတ်ႉလႅၼ်ၵမ်ႇၽႃႇ။ ဢူးၸေႃႇထေးတႄႉဝႃႈ တေၸွႆႈထႅမ်ၶဝ် လွင်ႈၼႆႉမၼ်း ဢဝ်ၼႃႈတႃၶဝ်ၵူၺ်း၊ မၼ်းဢဝ်သူပ်းဢဝ်ၵႂၢမ်းဝႃႈၵူၺ်း။ ပေႃးဝႃႈတႄႉတႄႉၸိုင် လွင်ႈၶဝ်တေၸွႆႈထႅမ် ဢၼ်ဝႃႈ ၼၼ်ႉ မၼ်းဢမ်ႇပဵၼ်လႆႈ။ လွင်ႈပၼ်ႁႃ လူဝ်ႇႁိၼ်ၵျႃႇၵူၺ်းၵေႃႈ ၶဝ်ပႆႇၵႄႈလႆႈ။
ယွၼ်ႉၼၼ်ႉ သင်ဝႃႈ ႁဝ်းဢမ်ႇ ဢွၵ်ႇ ၶေႃႈပိုၼ်ၶၢဝ်ႇၸိုင် ၵူၼ်းၼွၵ်ႈမိူင်းၶဝ် ထၢင်ႇဝႃႈ လူင်ပွင်ၸိုင်ႈမၢၼ်ႈတေၸွႆႈထႅမ် ၶႅမ်ႉပၢင်သဝ်း ၵူၼ်းပၢႆႈ ၽေးတႆး။ လွင်ႈတႄႉမၼ်းၼႆႉ ၶဝ်ဢဝ်သူပ်းဢဝ်ၵႂၢမ်းလၢတ်ႈၵူၺ်း မၼ်းဢမ်ႇပဵၼ်လႆႈၼႆသေ ၸင်ႇလႆႈဢွၵ်ႇ ၶေႃႈပိုၼ်ၶၢဝ်ႇ ႁႂ်ႈၵူၼ်းၼွၵ်ႈမိူင်းၼႂ်းမိူင်းႁဝ်း လႆႈႁူႉ” ဝႃႈၼႆ။
ၵဵဝ်ႇၵပ်းလွင်ႈၼႆႉ ၶွမ်ႊမတီႊၵူၼ်မိူင်းတႆးပၢႆႈၽေး Shan State Refugee Committee (Thai Border) ဢမ်ႇလႆႈႁပ်ႉလွင်ႈ ဢၼ်လူင်ပွင်ၸိုင်ႈမၢၼ်ႈ ၵပ်းသိုပ်ႇမႃးၵမ်းသိုဝ်ႈလႄႈ မီးလွင်ႈထၢင်ႇထိူမ်/ ငမ်းငဝ်းၼႂ်းၸႂ် ဝႆႉယူႇဝႃႈ ၸွင်ႇၸႂ်ႈၵၢၼ်ယိုၼ်းမိုဝ်းၸွႆႈထႅမ် ဢၼ်ၸိုၼ်ႈၸၢင်ႇ/ သိုဝ်ႈယူဝ်း ယူဝ်ၶေး ၸၢင်ႈပဵၼ်လွင်ႈၶႂ်ႈလႆႈၼႃႈ ဢဝ်တႃတေႃႇၼွၵ်ႈမိူင်းသေ ဢဝ်ႁူမ်ႇငမ်း ႁႄႉပႅတ်ႈလွင်ႈ သိုၵ်းမၢၼ်ႈတိုၵ်ႉသိုပ်ႇၶႂၢၵ်ႈၼႃႈသိုၵ်း လႄႈ ႁဵတ်းႁႂ်ႈ ၵူၼ်းမိူင်း လႆႈယၢႆႉၶၢႆႉပၢႆႈယူႇ ၼႂ်းပိုၼ်ႉတီႈ ၸႄႈမိူင်းၸၢဝ်းၶိူဝ်း ဝႃႈၼႆ။
ၵူၼ်းပၢႆႈၽေးၸိူဝ်းၼႆႉၵမ်ႈၼမ်လုၵ်ႉတၢင်းမိူင်းတႆးပွတ်းၵၢင် ပၢႆႈၽေး သိုၵ်းမၢၼ်ႈမႃးမိူဝ်ႈၼႂ်းပီ 1996-98။ မိူဝ်ႈၼၼ်ႉၵူၼ်းမိူင်းတႆးပွတ်းၵၢင် ႁူဝ်ၵူၼ်း သၢမ်သႅၼ် (300,000)ပၢႆ လႆႈထုၵ်ႇၸုမ်းသိုၵ်းမၢၼ်ႈႁေႃႈလိုပ်ႈတဵၵ်း ၸႂ်ႉၶၢႆႉ ဢွၵ်ႇယၢၼ် ႁိူၼ်းယေး ဝၢၼ်ႈသူၼ်၊ ၵူၼ်းၼပ်ႉႁူဝ်ပၢၵ်ႇလႆႈထုၵ်ႇတဵၵ်းတဵင်ပေႉၵိၼ် ၵၼ်ႉၸၼ်လူလၢႆ ၶႃႈႁႅမ်တၢႆ ဝႃႈၼႆ။
ဢူးၸေႃႇထေး ၽူႈၸတ်းၵၢၼ်လူင် လုမ်းၽူႈၵိူဝ်းၵုမ်ၸိုင်ႈမိူင်း လၢတ်ႈၼႂ်းသိုဝ်ႇလၢႆဢၼ်ဝႃႈ သုၼ်ၵၢင် လွင်ႈငမ်း ယဵၼ်လႄႈ လွင်ႈၶိုၼ်းမႄးလီၵၼ် ၼႂ်းၸိူဝ်ႉၸၢတ်ႈ လူင်ပွင်ၸိုင်ႈ မီးၽႅၼ်ၵၢၼ်တေၸွႆႈ ထႅမ်ၵူၼ်းမိူင်းတႆး ပၢႆႈၽေးဢၼ်ၺႃး ၸဝ်ႈတႃႇၼ ၼွၵ်ႈမိူင်း တတ်းပႅတ်ႈၶဝ်ႈၼမ်ႉတၢင်းၵိၼ်ၼၼ်ႉ သင်ဝႃႈယိုၼ်ႈယွၼ်း တၢင်းၸွႆႈ ထႅမ်မႃးၼႆ ၶေႃႈပိုၼ်ၶၢဝ်ႇ ဢွၵ်ႇဝႆႉဝႃႈၼၼ်။
တႄႇဢဝ် လိူၼ်ဢွၵ်ႊထူဝ်ႊၿိူဝ်ႊ ပီၼႆႉမႃးတႃႇႁူဝ်ၵူၼ်း 6000 ပၢႆၼၼ်ႉ ၸွမ်းပၢင်သဝ်းၵူၼ်း ပၢႆႈၽေး လႅၼ် လိၼ်တႆး-ထႆး ၺႃးၸဝ်ႈတႃႇၼ ၼွၵ်ႈမိူင်းတတ်းပႅတ်ႈ ၵၢၼ်ၵမ်ႉၸွႆႈ ၶဝ်ႈၼမ်ႉတင်းၵိၼ် ဝႃႈၼႆ။
ၶေႃႈမုၼ်း / ပၢင်လူင်


text:
ၵဝ်.ငဝ်ႈသႆၢလႅင်းထမ်း
ႁႅင်းတိုၵ်းသူၼ်းၸႂ်
မူိဝ်ႈဝၼ်းထိ ႑႔ လူိၼ်ၵျႅၼ်ႇၼူဝ်ႇဝႃႇရီႇ ႑႙႗႙ ၸဝ်ႈမုၼ်ယႂ်ႇၶုၼ်ေႁႃၶမ်း ၼၢင်းေႁႃၶမ်း ႄလႈ လုၵ်ႈယိင်းၸဝ်ႈ ၸဝ်ႈယိင်းၵျၱႇလႃးၽွၼ်း လႆႈၵွျႃႉႁွတ်ႈၽႅဝ်ထုိင် မူႇဝၢၼ်ႈဢွၼ်ႇတီႈ ၼုိင်ႈ ဢၼ်ယူႇတိတ်ႉၸပ်းၸႆၢးလႅၼ်လိၼ်် ထႆး-တႆး ၸုိင်ႈထႆးပွတ်းႁွင်ႇဢၼ်ႁွင်ႉၸုိဝ်ႈဝႃႈ “ဝၢၼ်ႈမႂ်ႇမွၵ်ႇၸၢမ်” ၊ လႆႈၵႂႃႇယဵမ်ႈလူတူၺ်းထိုင်ႄလႈတူင့်တၵ့်ပဵၼ်ၼင်ႇမိုတ်ႇၵိုဝ်းၸမ်ၸႂ် ၵၼ်ေသ လႆႈထၢမ်ထိုင်လွင်ႈယူႇလီၵိၼ်ဝၢၼ် လွင်ႈႁဵတ်းႁႃၵိၼ်ၵူၼ်းဝၢၼ်ႈ ၵူၼ်းမူိင်းၵႂႃႇ ယူႇယဝ့်။
ဝၢၼ်ႈမႂ်ႇမွၵ်ႇၸၢမ်ၼႆ့ ပဵၼ်မူႇဝၢၼ်ႈတႆး ဢၼ်ၸၢဝ်းတႆးလႆႈႄတႇတင်ႈဝႆ့ယူႇတီႈဢူိင်ႇတႃႈ တွၼ်း ေၸႊဝဵင်းႄမႈဢႆၢ ေၸႊတွၼ်ႈၵဵင်းမႆႇ ယူႇဝႆ့ၼူိဝ်ၾင်ႇႄမႈၼမ့်ၵူၵ်း ယၢၼ်ၵႆၵၼ် တင်းေၸႊဝဵင်းႄမႈဢႆၢမွၵ်ႈ 13 ၵီႇလူဝ်ႇမီႇတူိဝ်ႇရ် ယၢၼ်ၵႆတင်းဝဵင်းၵဵင်းမႆႇမွၵ်ႈ 185 ၵီႇလူဝ်ႇမီႇတူိဝ်ႇရ်။
ၼႂ်းဝၼ်းမူိဝ်ႈၸဝ်ႈၶႆႇၾႃႉတင်းသၢမ်လႆႈၵၴႃႉႁွတ်ႈမႃးထိုင်ၼၼ့် မႅၼ်ႈၽွင်းမူိဝ်ႈပီႈၼွင့်တႆး ဝၢၼ်ႈမႂ်ႇမွၵ်ႇၸၢမ်တိုၵ့်ၸတ်းႁဵတ်း ”ပၢင်ပွႆးယုၵ့်ယွင်ႈၸဝ်ႈၶူးေမႃတႆး” ဢၼ်ပဵၼ်ပွႆးယုၵ့် ယွင်ႈၽူႈမီးပၺႃႇပိုၼ့်ႁူႉ ၽူႈၵတ့်ၶဵၼ်ႇတႆး ၸူိဝ်းဢၼ်လႆႈသဵင်ႈၵၢမ်ႇ သုတ်းမုၼ်ၵႂႃႇယဝ့် ေသသမ့်လႆႈႁဵတ်းပဵၼ်ပပ့်တႅမ်ႈမႆၢသင်ႇသွၼ်ဝႆ့ပၼ်ထုိင်လုၵ်ႈလၢၼ် ႁႂ်ႈလႆႈသိုပ်ႇသၢၼ်ႁပ့် ပုတ်ႈပုၼ်ႈၽွၼ်းၵႂႃႇ၊ ပၢင်ပွႆးယုၵ့်ယွင်ႈၸဝ်ႈၶူးေမႃတႆးၼႆ့မီးပီႈၼွင့်တႆးၼႂ်းမူိင်းထႆးပတ်းပိုၼ့်ဢွၼ်ၵၼ်မႃးၶိုင်ပွင် ၸတ်းႁဵတ်းေသ ပဵၼ်လွင်ႈလူႇတၢၼ်းပၼ်ၽူႈသဵင်ႈၵၢမ်၊ႄၼလွင်ႈၾိင်ႈႄငႈၾိင်ႈထုင်းတႆး ႁႂ်ႈပဵၼ်လွင်ႈယုၵ့်ယွင်ႈထိုင်ၵုင်ႇမုၼ်ၸဝ်ႈၶူးေမႃဝႃႈၸူိင့်ၼင်ႇၼႆႄလႈ ၸဝ်ႈမုၼ်ယႂ်ႇၶုၼ် ေႁႃၶမ်း ၼၢင်းေႁႃၶမ်းသမ့်မႃးႁၼ်မႅၼ်ႈၾိင်ႈထုင်းဢၼ်လီငၢမ်းၶွင်ပီႈၼွင့်တႆးေသ လႆႈ သင်ႇလၢတ်ႈပၼ်ၾၢင့်ထုိင်ပီႈၼွင့်တႆးဝႃႈ “ႁႂ်ႈႁၵ့်သႃႇမႅတ်ႇပႅင်းၾိင်ႈထုင်းၾိင်ႈႄငႈဢၼ်လီ ငၢမ်းၼႆ့ဝႆ့ယႃႈႁႂ်ႈႁူင်ႈႁႆၢေတႃႇၸူဝ်ႈယၢဝ်းၶၢဝ်းႁိုင်” ဝႃႈၸူိင့်ၼင်ႇၼႆယဝ့်။
ေၶႃႈသင်ႇလၢတ်ႈၸဝ်ႈမုၼ်ယႂ်ႇၶုၼ်ေႁႃၶမ်းတင်းသွင်ၼၼ့် ဝႆၢးမႃးလႆႈမႃးပဵၼ်ႁႅင်းၸႂ်တိုၵ်း သူၼ်းႁၢဝ်ႈႁႅင်းတႃႇပီႈၼွင့်တႆး တႃႇႁႂ်ႈမီးၸုမ်းဢၼ်ၵဵဝ်ႇလူၺ်ႈလွင်ႈၵၢၼ်ၵူႉသူဝ်ႇလ် တႃႇ ၵမ့်ၸွႆႈၵူၼ်း၊တႃႇၵူၼ်းတင်းၼမ်မႅတ်ႇပႅင်းၾိင်ႈထုင်းသိုပ်ႇသၢၼ်ႁၵ့်သႃၼင်ႇႁိုဝ်ေပႃးေတ ဢမ်ႇလႆႈႁႆၢဝႆၢးၵႂႃႇ။
ၸၢဝ်းတႆး ပဵၼ်ေၶႃႈၵႂၢမ်းဢၼ်တႆးႁွင့်တူဝ်ၵဝ်ႇ ဢၼ်ထႆးႁွင့်ဝႃႈ”ထႆးယႂ်ႇ” ပဵၼ်ၵိင်ႇႄၽၶူိဝ်းတႆး ၶူိဝ်းၼိုင်ႈ ဢၼ်ၸႂ်ႉၽႃႇသႃႇၼႂ်းၶူိဝ်းတႆးဢၼ်မီးယူႇဝႆ့ၼႂ်းမူိင်းထႆး မူိင်းမၢၼ်ႊ မူိင်းတႆး မူိင်းႄၶႇ ဢိၼ်းၻီးယႃး(ဢႃႇသမ်ႇ) ဝႅတ့်ၼၢမ်း ၶမဵၼ် ႄလႈလၢဝ်းႄတႇၵႂႃႇၸူိဝ်းၼႆ့၊
ၶူးေမႃတႆး ပဵၼ်ေၶႃၵႂၢမ်းဢၼ်တႆးႁွင့်ၽူႈမီးပၺႃႇၽူးၵတ့်ၶႅၼ်ႇလွင်ႈပႆၢးဝူၼ့်တၢင်းႁူႉေမႃ ၵႂၢမ်း မင်ႇၵထသင်ႇသွၼ် ပဵၼ်ၽွၼ်းလီတႃႇၵူၼ်းတင်းၼမ်၊
---------------------------------
ၵဝ်ႉငဝ်ႈၶူးေမႃတႆး ယွၼ်ႉပူိဝ်ႈေၶႃႈသင်ႇလၢတ်ႈၸဝ်ႈမုၼ်ယႂ်ႇၶုၼ်ေႁႃၶမ်းဢၼ်ယၢမ်ႈမီးေတႃႇပီႈၼွင့်ၸၢဝ်း တႆးၼၼ့်ေသ ၸင်ႇႁဵတ်းႁႂ်ႈမီးႁႅင်းၸႂ်တႃႇေတဢွၼ်ၵၼ်ၶွတ်ႇၽွတ်ႈ ပဵၼ်ၸုမ်း ၵၢၼ် ၵူႉသူဝ်ႇလ် ႄလႈပုၼ်ႈၵူၼ်းတင်းၼမ်လႆႈၼၼ့် ႄတႇၸဵမ်မူိဝ်ႈပီႊ ႑႙႘႓ မႃးလႆႈ ဢွၼ် ၵၼ် ၶတ်းၸႂ်ၸတ်းႁဵတ်းပၢင်တုမ်ဢုပ်ႇဢုဝ်းငူပ့်ငိၵၼ်မႃးလႆၢပွၵ်ႈလႆၢၶၢဝ်း ႄလႈလိုၼ်းသုတ်း လႆႈႁဵတ်”ပၢင်ၵုမ်လူင်တီႈဝတ့်ႄမႈဢႆၢလူင် ဢူိင်ႇႄလႈေၸႊဝဵင်းႄမႈဢႆၢ ေၸႊတွၼ်ႈၵဵင်းမႆႇ ေသ လႆႈမီးေၶႃႈတႅပ်းတတ်းမၵ်းမႆၢဝႃႈ ႁႂ်ႈမီးလွင်ႈေၵႃႇတင်ႈၵဝ့်ငဝ်ႈတႆးႁႂ်ႈၸႂ်ႉၸုိဝ်ႈဝႃႈ “ၵဝ့်ငဝ်ႈၶူးေမႃတႆး” ဝႃႈၼႆ၊ ၵူၺ်းၼႃႇၵွပ်ႈပူိဝ်ႈမီးတၢင်းယၢပ်ႇၽိုတ်ႇလႆၢၸူိဝ့်လႆၢပူိင်ႄလႈဢမ်ႇၸၢင်ႈေၵႃႈတင်ႈပဵၼ်ၼမ့် ပဵၼ်တူဝ်လႆႈၼင်ႇဢဵၼ်းဢၢၼ်းဝႆ့၊ ၵူၺ်းလႆႈႄတႇဝႆ့လွင်ႈေၵႃႈသၢင်ႈ ဢွင်ႈတီႈႄလႈၵဵပ်းႁွမ် ၶွင်ၵဝ်ႇမွၼ်ႇတႆး၊လႆႈသၢင်ႈ “ေႁႃၶူးေမႃတႆး” ဝႆ့လင်ၼုိင်ႈ ဢၼ်မီးၸိၵ်းမူိၼ်ၵွင်းမူး၊ တၢင်း တႂ်ႈပဵၼ်ဢွင်ႈပုၼ်ႈတႃႇၸတ်းႁဵတ်းပၢင်ဝႆ့ၶူး၊ပဵၼ်ဢွင်ႈတီႈဢုပ်ႇဢူဝ်းၵၼ်ဢၼ်ၵဵဝ်ႇလူၺ်ႈ လွင်ႈၾိင်ႈထုင်းသႃႇသၼႃႇ ႄလႈပဵၼ်ဢွင်ႈတီႈၵဵပ်းၶွင်ၵဝ်ႇမွၼ်တႆႈ ႁႂ်ႈပဵၼ်မူိၼ်ၸူိင့်ၼင်ႇ “ႁွင်ႈႄၼၶူဝ်းၵဝ်ႇ” ၼၼ့်ယဝ့်။
ၵဝ့်ငဝ်ႈၶူိဝ်းတႆး
သုိပ်ႇမႃးၸွမ်သိုၵ်းလူင်(လိုဝ်ႈၵၢၼ်) ၽူၼ်း ဝၼႃးၵမူၼ်း ဢၼ်ယၢမ်ႈပဵၼ်ၵႅမ်ႄမႈတပ့်ၵဝ်ႇ ပွတ်းတွၼ်ႈထိ ႓ ၸုိင်ႈထႆး၊ပဵၼ်ၸၢဝ်းတႆးႄမႈႁွင်ႈသွၼ် လႆႈႁပ့်ပၢင်းမႃးပဵၼ်ႁူဝ်ပဝ်ႈလူင် “ၸုမ်းၶူိဝ်းတႆးသႃႇၶၵ်းၶီး” ဢမ်ၼၼ် “ၸုမ်းၶူိဝ်းတႆးၽွမ့်ႁူမ်ႈ” မူိင်းၵွၵ်ႇ၊လႆႈမႃးၶႆႈၶိုၼ်း ၽိုၼ့်ၶိုၼ်းသုိပ်ႇသၢၼ်ပႆၢးဝူၼ့်လွင်ေၵႃႇတင်ႈၵဝ့်ငဝ်ႈတႆးၼၼ့်ေသဢဵၼ်းဢၢၼ်းၸႂ်ႉ ၸိုဝ်ႈဝႃႈ “ၵဝ့်ငဝ်ႈၶူိဝ်းတႆး” ၼႆ၊ မီးၽႅၼ်ၵၢၼ်တႃႇတင်ႈဢွင်ႈႁွင်ႈၵၢၼ်တီႈဝတ့်မႂ်ႇ ဢၼ် ယူႇဝႆ့သဵၼ်ႈတၢင်းသႃထုပရႃႇၻိတ်ႇ ယၢၼ်းၼႃးဝႃး မူိင်းၵွၵ်ႇၼၼ့် ပဵၼ်ငဝ်ႈငုၼ်းဝႃႈ ၸူိင့်ၼႆေသတႃႇေၵႃႈ ၵွပ်ႈပူိဝ်ႈဝႃႈယင်းထူပ်းတၢင်းယၢပ်ႇၽိုတ်ႇ ဢၼ်ၵဵဝ်ႇၵပ်းဢွင်ႈတီႈ မၼ်းဝႆ့ႄလႈဢမ်ႇၸၢင်ႈၵူိတ်ႇပဵၼ်မႃးလႆႈၼင်ႇၵဝ်ႇ။
ၵဝ့်ငဝ်ႈသႆၢလႅင်းထမ်း (ြၽႃႉထမ်းသႅင်)
သိုပ်ႇမႃးၼႂ်းပီႊ ႒႐႐႘ (ပီႊပုတ့်တ ႒႕႕႑) လူၺ်ႈတင်းၸွမ်သိုၵ်းလူင်(လိုဝ်ႈၵၢၼ်) ၽူၼ်း ဝၼႃးၵမူၼ်း ဢွၼ်ႁူဝ်ေသ ပီႈၼွင့်တႆးၼႂ်းမူိင်းၵွၵ်ႇၸင်ႇလႆႈၽွမ့်ၵၼ်ၶွတ်ႇ ၽွတ်ႈၵဝ့်ငဝ်ႈ တႆးထႅင်ႈၵမ်းၼုိင်ႈပဵၼ်ထူၼ်ႈ သၢမ်၊ၵမ်းၼႆ့ၸႂ်ႇၸိုဝ်ႈဝႃႈ “ၵဝ့်ငဝ်ႈသႆၢလႅင်းထမ်း” (ၾႆၢႇထႆး ႁွင့်ဝႃႈမုၼ်းၼိထိြၽႃႉထမ်းသႅင်) ဢၼ်မီးတီႈပွင်ႇပဵၼ်ၽႃႇသႃႇဢင်းၵိတ်ႉဝႃႈ FOUNDATION OF THE LIGHT OF DHAMMA. (FLD) ယၢမ်းလဵဝ်လႆႈ ၸတ်း တင်ႈဢွင်ႈ "ႁွင်ႈၵၢၼ်ၸူဝ်ႊၶၢဝ်း" ဝႆ့တီႈ မႆၢ 99/25 သႆွးတႃႈၶၢမ်ႈ သဵၼ်ႈတၢင်းြၽႃႉရၢမ်း 2 ဢူိင်ႇ သႄမၻမ်ႊ ပၢင်ႊၶုၼ်ထဵၼ်း မူိင်းၵွၵ်ႇ ၸုိင်ႈထႆး။
- တႃႇလုမ်းလႃးပႂ်ႉပႃးသႃႇသၼႃႇၶမ်းြၽႃးပဵၼ်ၸဝ်ႈ
- တႃႇမႅတ်ႇပႅင်းယုၵ့်ယွင်ႈၾိင်းႄငႈႄလႈလိၵ်ႈလႆၢးတႆး
- တႃႇပၼ်တိုၼ်းပႆၢးပၺႃႇလုၵ်ႈဢွၼ်ႇၼုမ်ႇႁႆၢးႄလႈၵမ်ၸွႆႈၽူႈယၢၵ်ႈၽၢၼ်တူၵ်းၵိၼ်း
- ဢမ်ႇယုင်ႈၵဵဝ်ႇလူၺ်းလွင်ႈတင်းၵၢၼ်ပႆၢးမူိင်းသင်
“ၵဝ့်ငဝ်ႈသႆၢလႅင်းထမ်း” မီးတီႈပွင်ႇဝႃႈ “သႆၢလႅင်းြတႃးၸဝ်ႈ” ၼႆၼၼ့် လႆႈပၢင်းဢဝ်ၸုိဝ်ႈ “ၸဝ်ႈတူၼ်ၶူးလူင် ၸဝ်ႈြသႃႇၼႃႇၵိင်ႇတ ဢၼ်ယၢမ်ႈပဵၼ်ၸဝ်ႈၵႂၢၼ်းဝတ့် “ဝတ့်မႂ်ႇ” သႃႇထုပရႃႇၻိတ်ႇမႃး၊မၼ်းၸဝ်ႈပဵၼ်တူၼ်ႈၸဝ်ႈဢၼ်ပီႈၼွင့်တႆး ၼႂ်းမူိင်ထႆး မူိင်းတႆး ပတ်းပိုၼ့်ယုမ်ႇယမ်ၼပ့်ထိုဝ်ၵၼ် ပဵၼ်တူၼ်ၸဝ်ႈတီႈယၢမ်ႈႁဵတ်းၵုင်ႇမုၼ်တၢင်းလီ ပုၼ်ႈ တႃႇပီႈၼွင့်တႆးမႃးၼမ်ႄလႈပုၼ်ႈတႃႇႁႂ်ႈပဵၼ်လွင်ႈယုၵ့်ယွင်ႈၵုင်ႇမုၼ်မၼ်းၸဝ်ႈၼၼ့် ၸင်ႇလႆႈၸႂ်ၽွမ့်ၸႂ်ၵၼ်ဢဝ်ၸုိဝ်ႈမၼ်းၸဝ်ႈမႃးတၢင်ႇပဵၼ်ၸုိဝ်ႈၵဝ့်ငဝ်ႈတႆးႁဝ်းယူႇယဝ့်။ “ၵဝ့်ငဝ်ႈသႆၢလႅင်းထမ်း” လႆႈႁပ့်မႂ်ယိုၼ်ယွမ်းပၼ်ၶႂၢင့် (licence) ဢၼ်ထုၵ်ႇမႅၼ်ႈ လၵ်း ပူိင်မီႈပႃႈတႂ်ႈၸုိင်ႈမူိင်းထႆး မူိဝ်ႈဝၼ်းထိ 16 လူိၼ်ၵျၱႇလႆႇ 2008 ႄလႈလႆႈႁပ့်မႂ်ႁပ့်ႁွင်း မၵ်းမႆၢလဝ်ႈတၢင်ႇ (certificate) မူိဝ်ႈဝၼ်းထိ 30 လူိၼ်သႅပ်ႇထႅမ်ၿူိဝ်ႇရ် 2008၊ ၸင်ႇလႆႈ ဢဝ်ဝၼ်းၼၼ့်ပဵၼ်ဝၼ်းေၵႃႈတင်ႈ(ဝၼ်းၵူိတ်ႇ) ၵဝ့်ငဝ်ႈသႆၢလႅင်းထမ်း ၵႂႃႇယူႇယဝ့်။
တၢင်းမုင်ႇႁၼ်ႄလႈပုၼ်ႈၽွၼ်း
ၵဝ့်ငဝ်ႈသႆၢလႅင်းထမ်း ပဵၼ်ၵဝ့်ငဝ်ႈ ဢၼ်ေတမီးပုၼ်ႈၽွၼ်းႄလႈ ေတပဵၼ်ငဝ်ႈငုၼ်း ပီႈၼွင့်တႆးၵူႊၶူိဝ်းၶူိဝ်း ၼႂ်းလွင်ႈေတၵပ်းသၢၼ် ၵမ့်ၸွႆႈ ယုၵ့်ယွင်ႈ မႅတ်ႇပႅင်း ၾိင်ႈထုင်း ၾိင်းႄငႈႄလႈလိၵ်ႈလႆၢးတႆး၊ပၼ်တၢင်းၵမ့်ထႅမ်လွင်ႈပႆၢးပၺႃႇ ပုၼ်ႈတႃႇလုၵ်ႈဢွၼ်ႇ ၼုမ်ႇ ႁႆၢးတင်းလႆၢႄလႈၽူႈယၢၵ်ႈၽၢၼ်တူၵ်းၵိၼ်း၊ပႆၢးတူင်ႇဝူင်းၵူၼ်း၊ ပႃးတင်းႁူမ်ႈမုိဝ်းၵပ်း သၢၼ်တင်းၸုမ်းၸူိဝ်းဢၼ်ႁဵတ်းလွင်ႈၵၢၼ်ၵူႉသူဝ်ႇလ် ႄလႈမႅတ်ႇပႅင်းႁၵ့်သႃ သႃႇသ ၼႃႇၶမ်းြၽႃးပဵၼ်ၸဝ်ႈ ႁႂ်ႈသိုပ်ႇသၢၼ်ၶိုၼ်ႈယႂ်ႇမႂ်ႇသုင်ႇၵႂႃႇၶူိဝ်းၶူိဝ်းယႂ်းယႂ်းၼၼ့်ယဝ့်။


text:
ၶူးပူင်သွၼ်လူင် လုင်းၸၢႆးၾႃႈ လႄႈ ၸၢႆးတၢၼ်းမွင်ႇ ၽွင်းတႅၼ်း ၵူၼ်းမိူင်း ဝဵင်းၵျွၵ်းမႄး ၵႂႃႇႁူပ်ႉထူပ်း ပီႈၼွင်ႉၵူၼ်းမိူင်း ဝဵင်းမိူင်းၵိုင် ၵဵဝ်ႇၵပ်း လွင်ႈတေၵဵပ်း သၢႆမၢႆႁူဝ်ႁိူၼ်းၵူၼ်း ၼႂ်းပီႊ2014 ၼႆႉ ၵူၼ်းၶိုၼ်ႈႁွတ်ႈမီး မွၵ်ႈ (50) ၵေႃႉ ဝႃႈၼႆ။
မိူဝ်ႈဝၼ်းထီႉ 18.11.2013 ၶၢဝ်းယၢမ်း ၵၢင်ၼႂ် 9:00မူင်းၼၼ်ႉ ၶူးပူင်သွၼ်လူင် လုင်းၸၢႆးၾႃႈ (ၼမ်ႉတူႈ) လႄႈ ၽွင်းတႅၼ်း ဝဵင်းၵျွၵ်းမႄး ၸၢႆးတၢၼ်းမွင်ႇ ၵႂႃႇႁူပ်ႉထူပ်းလုင်းႁဵင်ၼႂ်းပွၵ်ႉလႄႈ ပေႃႈမႄႈ ပီႈၼွင်ႉ တူဝ်တႅၼ်း ၵူၼ်းဝၢၼ်ႈ တီႈႁူင်းထမ်းလူင် ၵၢင်ဝဵင်း ဝဵင်းမိူင်းၵိုင် ယူႇယဝ်ႉ။
သပ်းလႅင်းၼႄလွင်ႈ တႃႇတေၵဵပ်းသၢႆမၢႆႁူဝ်ႁိူၼ်းၵူၼ်းလႄႈ မိူဝ်ႈတေလူင်းၵဵပ်းသၢႆမၢႆႁူဝ်ႁိူၼ်းၵူၼ်းၼၼ်ႉ ၼိုင်ႈၸႄႈဝဵင်းၼိုင်ႈၵေႃႉ ၶႂ်ႈႁႂ်ႈၶဝ်ႈပႃး ၼႂ်းၵေႃႇမတီႇ ၵဵပ်းသၢႆမၢႆႁူဝ်ႁိူၼ်းၵူၼ်း ၊ ပေႃးယဝ်ႉၶႂ်ႈႁႂ်ႈပီႈၼွင်ႉ ၼႂ်းမိူင်းၵိုင် ၶဝ်ႈၸွႆႈထႅမ်ပၼ် တႃႇၵူၼ်း 10ၵေႃႉသေ တေလူင်းၽိုၵ်းၽွၼ်ႉပၼ် ၼႂ်းၶၢဝ်းတၢင်း ႁိုင်သၢမ်ဝၼ်း ၊ ပေႃးယဝ်ႉ ၸင်ႇလုၵ်ႉတီႈ 10ၵေႃႉၼႆႉ ၽႄၵူၼ်းသေ လူင်းႁဵတ်းၵၢၼ်ၵႂႃႇ ၊ ၶၢဝ်းတၢင်းပုၼ်ႈတႃႇတေ လူင်းၵဵပ်း သၢႆမၢႆၼႆႉ ၵိုတ်းထႅင်ႈ 4လိူၼ်ၵူၺ်း ၊ မိူဝ်ႈတေလူင်းၵဵပ်းသၢႆမၢႆၼၼ်ႉ တေလႆႈၸႂ်ႉၶိူင်ႈၶွမ်းၵမ်ႈၼမ် ဝႃႈၼႆ။
မိူဝ်ႈပူၼ်ႉမႃးၼၼ်ႉ မီးပီႈၼွင်ႉၵူၼ်းမိူင်း ဝဵင်းလၢႆးၶႃႈ ယၢမ်ႈထၢမ်လုင်းၸၢႆးၾႃႈဝႃႈ “ပေႃးႁူႉသၢႆမၢႆႁူဝ်ၵူၼ်းယဝ်ႉ ၽွၼ်းလီမၼ်း တေမီး ၸိူင်ႉႁိုဝ်”ၼႆ လုင်းၸၢႆးၾႃႈၸင်ႇၶိုၼ်းဢဝ်လွင်ႈၼၼ်ႉသေ မႃးသပ်းလႅင်းၼႄၶိုၼ်း ပီႈၼွင်ႉ တီႈမိူင်းၵိုင်ဝႃႈ “ၽွၼ်းလီ ဢၼ်ႁဝ်းလႆႈႁူႉ သၢႆမၢႆႁူဝ်ႁိူၼ်းၵူၼ်းႁဝ်း မီးၵႃႈႁိုဝ်ဢၼ်ဝႃႈၼၼ်ႉ မၼ်းၵႂႃႇၶဝ်ႈၽွၼ်းလီ မိူဝ်ႈတီႈပိူၼ်ႈ တႅပ်းတတ်းၼႂ်းသၽႃး လႂ်ၸိူဝ်းၼၼ်ႉ ၊ လိူဝ်ၼၼ်ႉ ဢမ်ႇၵႃး မိူဝ်ႈပူၼ်ႉမႃး (200-ပီႊ) ၼၼ်ႉ ဢမ်ႇပႆႇယၢမ်ႈ လူင်းၵဵပ်းသၢႆမၢႆ ႁူဝ်ၵူၼ်းမိူၼ်ၸိူင်ႉၼႆ မႃးသေပွၵ်ႈ ၊ ၶႂ်ႈႁႂ်ႈၽူႈဢုပ်ႉပိူင်ႇ ၼႂ်းပွၵ်ႉၼႂ်းယွမ်ႇလႄႈ ၽူႈမီးၼမ်ႉၸႂ် ႁဝ်းၶဝ် ၶဝ်ႈၸွႆႈထႅမ်ပၼ် ယႂ်ႇယႂ်ႇၼမ်ၼမ်သေၵမ်း” ဝႃႈၼႆ။
လုင်းၸၢႆးၾႃႈ သိုပ်ႇသပ်းလႅင်းၵႂႃႇထႅင်ႈဝႃႈ “ဢၼ်ႁဝ်းၶႃႈတေလူင်းၵဵပ်းသၢႆမၢႆၼႆႉ ဢမ်ႇၸႂ်ႈဝႃႈ တေၵႂႃႇ သၢၼ်ၶတ်းတင်းလူင်ပွင်ၸိုင်ႈၶဝ် ၊ တေၵႂႃႇပဵၼ် ဢၼ်ၵမ်ႉထႅမ်ၶဝ်ထႅင်ႈၵွၼ်ႇ ၊ ၽၢႆႇလူင်ပွင်ၸိုင်ႈမိူင်းတႆး ၶဝ်ၵေႃႈ ပၼ်ၶႂၢင်ႉဝႃႈ ပေႃးတႅၼ်းၽွင်းၶဝ် ဢွၼ်ႁူဝ်သေႁဵတ်းတႄႉ ႁဵတ်းၵႂႃႇလႄႈၼႆသေ ႁဝ်းၶႃႈၵေႃႈၸင်ႇလႆႈ ႁူမ်ႈၵၼ် တင်းတႅၼ်းၽွင်းသေ ႁဵတ်းၶႃႈယဝ်ႉ၊ ပေႃးႁဝ်းတေၸုၼ်းဢဝ် ၽၢႆႇလူင်ပွင်ၸိုင်ႈၶဝ် လူင်းၵဵပ်း ၵူၺ်းတႄႉ ႁဝ်းတေ ဢမ်ႇလႆႈႁူႉဝႃႈ ႁူဝ်ၵူၼ်းၸၢဝ်းၶိူဝ်းတႆးႁဝ်း ဢၼ်ယူႇဝႆႉ ၼႂ်းမိူင်းႁူမ်ႈတုမ်မိူင်းမၢၼ်ႈၼႆႉ မီးၵႃႈႁိုဝ်” ၼႆ ၵူၼ်းပိုၼ်ႉတီႈၵေႃႉၼိုင်ႈ သူင်ႇၶၢဝ်ႇမႃး ၼင်ႇၼႆ ။


text:
ၵူၼ်းႁဵတ်းၵၢၼ်ၸိူဝ်ႉၸၢတ်ႈ လူဝ်ႇႁတ်းႁၢၼ်၊ ပေႃးၶီႈယၢၼ်ႈယႃႇႁဵတ်းၵၢၼ်ၸိူဝ်ႉၸၢတ်ႈ။ ၵၢၼ်မိူင်းၼႆႉ မၼ်းပဵၼ်ပိူဝ်ႈတႃႇၵူၼ်းမိူင်းပတ်းပိုၼ်ႉ ပုၼ်ႈတႃႇတေလႆႈမႃးဢႃႇၼႃႇ။ ၵဵဝ်ႇၵပ်းလွင်ႈၼႆႉ ၸွမ်သိုၵ်းလူင်ယွတ်ႈသိုၵ်း ႁူဝ်ပဝ်ႈလူင် RCSS တွပ်ႇလၢတ်ႈၶေႃႈတွင်ႈထၢမ် ၸုမ်းၶၢဝ်ႇၽူႈတွႆႇႁွၵ်ႈ ဝႆႉၼင်ႇၼႆ။
ထၢမ်- ဢၼ်ၵိုတ်းတိုၵ်းတူဝ်ႈမိူင်းပဵၼ် RCSS ၊ ဢၼ်ၼမ်းႁဵတ်းပဵၼ် CSSU ၊ RCSS တူၵ်းပုၼ်ႈၽွၼ်းဝႆႉလႄႈဢွၼ်ႁဵတ်း။ ဢၼ်ပဵၼ်ပၼ်ႁႃမိူဝ်ႈပူၼ်ႉမႃးၼႆႉ ၵမ်ႈၽွင်ႈၵေႃႈဝႃႈ တေႃႈလဵဝ်ၼႆႉ ႁဵတ်းႁႂ်ႈၵူၼ်းမိူင်းပဵၼ်မၢၵ်ႇမူႉတူၵ်းၵႄႈႁိပ်ႇ၊ ပၢင်ၵုမ်ၵၢၼ်မိူင်းတီႈလၢင်းၶိူဝ်းၵေႃႈ ၵမ်ႈၽွင်ႈဝႃႈႁဝ်းၵိုတ်းပႅတ်ႈ။ ပၢင်ၵုမ်လူင်ပၢင်လူင်ၵေႃႈႁဝ်းလိူၼ်ႈၶၢႆႉထႅင်ႈ။ ဢၼ်ပဵၼ်ယူႇတၢင်းၼွၵ်ႈၼႆႉ မၼ်းတုမ်ႉယွၼ်ႈတၢင်းၼႂ်း၊ လွင်ႈၼႆႉတေႁဵတ်းႁိုဝ်ႁႂ်ႈတႆးဢွမ်ႇလွမ်ႈပဵၼ်သဵင်ၵၼ်ၵၼ်ၶိုၼ်းၶႃႈ?။
တွပ်ႇ-ၵူၼ်းႁဵတ်းၵၢၼ်ၸိူဝ်ႉၸၢတ်ႈၼႆႉ လူဝ်ႇႁတ်းႁၢၼ်၊ ပေႃးၶီႈယၢၼ်ႈယႃႇႁဵတ်းၵၢၼ်ၸိူဝ်ႉၸၢတ်ႈဝႃႇ။ ၵၢၼ်မိူင်းၼႆႉ မၼ်းပဵၼ်ပိူဝ်ႈတႃႇၵူၼ်းမိူင်းပတ်းပိုၼ်ႉ၊ ၵၢၼ်မိူင်းဢၼ်ဝႃႈၼႆႉ ပုၼ်ႈတႃႇတေလႆႈမႃးဢႃႇၼႃႇ၊ ဢႃႇၼႃႇၼႆႉတႃႇတေလႆႈမႃးငၢႆႈငၢႆႈမၼ်းဢမ်ႇၸႂ်ႈ၊ မွၵ်ႈၶႂ်ႈၵိၼ်ၵျေႃႇသေ ၶႂ်ႈလႆႈမႃးဢႃႇၼႃႇၼႆႉ မၼ်းဢမ်ႇပဵၼ်လႆႈ၊ မၼ်းပဵၼ်ၵူၼ်းႁဵတ်းၵိၼ်ၵၢၼ်မိူင်းၵူၺ်း ဢမ်ႇၸႂ်ႈၵူၼ်းႁဵတ်းၵၢၼ်ၸိူဝ်ႉၶိူဝ်း။
ၸင်ႇဝႃႈၵၢၼ်ဢၼ်ပိူၼ်ႈလွၵ်ႇႁဝ်း ပိူၼ်ႈမိပ်ႇႁဝ်းၼႆႉ ပေႃးပဵၼ်ၵူၼ်းႁဵတ်းၵၢၼ်ၸိူဝ်ႉၸၢတ်ႈ ဢၼ်ၵႅၼ်ႇၶႅင်ၼႆႉ မိူၼ်ၵူၼ်းပၼ်ႈလိၼ်ၼဵဝ်၊ လိၼ်ၼဵဝ်ၼႆႉ ယိုင်ႈပၼ်ႁႅင်းႁႅင်းယိုင်ႈၵႅၼ်ႇၶႅင်။ ပေႃးဝႃႈဢမ်ႇယွမ်းမိူၼ်လိၼ်ၼဵဝ် ယိုင်ႈပၼ်ႈယိုင်ႈယၢႆႈပေႃးၼႆ မိူၼ်တင်းယိပ်းသၢႆး။ ၵူၼ်းၵူဝ်ၼႆႉမိူၼ်တင်းယိပ်းသၢႆး ပေႃးပၼ်ႈၵေႃႈမၼ်းဢွၵ်ႇၵႂႃႇမူတ်းမူတ်း မၼ်းဢမ်ႇၵႅၼ်ႇသေပွၵ်ႈ၊ ယိုင်ႈပၼ်ႈယိုင်ႈဢွၵ်ႇ။ လိၼ်ၼဵဝ်ၼႆႉယိုင်ႈပၼ်ယိုင်ႈၵႅၼ်ႇၶိုၼ်ႈမႃး ၼဵဝ်ၶိုၼ်ႈမႃး။
ၸင်ႇဝႃႈၵၢၼ်ၸိူဝ်ႉၶိူဝ်းၼႆႉ မၼ်းဢမ်ႇၸႂ်ႈၵၢၼ်ငၢႆႈ၊ ႁဝ်းမႃးတူၺ်းၵျူးၶဝ်လုၵ်ႉၽိုၼ်ႉ။ ၵျူးၶဝ်လုၵ်ႉၽိုၼ်ႉၼႆႉ လႆႈတေႃႇသူႈၵျိူဝ်ႊမၼီႊ တေႃႇသူႈတၢင်ႇၶိူဝ်းမႃးၼႆႉ မၼ်းယၢပ်ႇၽိုတ်ႇၵႃႈႁိုဝ်၊ ၶဝ်ဢမ်ႇမီးၽႅၼ်ႇလိၼ် ႁဵတ်းႁႂ်ႈမီးၽႅၼ်ႇလိၼ်မႃးဝၼ်းမိူဝ်ႈၼႆႉ၊ ၶဝ်မီးဢႃႇၼႃႇမၼ်ႈၵိုမ်းမႃးဝၼ်းမိူဝ်ႈၼႆႉ ၶဝ်လႆႈတေႃႇသူႈမႃး ၶၢမ်ႇတၢႆမႃး။ ၸင်ႇဝႃႈၵူၼ်းမိူင်းႁဝ်း ပႃႇတီႇၵၢၼ်မိူင်းၵေႃႈလီ ၵူၼ်းမိူင်းၵေႃႈလီ ပေႃးႁဝ်းဢမ်ႇႁတ်းႁၢၼ်သေ ႁဝ်းဢမ်ႇသူႈပေႃးၼႆၵေႃႈ မၼ်းၵႂႃႇထုၵ်ႇၶီႈပိူၼ်ႈၵူၺ်း။
မိူၼ်ၼင်ႇၵႅင်ႊသမူႊလႆႊလၢတ်ႈၼၼ်ႉ ဝၢၼ်ႈမိူင်းသုၵ်ႉယုင်ႈၼႆႉ ဢမ်ႇၸႂ်ႈယွၼ်ႉပိူဝ်ႈၵူၼ်းမိူၵ်ႈၵူၺ်း၊ ယွၼ်ႉၵူၼ်းမိူင်းႁဝ်းဢမ်ႇႁဵတ်းသင်။ မိူဝ်ႈလဵဝ်မိူင်းမၢၼ်ႈ မၢၼ်ႈမႃးပေႉၵိၼ်ၵူၼ်းမိူင်းႁဝ်းၼပ်ႉႁူဝ်သိပ်းပီမၼ်း 5-6-7 သိပ်းပီယဝ်ႉ၊ ႁဝ်းသမ်ႉယူႇသေပႂ်ႉတူၺ်းလၢႆလၢႆ ပီယဝ်ႉပီၼိုင်ႈဝႃႈမၼ်းတေလီ မွင်းတေလီၵူၺ်း၊ မၼ်းလီတႃႇပိူၼ်ႈတိၵ်းတိၵ်းၵူၺ်း၊ တႃႇႁဝ်းမၼ်းဢမ်ႇလီသင်။
ၵွပ်ႈၸိူင်ႉၼႆ ၵူၼ်းၸိူဝ်းဢၼ်ၶႂ်ႈထွႆ ဢၼ်ၵူဝ်ဢၼ်ၶီႈယၢၼ်ႈၵေႃႈ မီးယူႇၵူၺ်းၼင်ႇၵဝ်ႇ၊ ၵူၼ်းၸိူဝ်းဢၼ်ႁတ်းႁၢၼ်ၵေႃႈမီး။ ဢၼ်ၼႆႉ တေလႆႈဝႃႈမၼ်းလီပိူင်ၼိုင်ႈ၊ မၼ်းထတ်းထွင်လႆႈဝႃႈ ၽႂ်ႁတ်းႁၢၼ်လႄႈၽႂ်ၶီႈယၢၼ်ႈ၊ ၽႂ်ႁၵ်ႉၸိူဝ်ႉၶိူဝ်းလႄႈဢမ်ႇႁၵ်ႉၸိူဝ်ႉၶိူဝ်း။ ၵူၼ်းႁၵ်ႉၸိူဝ်ႉၶိူဝ်းမၼ်းတေၵႂႃႇတိၵ်းတိၵ်း၊ ၵူၼ်းၶီႈယၢၼ်ႈ မၼ်းတေထွႆလင်သေငွႆးပႂ်ႉတူၺ်း။
(ၶႅၼ်းတေႃႈပႂ်ႉသိုပ်ႇဢၢၼ်ႇ တွၼ်ႈၸဝ်ႈယွတ်ႈသိုၵ်း လၢတ်ႈသင်ႇထိုင်လူင်ပွင်ၸိုင်ႈ တင်းၾၢႆႇတပ်ႉမတေႃႇသိုၵ်းမၢၼ်ႈ)။


text:
ၶၢဝ်ႇၵူႈလွင်ႈ
SNLD ၼွင်ၶဵဝ် ၵႂႃႇၸွႆႈထႅမ် ၶဝ်ႈၼမ်ႉတၢင်းၵိၼ်ထိုင် ၵူၼ်းပၢႆႈၽေးသိုၵ်း တီႈၵျွၵ်းမႄး
- Details
- Created on 10 January 2018
- Written by တႆးလွတ်ႈလႅဝ်း
ၸုမ်းပႃႇတီႇႁူဝ်သိူဝ် (SNLD) ၼႂ်းဝဵင်းၼွင်ၶဵဝ် ႁူမ်ႈၵၼ်တေႃႉတၢင်ႇၶဝ်ႈၼမ်ႉတၢင်းၵိၼ် တင်းၼမ် ၵႂႃႇၸွႆႈထႅမ်ထိုင် ၵူၼ်းမိူင်းထူပ်းၽေးပၢင်တိုၵ်း သိုၵ်းမၢၼ်ႈ လႄႈ ၸုမ်းသိုၵ်းပလွင်ႈ (TNLA) ဢၼ်ပၢႆႈဢွၵ်ႇဝၢၼ်ႈ ၵႂႃႇမီးဝႆႉတီႈ ဝတ်ႉမုၼ်ၸဝ်ႈ ဢွင်ႇမေႇသႃႇယႃႇ ၼႂ်းဝဵင်းၵျွၵ်းမႄး ၼႆယဝ်ႉ။
ယူႇတီႈ လုင်းၸၢႆးဢွင်ႇလုၼ်ႇ ဢွၼ်ႁူဝ်ၼမ်းၼႃႈ ၸုမ်းပႃႇတီႇႁူဝ်သိူဝ် (SNLD) ၼႂ်းဝဵင်းၼွင်ၶဵဝ်သေ မိူဝ်ႈဝႃးဝၼ်းထီႉ 09 January 2018 လႆႈတေႃႉတၢင်ႇ ၶဝ်ႈသၢၼ် 13-ပွတ်း၊ ၼမ်ႉမၼ်းၵိၼ် 5-ပုင်းလူင်၊ ၶဝ်ႈမုၼ်း၊ မၢၵ်ႇၸွၵ်း လႄႈ မၢၵ်ႇဝၢၼ် ၸဵမ်ၵႂႃႇၸိူဝ်းၼႆႉ တႃႇသၢင်ႉငိုၼ်းမွၵ်ႈ 7-သႅၼ်ပျႃး ၵႂႃႇၸွႆႈထႅမ်ထိုင်သေ လူလွမ်ယဵမ်ႈၸႂ်း ပေႃႈမႄႈၵူၼ်းမိူင်း ၸိူဝ်းပၢႆႈၽေးသိုၵ်း ၵႂႃႇမီးဝႆႉတီႈ ဝတ်ႉမုၼ်ၸဝ်ႈ ဢွင်ႇမေႇသႃႇသႃႇ ဝဵင်းၵျွၵ်းမႄး ၼၼ်ႉၼႆယဝ်ႉ။
ယွၼ်ႉပၢင်တိုၵ်း တပ်ႉသိုၵ်းမၢၼ်ႈ လႄႈ ၸုမ်းသိုၵ်းပလွင်ႈ (TNLA) ဢၼ်ပဵၼ်ၼႂ်း ၸႄႈဝဵင်းၼမ်ႉသၼ်ႇ မိူဝ်ႈၼႂ်းဝၼ်းထီႉ 27 December 2017 ပူၼ်ႉမႃးသေ တႄႇဢဝ်ဝၼ်းပဵၼ်ပၢင်တိုၵ်း တေႃႇထိုင်ၼႂ်းဝၼ်းထီႉ 05 January 2018 မႃးၼႆႉ ၵူၼ်းမိူင်းဝၢၼ်ႈႁိၼ်ၽိူၵ်ႇ၊ ဝၢၼ်ႈႁိၼ်တႅၵ်ႇ၊ ဝၢၼ်ႈဢႃႇပျွင်ႇ၊ ဝၢၼ်ႈၵႆႇတၢႆ လႄႈ ဝၢၼ်ႈၼႃးလုၺ်း ၸဵမ်ၵႂႃႇၸိူဝ်းၼႆႉ ၼပ်ႉႁူဝ်ၵူၼ်းမွၵ်ႈ 1,500 လႆႈပၢႆႈၶဝ်ႈၵႂႃႇမူၵ်းသွၼ်ႈဝႆႉ ၸွမ်းဝတ်ႉဝႃးၽႃသိူဝ်ႇ ၸရွပ်ႈ ၼႂ်းဝဵင်းၵျွၵ်းမႄး 2-ဢွင်ႈတီႈ ၵူၼ်းႁဵင်ပၢႆ လႄႈ တီႈမိူင်းငေႃႉ 2-ဢွင်ႈတီႈ ၵူၼ်းသၢမ်ပၢၵ်ႇပၢႆ ဢိၵ်ႇႁိူၼ်းပီႈႁိူၼ်းၼွင်ႉ ၸိူဝ်းၼႆႉၼႆယဝ်ႉ။
ဢၼ်ပၢႆႈၵႂႃႇမူၵ်းသွၼ်ႈဝႆႉ တီႈဝတ်ႉမုၼ်ၸဝ်ႈ ဢွင်ႇမေႇသႃႇယႃႇ ၼႂ်းဝဵင်းၵျွၵ်းမႄး ၼၼ်ႉ ၵူၼ်းဝၢၼ်ႈၵႆႇတၢႆ မီး 186-ၵေႃႉ (ၸၢႆး 89-ၵေႃႉ၊ ယိင်း 97-ၵေႃႉ)၊ ၵူၼ်းဝၢၼ်ႈဢႃႇပျွင်ႇ သမ်ႉမီး 38-ၵေႃႉ (ၸၢႆး 14-ၵေႃႉ၊ ယိင်း 24-ၵေႃႉ) ႁူမ်ႈတင်းမူတ်းမီး 224-ၵေႃႉ ၼႆယဝ်ႉ။
တႄႇဢဝ်ၼႂ်းႁၢင်လိူၼ်-December 2017 ၼႆႉမႃး တပ်ႉသိုၵ်းမၢၼ်ႈ လႄႈ ၸုမ်းသိုၵ်းပလွင်ႈ (TNLA) လႆႈပဵၼ်ပၢင်တိုၵ်းၵၼ် ပွတ်းတွၼ်ႈ ၸႄႈဝဵင်း ၼမ်ႉၶမ်း၊ ၼမ်ႉတူႈ၊ ၼမ်ႉသၼ်ႇ လႄႈ ၵျွၵ်းမႄး ၸိူဝ်းၼႆႉယူႇယဝ်ႉ။
တႆးလွတ်ႈလႅဝ်း


text:
တႄႇဢဝ် လိူၼ်ဢေႊပရိူဝ်ႊ ထိုင် လိူၼ်သႅပ်ႊထႅမ်ႊၿိူဝ်ႊ (ပီ 2017) ၼႆႉ ၵူၼ်းမိူင်းၼႂ်းမိူင်းတႆး လႆႈထူပ်းၺႃး ယွၼ်ႉ ၽေးသၽႃႇဝသေ လူႉတၢႆၵႂႃႇ မီး 41 ၵေႃႉ ဝႃႈၼႆ။
ဢူးထုၼ်းဢူး ႁွင်ႈၵၢၼ်ၾၢႆႇတူင်ႇဝူင်းၵူၼ်း ၸႄႈမိူင်းတႆး လၢတ်ႈဝႃႈ “ ၼႂ်းမိူင်းတႆးၼႆႉ တင်းမူတ်း ဢၼ်ပဵၼ်ၽေး သၽႃႇဝမႃး မီး 163 ပွၵ်ႈ။ ၵူၼ်းမိူင်း 3 မိုၼ်ႇပၢႆ လႆႈပၢႆႈ ။ ဢၼ်လႆႈလူႉတၢႆသမ်ႉ မီး 41 ၵေႃႉ။ ၽေးသၽႃႇဝ ဢၼ်ပဵၼ်ၼမ်လိူဝ်ပိူၼ်ႈသမ်ႉ ပဵၼ်လူမ်းၽတ်ႉပဝ်ႇ တင်းမူတ်း ပဵၼ်ၵႂႃႇ 49 ပွၵ်ႈ၊ ၵဵဝ်ႇၵပ်းလွင်ႈၽေးသၽႃႇဝ လူမ်း ၽတ်ႉပဝ်ႇ ဢၼ်ပဵၼ်ၼမ်လိူဝ်တီႈသုတ်း ပဵၼ်ၼႂ်းၸႄႈတွၼ်ႈမိူင်းသၢတ်ႇ” ဝႃႈၼႆ။
ၽေးသၽႃႇဝ ဢၼ်ပဵၼ် ၼႂ်းမိူင်းတႆးသမ်ႉ မိူၼ်ၼင်ႇ လူမ်းၽတ်ႉပဝ်ႇ၊ ၾူၼ်ႁႅင်း၊ ၽေးၼမ်ႉ၊ ၾႃႉၽႃႇ၊ လွႆၵူၼ်ႇ၊ တူၼ်ႈမႆႉလူမ်ႉတဵင် ၸဵမ်ၸိူဝ်းၼႆႉ။ မိူဝ်ႈပီ 2016-2017 ၼၼ်ႉ ၵူၼ်းမိူင်း 82104 ၵေႃႉ လႆႈပၢႆႈ။ 53 ၵေႃႉ လႆႈလူႉ တၢႆ။ လိူဝ်ၼၼ်ႉ ဢၼ်လႆႈလူႉတၢႆ၊ လႆႈပၢႆႈ ယွၼ်ႉၽေးသိုၵ်းၽေးသိူဝ်ၵေႃႈ မီးတင်းၼမ်- ဝႃႈၼႆ။
ၶေႃႈမုၼ်း / ပၢင်လူင်


text:
“ ၸိူဝ်ႉမူင်ႈၵေႃႈမူင်ႈပႅင်း ၸိူဝ်ႉမႅင်းၵေႃႈမႅင်းႁၵ်ႉ” ၶေႃႈသင်ႇသွၼ်ပူႇမွၼ်ႇၼၢႆးယႃႈႁဝ်းၶဝ်ၶေႃႈၼႆႉ ၼႂ်းပၢင်ဢုပ်ႇၶႆႈပၼ်တၢင်းႁူႉ၊ ၼႂ်းပၢင်မွၵ်ႇလၢတ်ႈၶေႃႈၵႂၢမ်းလႄႈ ၼႂ်းလိၵ်ႈၼႂ်းလၢႆးၸိူဝ်းၼၼ်ႉ တိုၵ်ႉလႆႈႁၼ်ဢွၼ်ၵၼ်ဢဝ်ၸႂ်ႉတိုဝ်းၵၼ် သိုပ်ႇယိုၼ်ႈပၼ်ၵၼ်မႃးၵႂၢမ်းသိုပ်ႇၵႂၢမ်း လိၵ်ႈသိုပ်ႇလိၵ်ႈယူႇ။ မိူဝ်ႈမႃးၼိူင်းတူၺ်းၵၼ်တင်း ဢၼ်ပဵၼ်တႄႉမီးတႄႉလႄႈ ၽူႈၸိူဝ်းၵမ်မၼ်ႈယိပ်းတိုဝ်းၸွမ်းတႄႉတႄႉၼၼ်ႉ မိူၼ်ႁၢင်ႈၶႂ်ႈဢေႇလိူဝ်သေၽူႈလၢတ်ႈလႄႈၽူႈတႅမ်ႈၶဝ်လူးၵွၼ်ႇ။ ပေႃးႁႂ်ႈမၼ်းထုၵ်ႇမႅၼ်ႈတိူဝ်ႉယမ်တႄႉ တင်းလၢတ်ႈတင်းတိုဝ်းၵမ်လူဝ်ႇၽဵင်ႇပဵင်းၵၼ်ယူႇ။
မိူဝ်ႈၸမ်တေဢွၵ်ႇဝႃႇထႅင်ႈမွၵ်ႈသၢမ်သီႇဝၼ်းၼၼ်ႉ လႆႈႁၼ်ၽူႈ ၸိူဝ်ႉမူင်ႈၵေႃႈမူင်ႈပႅင်း-ၸိူဝ်ႉမႅင်းၵေႃႈမႅင်းႁၵ်ႉၶဝ် တႅမ်ႈလိၵ်ႈသေတၢင်ႇၼိူဝ်ၾဵတ်ႉပုၵ်ႉၶဝ်ဝႃႈ “ဝၢႆးဢွၵ်ႇဝႃႇပီၼႆႉ ယွၼ်းသူး ယႃႇႁႂ်ႈလႆႈႁၼ်သၢဝ်တႆး လႅၼ်ႈၸွမ်းမၢဝ်ႇတၢင်ႇၶိူဝ်းသေၵမ်း”ၼႆ။ လိူဝ်ၼၼ်ႉၽူႈၸိူဝ်းလႆႈလူဢၢၼ်ႇၶဝ်ၵေႃႈ ဢွၼ်ၵၼ်ပၼ်ၶေႃႈထုၵ်ႇၸႂ်၊ ဢွၼ်ၵၼ်သိုပ်ႇပိုၼ်ၽႄႈပေႃးမိူဝ်ယူႇၼိူဝ်ၾဵတ်ႉပုၵ်ႉတင်းၼမ်။ ၶွင်လၵ်း မိူဝ်ႈပီၵၢႆၼၢင်းသၢဝ်လဝ်းမွၵ်ႇၵွၼ်တႆး လႆႈထုၵ်ႇပိူၼ်ႈမႃးပိတ်းၵႂႃႇၼမ်တႄႉၼင်ႇဝႃႈတႄႉလူး။
ယူႇတီႈပဵၼ်ၽူႈၸိူဝ်ႉမူင်ႈၵေႃႈမူင်ႈပႅင်း-ၸိူဝ်ႉမႅင်းၵေႃႈမႅင်းႁၵ်ႉ ၵေႃႉၼိုင်ႈၼင်ႇၵဝ်ႇၼၼ်ႉ ၼႂ်းၸႂ်ၵေႃႈလွမ်လွမ် ယွၼ်းသူးယူႇၼင်ႇၵဝ်ႇ “ယႃႇႁႂ်ႈလႆႈႁၼ်သၢဝ်တႆးၵႂႃႇၸွမ်းၶိူဝ်းပိူၼ်ႈထႅင်ႈသေၵမ်း” “ယႃႇပေႁႂ်ႈမီးထႅင်ႈသေပၢၼ်သေပွၵ်ႈသေၵမ်း” ၼႆၸိူင်ႉၼင်ႇၸိူဝ်းၶဝ်ယူႇ။ ၵူၺ်းၵႃႈတၢင်းယွၼ်းသူးၼႆႉ ဢမ်ႇတဵမ်ထူၼ်ႈပဵၼ်မႃးၸွမ်းၼင်ႇၵၢင်ၸႂ်ၽူႈယွၼ်းယဝ်ႉ။ ဢွၵ်ႇဝႃႇယဝ်ႉ မွၵ်ႇမၢၵ်ႇဢၼ်ႁွႆႈၸွမ်းၶဵင်ႇတၢင်ႇပုတ်ႈၼၼ်ႉ ယင်းပႆႇတၼ်ႈၼဝ်ႈ ပေႃးလႆႈႁၼ်ၽူႈၼၢင်းသၢဝ်မွၵ်ႇၵွၼ်တႆးၵေႃႉၼိုင်ႈ ပႃးၵႂႃႇၼႂ်းမိုဝ်းပိူၼ်ႈယဝ်ႉယိုင်?၊ တေၸၢင်ႈဝႃႈႁိုဝ်ၼေႃႈ။
တၢင်းယွၼ်းသူး ဢမ်ႇပဵၼ်မႃးၼင်ႇယွၼ်းသူးၵေႃႈတိူင်းမၼ်းလႃႈ!၊ ဢဝ်ၶေႃႈၵႂၢမ်း”တိူင်းမၼ်းလႃႈ” ဢၼ်ၶူးၸၢႆးၶမ်းလဵၵ်းတႅမ်ႈဝႆႉၼၼ်ႉ သႂ်ႇၸႂ်သေတေသိုပ်ႇတိုၵ်းသူၼ်းပၼ်ၾၢင်ႉၵႂႃႇ ယႃႇႁႂ်ႈမီးမႃးထႅင်ႈၵေႃႉသွင်၊ ၵေႃႉသၢမ်၊ ၵေႃႉသီႇ ၸဵမ်ၵႂႃႇယူႇ။ လိၵ်ႈႁူဝ်ၼႆႉၵေႃႈ ယိူင်းၸူးလႄႈၶႂ်ႈပၼ်ၾၢင်ႉသတိထိုင်ၸိူဝ်းၶဝ် ဢၼ်မီးယိူင်းဢၢၼ်းလႄႈ ဢၼ်ဢၢၼ်းတေယၢင်ႈၸွမ်းမၢဝ်ႇၶိူဝ်းပိူၼ်ႈ၊ ဢၼ်ၽႅၼ်ၵၢၼ်ဝႆႉၼႂ်းၶၢဝ်းတၢင်းဝႃႇသၢမ်လိူၼ်ၶဝ်ၼၼ်ႉယူႇ။
သင်တေလၢတ်ႈဝႃႈ ယွၼ်ႉတၢင်းႁၵ်ႉၼႆႉဢမ်ႇမီးတႃလူး၊ ဢဝ်ၼမ်ႉယၢတ်ႇပၼ်ဢွၼ်ဝႃႈၵူၺ်းဢိူဝ်ႈ။ ထိူၵ်ႈၽႂ်ၵေႃႈဢဝ်မၼ်းၼႃႇ။ ၸၢင်ႈၵႂႃႇၼၵ်းႁူဝ်သူႁႃႉ။ ဢမ်ႇၼၼ်သင်တေဝႃႈၼႆ ပဵၼ်သုၼ်ႇလႆႈသုၼ်ႇပဵၼ်ၵဝ်ဢိူဝ်ႈ။ ၵဝ်မီးသုၼ်ႇလိူၵ်ႈလႆႈၵေႃႉၵူႈၵဝ်ၼင်ႇၵၢင်ၸႂ်ၵဝ်မီးဢိူဝ်ႈ။ ၽူႈလႂ်ၽႂ်တိုၼ်းဢမ်ႇမီးသုၼ်ႇမႃးႁၢမ်ႈမႃးသီးၵဝ်။
မီးယိူင်းဢၢၼ်းလႄႈမီးၽႅၼ်ၵၢၼ် တေပဵၼ်ၵေႃႉမၢႆသွင်မၢႆသၢမ်မၢႆသီႇ တႃႇၼႂ်းပီၼႆႉ ဢမ်ႇၼၼ်ၸူဝ်ႈပႆႇဢဝ်တၢင်းႁၵ်ႉပဵၼ်ယႂ်ႇ၊ ဢဝ်သုၼ်ႇလႆႈသုၼ်ႇပဵၼ်ၵူၼ်း တၢင်ႇသီႈမွမ်ႈၸွမ်ႁူဝ် လပ်းႁူလပ်းတႃၸွမ်းမၢဝ်ႇၶိူဝ်းပိူၼ်ႈၵႂႃႇ၊ ၸူဝ်ႈပႆႇပဵၼ်ၵေႃႉမၢႆသွင်၊ မၢႆသၢမ်၊ မၢႆသီႇၼၼ်ႉ ၶႂ်ႈႁႂ်ႈဢဝ်ၶေႃႈထၢမ်ၸိူဝ်းၼႆႉသေ ၶိုၼ်းထတ်းသၢင်တူၺ်းၶိုၼ်းတူဝ်ၵဝ်ႇတူၺ်းလီလီတူၺ်းယူႇ။
1. တၢင်းႁၵ်ႉၵဝ်ၼိူဝ်မႄႈမိူင်းတႆး၊ ၼိူဝ်ႉၸိူဝ်ႉၶိူဝ်း၊ ၵႂၢမ်းလၢတ်ႈ၊ ၾိင်ႈငႄႈၾိင်ႈထုင်းၵဝ်လႄႈၼိူဝ်ၵေႃႉႁၵ်ႉၵဝ်ၼႆႉ ဢၼ်လႂ်ယႂ်ႇလိူဝ်။
2. တေလတ်းၽၢၼ်ႇၶေႃႈသေႉၼႄးၽူႈ ၸိူဝ်ႉမူင်ႈၵေႃႈမူင်ႈပႅင်း-ၸိူဝ်ႉမႅင်းၵေႃႈမႅင်းႁၵ်ႉၶဝ်ၼၼ်ႉသေ ယၢင်ႈၸွမ်းၶိူဝ်းပိူၼ်ႈၼၼ်ႉ ၵဝ်ပေႉၸႂ်တႄႉယဝ်ႉႁိုဝ်။
3. တႃႇၶဝ်ႈၼႂ်းသဵၼ်ႈၽူႈႁၵ်းလင်ၸိူဝ်ႉၸၢတ်ႈ၊ ဝၢၼ်ႈမိူင်း၊ ၸိူဝ်ႉၶိူဝ်းၵဝ်ၼၼ်ႉ ၵဝ်ၽွမ်ႉတႄႉယဝ်ႉႁိုဝ်။
4. ၵဝ်တေဢၢၼ်းပဵၼ်ၽူႈႁၵ်းလင်ၸိူဝ်ႉၸၢတ်ႈ၊ ဝၢၼ်ႈမိူင်း၊ ၸိူဝ်းၶိူဝ်းၵဝ်တႄႉယူႇႁိုဝ်။
5. တႃႇတေပဵၼ်ၼွၼ်ၼႂ်းၼိူဝ်ႉၼၼ်ႉ ဢမ်ႇၼၵ်းၸႂ်သင်တႄႉယဝ်ႉႁိုဝ်။
6. ၵေႃႉၵူႈၵဝ်ၼႆႉ မၼ်းသမ်ႉႁၵ်ႉၸိူဝ်ႉၶိူဝ်း၊ ၽႃႇသႃႇ၊ ဝၢၼ်ႈမိူင်းၵဝ်ၵႃႈႁိုဝ်။
7. ၵေႃႉၵူႈၵဝ်ၼႆႉ မၼ်းဢၢၼ်းပႅတ်ႈၸိူဝ်ႉၶိူဝ်း၊ ဝၢၼ်ႈမိူင်းမၼ်းသေ မႃးႁဵတ်းပၼ်ၽွၼ်းလီမႄႈမိူင်းတႆးဢိူဝ်ႈၼႆၼၼ်ႉ ၸိုဝ်ႈၸႂ်ႈတဵမ်ႁူၵ်ႇပၢၵ်ႇမၼ်းတႄႉယူႇႁိုဝ်။
8. တေဢၢၼ်းဢဝ်မၢဝ်ႇတၢင်ႇၶိူဝ်းတႄႉယဝ်ႉႁိုဝ်။
9. သင်ၵဝ်ဢမ်ႇဢဝ်မၢဝ်ႇတၢင်ႇၶိူဝ်းသေ သမ်ႉဢဝ်မၢဝ်ႇတႆးလူး တေပဵၼ်ၸိူင်ႉႁိုဝ်၊ တေပဵၼ်သင်လူင်လၢင်။
တိူၵ်ႈတီႈဝႃႈထတ်းသၢင်တူၺ်းၸိူင်ႉႁိုဝ်ၵေႃႈ တိုၼ်းဝႃႈယႃႇၸူႇႁူဝ်ၸႂ်ၵူၺ်း၊ တေဢၢၼ်းပဵၼ်ၵေႃႉမၢႆသွင်၊ မၢႆသၢမ်၊ မၢႆသီႇ ၼင်ႇၽႅၼ်ၵၢၼ်ယိူင်းဢၢၼ်းမီးၼၼ်ႉတႄႉယူႇၼႆၸိုင် ၸူဝ်ႇပႆႇတၼ်းလႆႈလူင်းလၢႆးမိုဝ်းၼိူဝ်ဝၢင်ၸေႈ ပဵၼ်ႁိူၼ်းၼၼ်ႉ ၵိုင်ႇလီဝူၼ်ႉတူၺ်းဝႃႈ “ယွၼ်ႉသင်” ႁဵတ်းသင်” “ၵဝ်တေဢဝ်တၢင်းႁၵ်ႉ ပဵၼ်ယႂ်ႇလိူဝ်ၵၢၼ်ပႂ်ႉပႃးၸိူဝ်ႉၶိူဝ်းတႄႉယဝ်ႉႁိုဝ်?” ၼႆယူႇယူဝ်ႉၼေႃႈ။
မိူင်းၶုၼ်


text:
Wp/shn/ၼႃႈႁူဝ်ႁႅၵ်ႈ
Note: Some web browsers may be able to properly display the Burmese Unicode script on Burmese Wikipedia but not on Wikimedia Incubator.
ၶုၼ်ထုၼ်းဢူး -ၸဝ်ႈၵၢင်းသိူဝ် -လိၵ်ႈတႆးၵႂၢမ်းတႆး - တႆး - မိူင်းတႆး - သၼ်လွႆမိူင်းတႆး - တူၼ်ႈတီး
မိူင်းမၢၼ်ႊ - မိူင်းထႆး - ဢိၼ်းတီးယိူဝ်း - မိူင်းဢင်းၵိတ်ႉ - မိူင်ၶႄႇ - မိူင်းႁူမ်ႈတုမ်ႊ ဢမႄးရီးၶိူဝ်း - ပၢင်းၵလႃးတဵသျ်ႉ - ဢေႃးတြေးလီးယိူဝ်း - မိူင်းလၢဝ်း - မိူင်းၸႃႇပၢၼ်ႇ -
လိၵ်ႈဢင်းၵိတ်ႉ - လိၵ်ႈမၢၼ်ႊ - လိၵ်ႈထႆး - လိၵ်ႈလၢဝ်း -
ပၢႆးလႅင်ႊမိူင်း - လူၵ်ႈလုမ်ႈၾႃႉ - ဢေးသျိူဝ်း -ယူးရူပ်ႉ - ဢူဝ်းသႅၼ်းၼီးယိူဝ်း - ဢႅၾ်ႉရီးၶိူဝ်း - ဢမႄးရီးၶိူဝ်းၼိူဝ် - ဢမႄးရီးၶိူဝ်းတႂ်ႈ - ဢႅၼ်ႇထိူဝ်ႇထိၵ်ႉၶိူဝ်း -
မႃ - မႅဝ်း - မေႈ - သၢင်ႇသီႈ - Giraffe - သိူဝ် - ပူ - လိင်း - ပႃ - ၼူၵ်ႉ - ၸၢင်ႉ
ၸၼ်ႉၸွမ် - ပၢႆးသၢႆႊ - ပၢႆးပိုတ်ႇထၢတ်ႈ - Physics - ပၢႆးတူဝ်မီးၸႂ် - ပၢႆးၸၢၵ်ႈ - ပၢႆးလႅင်ႊလိၼ် - ပၢႆးလႅင်ႊလၢဝ် - ၵၢၼ်မၢၵ်ႈမီး - ပၢႆးသဵၼ်ႈမၢႆ - ပၢႆးမၢၵ်ႈမီး -
Basketball - တႅၼ်းၼိသ်ႉ - မၢၵ်ႇၼင်လွမ်ႊ - Athletics - ၶရိၵ်ႉၶႅတ်ႉ - လုၺ်းၼမ်ႉ - ဝူဝ်ႊလီႊပွလ်း - ယွင်ႈၼၵ်း -


text:
ငဝ်ႈငုၼ်းတီႇမူဝ်ႇၶရေႇၸီႇ ၸိူဝ်ႉၶိူဝ်းတႆး SNLD ၸဝ်ႈၶုၼ်ထုၼ်းဢူး တႅမ်ႈလိၵ်ႈတၵ်ႉၼၢႆထိုင်ပေႃႈ မႄႈၵူၼ်းမိူင်း ၼႂ်းတိုဝ်ႉတၢင်းပီမႂ်ႇ 2112 ၼီႈ။
ၼႂ်းၽိုၼ်လိၵ်ႈၼၼ်ႉတႅမ်ႈဝႆႉဝႃႈ – “ ၸွမ်းၼင်ႇၾိင်ႈႁိတ်ႈႁွႆးတႆး ဢၼ်မီးမႃးၸဵမ်ၵွၼ်ႇမိုၼ်ႉသိုၼ်း တႆးဢွၼ်ၵၼ်ပႂ်ႉပႃးပၢၼ်သိုပ်ႇပၢၼ် မိူၼ်ၼင်ႇလွင်ႈလိၵ်ႈလၢႆး၊ တူၼ်ႈၸႂ်၊ လွင်ႈထၢင်ႇႁၢင်ႈ၊လွင်ႈပၢႆး ဝူၼ်ႉၸိူဝ်းၼႆႉ ႁႂ်ႈတိူဝ်းတွၼ်းၶိုၼ်ႈယႂ်ႇ။
ဢဵၼ်ႁႅင်းလႄႈၶၢဝ်းယၢမ်းဝႆႉၸၢႆႇတႃႇပၢင်ပွႆးပၢင်လၢမ်းယူႇသေတႃႉၵေႃႈ ပိူင်လူင်မၼ်းလူဝ်ႇဝႆႉၸၢႆႇ တႃႇၵၢၼ်ယုၵ်ႉမုၼ်း၊ ၵၢၼ်ပၢႆးႁူႉမေႃ၊ ၵၢၼ်ဝၢၼ်ႈမိူင်း၊ ၵၢၼ်ပၢႆးမၢၵ်ႈမီး၊ လွင်ႈပၵ်းပိူင်၊ လွင်ႈ IT ၊ လွင်ႈၶူၼ်ႉၶႂႃႉၸိူဝ်းၼႆႉ ႁႂ်ႈၶတ်းၸႂ်ၵႂႃႇ ႁႂ်ႈပေႃးၵိုင်ႇငၢမ်ႇတင်းၸိုဝ်ႈသဵင်ပိုၼ်းၶိူဝ်းၸိူဝ်ႉငိူၼ်ႈၵူၼ်းတႆး သေၵမ်း။
ၽွင်းမိူဝ်ႈသၢင်ႈႁႅင်းယုၵ်ႉမုၼ်းယူႇၼၼ်ႉ ဢၼ်တေလႆႈၼၵ်းၸႂ်ႁဵတ်းသၢင်ႈၵႂႃႇၸွမ်းၼႆႉသမ်ႉပဵၼ် လွင်ႈၽွမ်ႉႁူမ်ႈၶွတ်ႇလိူတ်ႈၵၼ်ယဝ်ႉ ။ တႃႇတေၽွမ်ႉႁူမ်ႈၶွတ်ႇလိူတ်ႈၵၼ်လႆႈသမ်ႉ တေလႆႈမေႃ ယွမ်းႁပ်ႉလွင်ႈပႅၵ်ႇပိူင်ႈၵၼ်ၼၼ်ႉဢွၼ်တၢင်းယဝ်ႉ။ လွင်ႈပႅၵ်ႇပိူင်ႈၵၼ်ၼႆႉ ဢမ်ႇၸႂ်ႈပၼ်ႁႃ၊ တႅၵ်ႇယၢႆႈၵၼ်ၵူၺ်းၸင်ႇပဵၼ်ပၼ်ႁႃ၊ လွင်ႈပႅၵ်ႇပိူင်ႈၵၼ်ၼၼ်ႉလူဝ်ႇမေႃဢဝ်ၸႂ်ႉပဵၼ်ဢဵၼ်ႁႅင်း ။
လၢႆးတၢင်းၽွမ်ႉႁူမ်ႈၵၼ်ၼႆႉ လီလႆႈလူင်းမိုဝ်းတိုဝ်းၵမ်ၵႂႃႇ ၼႂ်းၵူၼ်းၶိူဝ်းႁဝ်းၵူၺ်းဢမ်ႇၵႃး ႁူမ်ႈပႃး ပီႈၼွင်ႉၵူႈၶိူဝ်းၶိူဝ်းၵေႃႈ လူဝ်ႇမေႃၸႂ်ႉတိုဝ်းတေႃႇၵၼ်ၵႂႃႇၵွၼ်ႇ ၸင်ႇတေပွင်သၢင်ႈလႆႈ လွင်ႈၶွတ်ႇ လိူတ်ႈၼႂ်းၸၢဝ်းၶိူဝ်းတင်းလၢႆ ”ဝႃႈၼႆ။
ၶေႃႈမုၼ်း / ပၢင်လူင်


text:
ႁူင်းႁဵၼ်းၸၼ်ႉသုင် လင်ၼိုင်ႈ ၼႂ်းၸႄႈဝဵင်းတူၼ်ႈတီးၼၼ်ႉ မီးလုၵ်ႈႁဵၼ်း မွၵ်ႈ 30 ၵေႃႉ သၵ်းလၢႆးဝႆႉ ၸွမ်းၶႅၼ် မိုဝ်းၼၼ်ႉ ထုၵ်ႇႁွင်ႉၵႂႃႇမွတ်ႇယႃႉတီႈႁူင်းယႃ သိုၵ်း တူၼ်ႈတီး ဝႃႈၼႆ။
တႄႇဢဝ် ဝၼ်းတီႈ 10/11/2017 လုၵ်ႈႁဵၼ်းၸၼ်ႉၵၢင်တင်း ၸၼ်ႉသုင် ဢၼ်ၶိုၼ်ႈႁဵၼ်းဝႆႉတီႈ ႁူင်းႁဵၼ်းၸၼ်ႉ သုင် (ဢထၵ) မၢႆ 5 ၸႄႈဝဵင်းတူၼ်ႈတီး ၸိုင်ႈတႆးပွတ်းၸၢၼ်းၼၼ်ႉ လုၵ်ႈႁဵၼ်း မွၵ်ႈ 30 ၵေႃႉ ဢၼ်သၵ်းလၢႆး ဝႆႉၸွမ်းၶႅၼ်မိုဝ်း မိူၼ်ႁၢင်ႈ မၢၵ်ႇႁူဝ်ၸႂ်၊ မိတ်ႈ၊ မွၵ်ႇလႄႈ သၵ်းလၢႆးၼႃႈမေႃးၵိင်ႇ တူဝ်ပႃလိ/တႆး ၸိူဝ်းၼၼ်ႉ ထုၵ်ႇ ၽူႈၵွၼ်းႁူင်းႁဵၼ်း ႁွင်ႉဢဝ်ၵႂႃႇမွတ်ႇယႃႉပႅတ်ႈ ဝႃႈၼႆ။
ၼၢင်းယိင်း ၵေႃႉပဵၼ်မႄႈလုၵ်ႈဢွၼ်ႇႁဵၼ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈၶႃႈႁဝ်း ၵႂႃႇသူင်ႇ လုၵ်ႈတီႈ ႁူင်းႁဵၼ်းၼၼ်ႉ မေႃသွၼ်ၶဝ်ဢမ်ႇလၢတ်ႈသင်။ ထိုင်ၶႃႈႁဝ်းႁွတ်ႈၽႅဝ်ႁိူၼ်း မေႃသွၼ်ၶဝ်ၵပ်းၾူၼ်း မႃးဝႃႈ တေမွတ်ႇပႅတ်ႈလၢႆးသၵ်း တီႈၶႅၼ်လုၵ်ႈၶႃႈ တီႈႁူင်းယႃသိုၵ်းၼႆ ၶႃႈႁဝ်းပဵၼ်ဢၼ်တူၵ်းၸႂ်ၵႂႃႇ။ ယဝ်ႉၵေႃႈ ၶႃႈႁဝ်း ၵႂႃႇၸွမ်းတီႈႁူင်းယႃသိုၵ်းၼၼ်ႉ ၶဝ်သမ်းယႃႈယႃမိုၼ်(ထူင်ႇသေး)သေ မွတ်ႇပႅတ်ႈလၢႆးသၵ်းၼၼ်ႉ ၶႃႈႁဝ်းလႆႈႁၼ် လုၵ်ႈၶႃႈႁဝ်းၸဵပ်း။ ႁၼ်မၼ်းႁႆႈ ၶႃႈၵေႃႈ ဢမ်ႇယိူၼ်ႉလႆႈသေႁႆႈၸွမ်း။ ဝၢႆးမွတ်ႇမႃး 3-4 ဝၼ်းယဝ်ႉ ႁွႆးဢၼ်ၶဝ်မွတ်ႇ ၼၼ်ႉပႆႇႁၢႆ တိုၵ်ႉၸဵပ်းယူႇလႄႈ ၶႃႈႁဝ်းပဵၼ်ဢၼ်မႆႈၸႂ် ဢမ်ႇပဵၼ်လပ်းပဵၼ်ၼွၼ်း တင်းၶိုၼ်းတင်းၶိုၼ်းယဝ်ႉ” ဝႃႈၼႆ။
လုၵ်ႈႁဵၼ်း ဢၼ်သၵ်းလၢႆးၼၼ်ႉ ၼိုင်ႈဝၼ်းလႂ် ထုၵ်ႇႁွင်ႉတူဝ်ၵႂႃႇတီႈႁူင်းယႃသိုၵ်းသေ မွတ်ႇပႅတ်ႈလၢႆးသၵ်း 3-4 ၵေႃႉ ဝႃႈၼႆ။
ၽူႈၵွၼ်းႁူင်းႁဵၼ်း တေႃႇသူၺ်ႇသူၺ်ႇဢွင်ႇ လၢတ်ႈဝႃႈ “ 1) ၶႂ်ႈႁႂ်ႈၵူၼ်းၼုမ်ႇ ပဵၼ်ၵူၼ်းမိူင်းလီ။ 2) ၵူဝ်မၼ်းတုမ်ႉ တိူဝ်ႉတၢင်းၶိုၼ်ႈယႂ်ႇတႃႇၶဝ်။ 3) ၵူၼ်းၼုမ်ႇလုၵ်ႈဢွၼ်ႇသၵ်းလၢႆးၼႆႉ ပဵၼ်ၾၢင်ႁၢင်ႈၵူၼ်းႁၢႆႉလႄႈ ဢမ်ႇၶႂ်ႈႁႂ်ႈၾိင်ႈ သၵ်းလၢႆးၼႆႉ ၽႄႈတိူၼ်းၵႂႃႇၼမ်။ ၵွပ်ႈၼၼ် ၸင်ႇလႆႈၵႂႃႇမွတ်ႇပၼ်” ဝႃႈၼႆ။
ၼႂ်းၸႄႈဝဵင်းတူၼ်ႈတီးၼႆႉ တင်းမူတ်း ႁူင်းႁဵၼ်းၸၼ်ႉသုင် မီး 7 ႁူင်းႁဵၼ်း။ ၼႂ်းၼၼ်ႉ ႁူင်းႁဵၼ်း ၸၼ်ႉသုင်မၢႆ 5 လင်လဵဝ်ၵူၺ်း ႁွင်ႉဢဝ်လုၵ်ႈႁဵၼ်းၸိူဝ်းမီးလၢႆးၵႂႃႇမွတ်ႇ။ ဢၼ်ႁဵတ်းၸိူင်ႉၼႆ ပဵၼ်ပွၵ်ႈၵမ်းဢွၼ် တၢင်းသုတ်းယဝ်ႉ ဝႃႈၼႆ။
ၶေႃႈမုၼ်း / ပၢင်လူင်


text:
ပပ်ႉမၢႆတမ်းၽိုၼ်ၼႆႉ ပဵၼ်ပပ်ႉတၢႆႇဢႃႇရီႇ ပီႊ 1958 တၢမ်တူဝ် ၸဝ်ႈၼွႆႉ (ၸေႃးယၼ်ႇတ/ငိူၵ်ႈၵၢင်းလၢႆး) ၵေႃႉဢွၼ်တႄႇတင်ႈ လုၵ်ႉၽိုၼ်ႉ
မႃး ၼႂ်းၸိုင်ႈတႆးၼၼ်ႉယဝ်ႉ။ တႅမ်ႈဝႆႉတင်း လိၵ်ႈတႆးသေတႃႉ မၢင်တီႈၵေႃႈ တႅမ်ႈတင်းလိၵ်ႈထႆး။ ပီႈၼွင်ႉတၢင်းမိူင်းထႆးၶဝ် ၶိုၼ်းၶပ်ႉၶိုင်ႁဵတ်းဝႆႉပဵၼ် မူႇလိၵ်ႈ ႁႂ်ႈပဵၼ်လိၵ်ႈတႆးၶေႃၶေႃ။ ယွၼ်ႉပိူဝ်ႈ ပဵၼ်လွင်ႈတၢင်း ဢၼ်ၵိုၵ်းပိုၼ်း ၵၢၼ်လုၵ်ႉၽိုၼ်ႉၸိုင်ႈတႆး မိူဝ်ႈတႄႇႁႅၵ်ႈမၼ်းၼၼ်ႉ ၼႆလႄႈ ၸုမ်းထတ်းလိၵ်ႈသႅၼ်ပၢႆး ၸင်ႇဝူၼ်ႉဝႃႈ ၽူႈလူလိၵ်ႈႁဝ်းၶဝ် ထုၵ်ႇလီႁူႉႁၼ်ၸွမ်းယူႇၼႆ ၸင်ႇလႆႈလူင်းၼႄမႃးၸိူင်ႉၼႆၶႃႈဢေႃႈ။
06.06.1958
မိူဝ်ႈၼႆႉ ဢၢႆႈမၼေႃႇ လႄႈ ဢၢႆႈဢိၼ်း ၶိုၼ်ႈထိုင်ႁူၺ်ႈႁွမ်ႈ တီႈႁဝ်းယူႇသေယဝ်ႉ တႃႇ ႁဵတ်းၵၢၼ် တီႈႁူၺ်ႈဢေႃႈၼႆႉ လုၵ်ႉၼႆႉတေႃႇထိုင် 20 ဝၼ်း တေလႆႈႁဵတ်း ပုၼ်ႈတႃႇ တေၶဝ်ႈယိုဝ်း ဢဝ်ၼႂ်းႁူၺ်ႈဢေႃႈၼႆႉ ပီႈၼွင်ႉ ဢၢႆႈမၼေႃႇ ဢၼ် မီးၼႂ်းဝၢၼ်ႈႁူၺ်ႈဢေႃႈၼႆႉ ဢဝ်ပုၼ်ႈၽွၼ်းတင်း လူင်ယဝ်ႉ။ ဝၢႆးၵိၼ်ၶဝ်ႈၶမ်ႈယဝ်ႉ သမ်ႉႁႂ်ႈ ဢၢႆႈ မၼေႃႇ လႄႈ ဢၢႆႈပိင်ႇၺႃႇ ဢၢႆႈပၢင်ႇ ၶဝ်သၢမ်ၵေႃႉ မိူဝ်း ႁဵတ်းၵၢၼ်တီႈမိူင်းႁၢင်ထႅင်ႈ။
07.06.1958
မိူဝ်ႈၼႆႉ ႁႂ်ႈၽူမ်းမိၼ်း ဢွၵ်ႇတၢင်းၵႂႃႇ တီႈ ပၢင်တိုၵ်း။ ၼႃးပႃႇၵၢဝ် မိူင်းဢိတ်ႇ ႁူဝ်ယွတ်ႈ ၸိူဝ်းၼႆႉယဝ်ႉ။ သမ်ႉပၼ်ၵၢၼ် ႁႂ်ႈ ဢၢႆႈၵျၢၼ်ႇ ၵႂႃႇ ယွၼ်းလွင်ႈၸွႆႈထႅမ် တီႈသၢင်ႇၵၢၼ်းၼေႇ ဢိူင်ႇ မႄႈၵႅၼ်းထႅင်ႈ။ ၶမ်ႈၼႆႉ လႆႈႁပ်ႉဢဝ် ၵူၼ်း ၽယႃးၸွမ်မေႃၸွႆႈထႅမ် လွင်ႈပဵၼ်မႃး။
10.06.1958
မိူဝ်ႈၼႆႉ ႁႂ်ႈႁူဝ်ႁၢၼ်လူင် သၢင်ႇသု လႄႈ ထုၼ်းလ ဢိၵ်ႇ 36 ၵေႃႉ ဢွၵ်ႇတၢင်းၵႂႃႇ (ပူႇၵျွင်း လူင် လႄႈ မိူင်းသၢတ်ႇ) သုဝုၼ်ႇၼ လႄႈ ပိင်ႇၺႃႇ ၵႂႃႇတီႈပီႈသၢင်ႇ ၵ-ၼ မႃးထိုင် ပုင်ႇပႃႇၶႅမ်၊ ၶိုၼ်း မႃးမိူဝ်ႈၼႆႉ။ ဢွၵ်ႇတီႈပၢင်ႁူၺ်ႈႁွမ်ႈ မႃးတီႈပၢင် ႁူၺ်ႈပူႉ၊ လူတူၺ်း ၼုမ်ႇသိုၵ်းႁၢၼ်ၶဝ် သေလႄႈ (ယုၵ်ႉယႂ်ႇၸိုဝ်ႈသဵင်-ပၼ်-)
1။ ၸၼ်ႇတ၊ ႁူဝ်ႁၢၼ်ၵၢင် ၶိုၼ်ႈပဵၼ် ႁူဝ် ႁၢၼ်လူင်
2။ ဝိၺႃး၊ ႁူဝ်ႁၢၼ်ဢွၼ်ႇ ၶိုၼ်ႈပဵၼ် ႁူဝ် ႁၢၼ်ၵၢင်
3။ ဢၢႆႈႁၢၼ်၊ ၼုမ်ႇသိုၵ်းႁၢၼ် ၶိုၼ်ႈပဵၼ် ႁူဝ်ႁၢၼ်ဢွၼ်ႇ
4။ သၢင်ႇသေႃး၊ ၼုမ်ႇသိုၵ်းႁၢၼ် ၶိုၼ်ႈ ပဵၼ် ႁူဝ်ႁၢၼ်ဢွၼ်ႇ
5။ ဢၢႆႈၵျၢၼ်ႇ၊ ၼုမ်ႇသိုၵ်းႁၢၼ် ၶိုၼ်ႈပဵၼ် ႁူဝ်ႁၢၼ်ဢွၼ်ႇ
11.06.1958
မိူဝ်ႈၼႆႉၵၢင်ၼႂ် ပၼ်ပုၼ်ႈၽွၼ်း တီႈၽူႈ ယိပ်းၵၢၼ်ၶဝ်သေယဝ်ႉ ၶိုၼ်းမႃးပႂ်ႉ တီႈၼွင်ယႃႈ သႆး၊ ပူႇမူၼ်းၵေႃႈ ဢမ်ႇမႃး၊ ပူႇသိုင်ႇၵုၼ ၵေႃႈ ဢမ်ႇမႃးလႄႈ ၶိုၼ်းမႃးတီႈပၢင်ႁူၺ်ႈႁွမ်ႈသေ လႆႈ ႁၼ် ဝုၼ်ႇၼ လႄႈ ၸၢႆးၸိင်ႇ သွင်ၶႃ လုၵ်ႉတီႈ မိူင်းၾၢင်မႃး။
12.06.1958
ဢၢႆႈဢိၼ်း လုၵ်ႉတီႈမိူင်းတူၼ် ပွၵ်ႈမႃး သေယဝ်ႉ လၢတ်ႈဝႃႈ မျူဝ်ႉဢုၵ်ႈၼႆႉ ဢမ်ႇလႆႈၵႂၢမ်း သင်။ တႆးၵေႃႈ ဢမ်ႇပဵၼ်ၸႂ်တႆးယဝ်ႉ။ ႁပ်ႉလႆႈ လိၵ်ႈပူႇႁဵင်မႄႈၵႅၼ်းသေလႄႈ ၸင်ႇလႆႈဢွၼ်မိူဝ်း တီႈႁူၺ်ႈပူႉ သိုဝ်ႈတႃႈၼမ်ႉႁၢင် လႆႈဢုပ်ႇၵုမ်ၵၼ် ယဝ်ႉ တဵင်ႈၶိုၼ်းပွၵ်ႈမႃးၼွၼ်း ၼွင်ယႃႈသႆး။
13.06.1958
ၼုမ်ႇသိုၵ်းႁၢၼ်ၶဝ် လၢတ်ႈၼႄဝႃႈ- မိူဝ်ႈ ၼႆႉ ပဵၼ်ဝၼ်းပူၵ်း တုင်းၼုမ်ႇသိုၵ်းႁၢၼ်လႄႈ ယိုဝ်းၵွင်ႈ သီႇၵမ်း။ ၵႂႃႇထႅင်ႈၼွင်ယႃႈသႆး မိူဝ်ႈၶမ်ႈ 8 မူင်း၊ တင်းပီႈသၢင်ႇ ၵ-ၼ ဢုပ်ႇၵုမ်ၵၼ် တေႃႇ ထိုင်တဵင်ႈၶိုၼ်း 3 မူင်းပၢႆသေ မႃးၼွၼ်းၼႂ်းထိူၼ်ႇ၊ ၽႃႈမႆႊၵေႃႈ ဢမ်ႇမီး၊ ၾူၼ်ၵေႃႈယမ်း၊ ၵိၼ်းၸႂ် တေႉတေႉယဝ်ႉ။
14.06.1958
ၼႂ်ၼႆႉ ၶိုၼ်းၽႅဝ်တီႈပၢင်ႁူၺ်ႈပူႉသေ ၼႄ ၵၢၼ်ပၼ် ၼုမ်ႇသိုၵ်းႁၢၼ်ၶဝ်၊ လိူဝ်ၸႂ်ၵွပ်ႈၵၢၼ် ငၢၼ်းတေႉတေႉယဝ်ႉ။
15.06.1958
မိူဝ်ႈၼႆႉ ဢမ်ႇပေႃးငိၼ်းလွင်ႈသင်။
16.06.1958
မိူဝ်ႈၼႆႉ ႁပ်ႉႁၼ်လိၵ်ႈဝႃႈ ၽူမ်းမိၼ်း ဢွၼ်ဢဝ်ပီႈၼွင်ႉ ဢိူင်ႇပၢင်ၵႅင်းမႃးဝႃႈၼႆ။ ၵိၼ် ၶဝ်ႈၼႂ်ယဝ်ႉ လႆႈႁၼ် မၼေႃႇၶဝ် ၽႅဝ်ၶိုၼ်းမႃး လၢတ်ႈဝႃႈ- ၵၢၼ်ငၢၼ်းလဵပ်ႈလွႆႉၵူႊၸိူဝ်း။ မိူဝ်ႈ ၼႆႉ ၵႂႃႇၼွၼ်း တီႈပၢင်ႁူၺ်ႈပူႉ၊ ဢွၵ်ႇၼွင်ယႃႈသႆး မႃးၽႅဝ်တီႈပၢင်ႁူၺ်ႈပူႉသေ ပၼ်ၵၢၼ်တီႈ ၸၼ်ႇ တ (ႁူဝ်ႁၢၼ်လူင်) ဢွၼ်ဢဝ် ၼုမ်ႇသိုၵ်းႁၢၼ် တင်းမူတ်း 8 ၵေႃႉ ၵႂႃႇတႃႈၼမ်ႉႁၢင် မိူဝ်းႁပ်ႉဢဝ် ၸလိပ်ႈ။ တင်းပီႈၼွင်ႉၼႃးပႃႇၵၢဝ် ပၢင်ၵႅင်း ႁူဝ် ယွတ်ႈ မိူင်းဢိတ်ႇၶဝ် ဢုပ်ႇၵုမ်ၵၼ် လွင်ႈၼုမ်ႇ သိုၵ်းႁၢၼ်။
17.06.1958
ႁႂ်ႈၽူမ်းမိၼ်း လႄႈ ၸၼ်ႇတ သွင်ၶႃ ဢွၼ်ဢဝ် ၼုမ်ႇသိုၵ်းႁၢၼ် 8 ၵေႃႉသေလႄႈ မိူဝ်း ပႂ်ႉတၢင်းၵႂႃႇ မိူင်းၶိတ်ႈ၊ တၢမ်းၶမ်ႈမႃး လႆႈႁၼ် လိၵ်ႈဝႃႈ- တင်းမၢၼ်ႊၶဝ် ႁႅမ်ၵၼ်မႃး ဝႃႈၼႆလႄႈ ႁွင်ႉၶိုၼ်းတီႈလင်။ ပီႈႁဵင်ၶဝ် မႄႈၵႅၼ်း တႅမ်ႈလိၵ်ႈ ပၼ်သတိမႃးလႄႈ ၵူၼ်းသူင်ႇလိၵ်ႈသွင်ၵေႃႉ မႃး လၢတ်ႈဝႃႈ- ၶမ်ႈဝႃးၼႆႉ ပူႇဝ ပႃးၵွင်ႈၶဝ်ႈဝၢၼ်ႈမႄႈ ၵႅၼ်းၵႂႃႇသေ ပီႈၼွင်ႉမႄႈၵႅၼ်း ၶႆႈၸႃႉတေႉတေႉ။ ၽူမ်းမိၼ်း ပႃးၵွင်ႈၶဝ်ႈၼႂ်းဝၢၼ်ႈမွၵ်ႇၸလီႇသေ ၵျွင်းသြႃႇမၢၼ်ႊၶဝ်သမ်ႉႁၼ်လႄႈ ပိူၼ်ႈလႆႈၵူဝ် ယွၼ်ႉသေ ၸင်ႇမိူဝ်းလၢတ်ႈ တီႈပီႈသၢင်ႇလူင်။
18.06.1958
ၵႂႃႇလႄႇ တီႈဝၢၼ်ႈၽျႃးၸွမ်မေႃ လႄႈ တင်းၵူၼ်းၼိူဝ်လွႆ ဢိူင်ႇလွႆၶီႈလဵၵ်း ဢုပ်ႇၵုမ် လွင်ႈၸွႆႈထႅမ် ၼုမ်ႇသိုၵ်းႁၢၼ် ဝႃႈၼႆလႄႈ ၽျႃး ၸွမ်မေႃ ၸွႆႈထႅမ်မႃး ငိုၼ်းၵဝ်ႇ 200 မႅၼ်ႈ Ks 600 လႄႈ ယႃႈၽိၼ်ႇ ၶၼ်ႁႃႈၵျၢပ်ႈယဝ်ႉ။
19.06.1958
လုၵ်ႉတီႈၽျႃးၸွမ်မေႃ မႃးၶိုၼ်းတီႈပၢင် သေ ၵႂႃႇၸူးပီႈသၢင်ႇလူင်၊ ဢုပ်ႇၵၼ်ယဝ်ႉ ဢမ်ႇ ႁိုင် လႆႈႁၼ်သၢင်ႇသု ဢွၼ်ဢဝ် ပီႈၼွင်ႉမိူင်း သၢတ်ႇမႃးလႄႈ ၸင်ႇဢွၼ်ၶဝ် မႃးၶိုၼ်းတီႈပၢင်။
20.06.1958
လုၵ်ႉတီႈပၢင်မႃးတီႈၼွင်ယႃႈသႆး တီႈလီႉ သေႃး ဝၢၼ်ႈမေႃၽီလူင် မႃးၺႃးၵၼ်၊ မဝ်မၢင်တေႉ တေႉ ဢမ်ႇပွင်ႇလွင်ႈသင်။
21.06.1958
ပဵၼ်လူမ်းၼၢဝ် ယူႇတီႈၼွင်ယႃႈသႆး၊ ဝိ ၺႃး (ႁူဝ်ႁၢၼ်ၵၢင်) ဢဝ်ၵွင်ႈသွင်းဝႅၼ်းမႃး Bren 1.M 2 ဢဝ်တီႈလွႆဢုၼ်ႈမႃး။
22.06.1958
မိူဝ်ႈၼႆႉ ၶႅၼ်းမႃးယဝ်ႉ ဝုၼ်ႇၼ ဢၢႆႈၸၢႆး ၸိင်ႇ သွင်ၶႃ ဢဝ်သွင်းဝႅၼ်းမႃးလဝ်းၼိုင်ႈ၊ ဝၢၼ်ႈပူႇႁဵင်မေႃၽီၸွႆႈထႅမ်မႃး ၵွင်ႈ 5 ၵမ်း မႄႇလီႇ ၵၼ်ႇလဝ်းၼိုင်ႈ။ မၢၵ်ႇ 10 ။ (ၼၢဝ်ယူႇ)
23.06.1958
(ၼၢဝ်ယူႇ) ပီႈၼွင်ႉ ႁူၺ်ႈဢေႃႈ ၸွႆႈထႅမ်မႃး Ks 280 ။
24.06.1958
ဝၢၼ်ႈၶုၼ်သၢင်ႇၸွႆႈထႅမ်မႃး ၵွင်ႈလ-ၽ 1၊ မၢၵ်ႇမၼ်း 10၊ ပီႈၼွင်ႉႁူဝ်ယွတ်ႈ ၸွႆႈထႅမ်မႃး Ks 150 ၊ မိူဝ်ႈၼႆႉ တီႈမိူင်းသၢတ်ႇ မႃးၽႅဝ် 3 ၵေႃႉ တီႈ ႁဝ်း ၼွင်ယႃႈသႆး။
ပီႈၼွင်ႉတႃႇၸွႆႈၵၢၼ်။
1။ ၸလွႆသွႆႈၶမ်း၊ တၢၵ်ႇလႅတ်ႇ
2။ သိုင်ႇၽူမ်း၊ ဝၢၼ်ႈၵျွင်း
3။ ပူႇသိုင်ႇမၼ်ႈ၊ ဝၢၼ်ႈၵၢင်
4။ သၢင်ႇဢေႃး၊ ၸရေးပႃႇဝွင်
5။ သမႃႇထိ၊ ပႃႇသၵ်း
6။ ၸရေးဝူင်း၊ ပႃႇသၵ်း
7။ သၢင်ႇသု၊ ပႃႇသၵ်း
ပီႈၼၢၼ်ဢွၼ်ႇ ဢဝ်ၶဝ်မႃးယဝ်ႉ။
25.06.1958
ၼၢဝ်ယူႇ၊ ၽႃႈၵေႃႈ ဢၼ်သိူဝ်ႇဢမ်ႇမီး၊ ဢၼ်ႁူမ်ႇဢမ်ႇမီး၊ ဢီႈယႃလီၵေႃႈ ဢမ်ႇၸၢင်ႊၵႂႃႇ ဢဝ်ၵႃႈလႂ်၊ ပဵၼ်ဢၼ်ယၢပ်ႇယဵၼ်းလိူဝ်ႁႅင်းတေႉ တေႉယဝ်ႉ။
26.06.1958
ပီႈသၢင်ႇလူင် ႁႂ်ႈသြႃႇသူးရိၼ်း မႃးယႃလႄႈ ပဵၼ်ဢၼ်ၶႅၼ်းမႃးတေႉတေႉယဝ်ႉ။
27.06.1958
ၶႅၼ်းမႃးသေ ပီႈၼွင်ႉမိူင်းႁၢင် ၵျွင်းပၢင်ႇ ၶဝ် မႃးလႄႇႁဝ်းယဝ်ႉ။
28.06.1958
ၶႅၼ်းမႃးလႄႈ ၵိၼ်ၶဝ်ႈလႆႈမႃး။
29.06.1958
ၵိၼ်ၶဝ်ႈဝၢၼ်မႃးတေႉတေႉ။
30.06.1958
ဢၢႆႈသႅင် ၵဵင်းတွင်း မႃးလႄႇႁဝ်း။
ၶေႃႈမုၼ်း / သႅၼ်ပၢႆး


text:
ၶၢဝ်ႇၵူႈလွင်ႈ
ၵႃးသိုၵ်းမၢၼ်ႈ ယၢတ်ႇတူၵ်းႁွင်ႈလွႆ လႄႈ မီးၵူၼ်းၼႂ်းၵႃးဝၢတ်ႇၸဵပ်းႁၢဝ်ႈႁႅင်း
- Details
- Created on 09 September 2017
- Written by တႆးလွတ်ႈလႅဝ်း
သိုၵ်းမၢၼ်ႈ တပ်ႉၶလယ 132 ႁႅင်းသိုၵ်း 50 ၵေႃႉ တႃႇၵႃး 5 လမ်း တၢင်ႇၶူဝ်းၶွင်ၵိၼ်ယႅမ်ႉတင်းၼမ် လုၵ်ႉတီႈလၢင်းၶိူဝ်း ၵႂႃႇႁူဝ်မိူင်းၼၼ်ႉ ပလိၵ်ႈၵႃးသိုၵ်းမၢၼ်ႈ လမ်း ၼိုင်ႈ ပွင်ႇလႄႈ လႆႈၵိုင်ႉၵၢင်ႉ ယၢတ်ႇတူၵ်းႁွင်ႈလွႆၵႂႃႇ တီႈႁိမ်းပၢင်ဝႅတ်းသေ မီးသိုၵ်းမၢၼ်ႈ ဢၼ်ယူႇၼႂ်းၵႃး ဝၢတ်ႇၸဵပ်းႁၢဝ်ႈႁႅင်း 2 ၵေႃႉ ဝႃႈၼႆ။
တႆးလွတ်ႈလႅဝ်း
လွင်ႈၼႆႉပဵၼ်မိူဝ်ႈဝၼ်းထီႉ 07 September 2017 ယၢမ်းၵၢင်ၶမ်ႈ 19:00 မူင်းပူၼ်ႉမႃး ၵႃးသိုၵ်းမၢၼ်ႈ ဢၼ်ယၢတ်ႇတူၵ်းႁွင်ႈလွႆ တီႈႁိမ်းပၢင်ဝႅတ်းၼၼ်ႉ လႆႈႁူႉဝႃႈ ၵူၼ်းႁေႃႈၵႃးပဵၼ် ၸၼ်ႉႁူဝ်သိုၵ်း တိူဝ်ႉဝၢတ်ႇၸဵပ်းတီႈတူဝ် ႁၢဝ်ႈႁႅင်း လႄႈ ထႅင်ႈၵေႃႉၼိုင်ႈသမ်ႉ ပဵၼ်ၸၼ်ႉ သိုၵ်းႁၢၼ် တိူဝ်ႉဝၢတ်ႇၸဵပ်း တီႈၶႅၼ်ၽၢႆႇၶႂႃ ဢိၵ်ႇတင်း ၼိူဝ်မိၼ်ႇႁူ ၽၢႆႇသၢႆႉ တႅၵ်ႇဢွၵ်ႇလိူတ်ႈၵႂႃႇ ဝႃႈၼႆ။
ထိုင်ဝၼ်းထီႉ 08 September 2017 ယၢမ်းၵၢင်ၼႂ် 9:00 မူင်း ၽူႈမီးပုၼ်ႈၽွၼ်း ၽၢႆႇသိုၵ်းမၢၼ်ႈ လႆႈဢဝ် ၵူၼ်းသိုၵ်း ဝၢတ်ႇၸဵပ်းၶဝ် 2 ၵေႃႉၼၼ်ႉ ၵႂႃႇယူတ်းယႃတူဝ်တီႈ ႁူင်းယႃၵူၼ်းမိူင်း ဝဵင်းၶူဝ်လမ် ၼႆ လႆႈႁူႉၸွမ်းၼင်ႇၼႆ။
သိုၵ်းမၢၼ်ႈ တပ်ႉၶလယ 132 ၼႆႉ ငဝ်ႈတပ်ႉ ပၵ်းတပ်ႉဝႆႉတီႈ ဝဵင်းမွၵ်ႇမႆႇ ၸႄႈတွၼ်ႈလၢင်းၶိူဝ်း ယူႇၽၢႆႇတႂ်ႈၵုမ်းၵမ် တိူင်းသိုၵ်းဝၼ်းဢွၵ်ႇ ဝဵင်းလူင်တူၼ်ႈတီး ၸႄႈတွၼ်ႈတူၼ်ႈတီး မိူင်းတႆး ပွတ်းၸၢၼ်း လႆႈႁူႉၸွမ်းၼင်ႇၼႆ။


text:
ၸၢမ်းတူၺ်းယဝ်ႉ တေႁၼ်ဝႃႈပေႃးပဵၼ်တူဝ် တ ၽ ၸိူဝ်းၼၼ်ႉ ရ လဵပ်ႈႁဵတ်းၵၢၼ်လႆႈထုၵ်ႇယဝ်ႉ ၵူၺ်းပေႃး ပဵၼ်တူဝ်မေႈလိၵ်ႈၸိူဝ်းတူဝ်ၵႅပ်ႈၼၼ်ႉ တေႁၼ်ဝႃႈ ရ လဵပ်ႈမၼ်းဢမ်ႇႁူတ်းလူင်းမႃးငၢမ်ႇၵၼ်။
တီႈပွင်ႇၼႂ်းသၶြိပ်ႉ glyph436 ၵျွၵ်းၶၢႆႉၵႂႃႇပဵၼ် glyph344 မိူဝ်ႈႁဝ်းပေႃႉတူဝ်မေႈလိၵ်ႈၸိူဝ်းတူဝ်ၵႅပ်ႈ ၸိူင်ႉၼင်ႇ တူဝ် "ၵ" "ၶ" "င" ၼၼ်ႉၶႃႈ ၵူၺ်းၵႃႈၶႅပ်းႁၢင်ႈဢၼ်ၼေၼႆႉ ႁဝ်းၶႃႈလႆႈဢဝ်သႂ်ႇၸွမ်းၵၼ်ပဵၼ်ၸုမ်ႇၸိူင်ႉၼင်ႇ ဢၼ်ႁဝ်းထႅင်ႇသႂ်ႇဝႆႉတီႈလွၵ်းတၢင်းၵႂႃမိုဝ်းသုတ်းၼၼ်ႉၶႃႈ
ၵမ်းၼႆႉၵေႃႈတေလႆႈတႅမ်ႈသၶြိပ်ႉပူးၵၼ်ထႅင်ႈၸိူင်ႉၼင်ႇသင်ဝႃႈတူဝ်လိၵ်ႈၸႃႉတူဝ်ၵိတ်ႇၼၼ်ႉၺႃးသႂ်ႇလဵပ်ႈ ဢွၼ်ႇယဝ်ႉ ႁႂ်ႈမၼ်းသုတ်ႉၶၢႆႉၵႂႃႇယူႇတၢင်းၼႃႇတူဝ်မေႈလိၵ်ႈ ၸိူင်ႉၼင်ႇ ဢေလႄႈဢႄ ၸိူဝ်းၼၼ်ႉၶႃႈ တူၺ်းၸွမ်းတူဝ်ယၢင်ႇဢၼ်တႅမ်ႈဝႆႉၼၼ်ႉ။
ပေႃးတႅမ်ႈယဝ်ႉယဝ်ႉၵေႃႈယႃႇလိုမ်းသူင်ႇဢွၵ်ႇဝႆႉသၶြိပ်ႉ *.vtp ၵူဝ်သၶြိပ်ႉမၼ်းႁၢႆၶႃႈ ယဝ်ႉၵေႃႈယႃႇလိုမ်ႇးလၢၵ်ႈ ၸၼ်မႃးထႅင်ႈသႂ်တီႈလိၵႃႈ liga လွၵ်းတၢင်းသၢႆႉႁဝ်းၼၼ်ႉၶႃႈ ၵမ်ႉတေဝႃႈႁဵတ်းသင်လႄႈမၼ်းဢမ်ႇၵျွၵ်းၶၢႆႉပၼ် လႃႇၼၼ်ႉ သိုပ်ႇၼၼ်ႉၵေႃႈၸၢမ်းတူၺ်းၶႃႈ ၸွမ်းၼင်ႇၶႅပ်းႁၢင်ႈတေႁၼ်ဝႃႈတူဝ် "ၵ" "ၶ" လဵပ်ႈမၼ်းငၢမ်ႇၵၼ် လီယဝ်ႉ တွၼ်ႈတႃႇတူဝ် "ပ" "ဝ" ၼၼ်ႉယင်းပႆႇႁူတ်းၵႅပ်ႈလူင်း ၵွပ်ႈဝႃႈႁဝ်းယင်းဢမ်ႇလႆႈထႅင်ႈသႂ်ႇၼႂ်းၸုမ်ႇ ဢၼ်လႆႈၸႅၵ်ႇၽေတူဝ်မေႈလိၵ်ႈ တူဝ်ၵႅပ်ႈ တူဝ်ၵႂၢင်ႈမၼ်းၼၼ်ႉၶႃႈ ၶႅၼ်းတေႃႈၵႂႃႇထႅင်ႈသႂ်ႇႁႂ်ႈမၼ်းၸေးၶႃႈ။
မႂ်ႇသုင်ၶႃႈ ႁႂ်ႈလႆႈယူႇလီမီးငိုၼ်းၵၼ်းသေၵမ်း။


text:
ၶၢဝ်ႇၵူႈလွင်ႈ
ပီႈၼွင်ႉထႆး ႁူမ်ႈၵၼ်ၸွႆႈထႅမ်ထိုင် ႁူင်းႁဵၼ်းၸိူဝ်ႉၸၢတ်ႈ လႄႈ ၵူၼ်းပၢႆႈၽေး
- Details
- Created on 10 January 2018
- Written by တႆးလွတ်ႈလႅဝ်း
သင်ႇၶလႄႈ တၵႃႇပီႈၼွင်ႉၵူၼ်းမိူင်းထႆး ၼႂ်းၸႄႈဝဵင်းၵုတ်ႇၸၵ်ႇ ၸိုင်ႈထႆး လႆႈႁူမ်ႈၵၼ် ၸွႆႈထႅမ် ၶဝ်ႈသၢၼ်၊ ၶဝ်ႈသွႆးႁႅင်ႈ MAMA လႄႈ ပႃႈဢႅပ်ႇ ထိုင် ႁူင်းႁဵၼ်းၸိူဝ်ႉၸၢတ်ႈ လႄႈ ၵူၼ်းပၢႆႈၽေး တီႈငဝ်ႈၸိုင်ႈ လွႆတႆးလႅင်း။
ၶဝ်ၸဝ်ႈၸေႇတၼႃႇ လႆႈၵႂႃႇၸွႆႈထႅမ် မိူဝ်ႈဝၼ်းထီႉ 08 January 2018 ၼႂ်းၼၼ်ႉ ၶဝ်ႈသၢၼ် တင်းၼၵ်း 13-တၢၼ်ႇ၊ ၶဝ်ႈသွႆးႁႅင်ႈ MAMA လႄႈ ပႃႈဢႅပ်ႇ တင်းၼမ်တင်းလၢႆ ႁႂ်ႈပဵၼ်လွင်ႈၵမ်ႉထႅမ် ပုၼ်ႈတႃႇ လုၵ်ႈႁဵၼ်း ႁူင်းႁဵၼ်းၸိူဝ်ႉၸၢတ်ႈ လႄႈ ၵူၼ်းမိူင်းပၢႆႈၽေးသိုၵ်း ဢၼ်မီးဝႆႉၸွမ်း လႅၼ်လိၼ်တႆး-ထႆး ၼႆယူႇယဝ်ႉ။
မိူဝ်ႈဝၼ်းထီႉ 13 December 2017 ပူၼ်ႉမႃးၼၼ်ႉၵေႃႈ ပီႈၼွင်ႉထႆး ဢၼ်တႄႇၼႃႈႁိူၼ်း မီးလုၵ်ႈႁူမ်ႈၵၼ်တင်း ၼၢင်းယိင်းတႆး ဢၼ်ပဵၼ်ၸဝ်ႈၶွင် ႁူင်းၵၢၼ်လူင် ယႃႈတႃးၶိုၼ်ႈ ၼႂ်းဝဵင်းမိူင်းၵွၵ်ႇ ၸိုင်ႈထႆး သွင်ၽူဝ်မေးၵေႃႈ လႆႈႁူမ်ႈၵၼ် ၸွႆႈထႅမ် ၶူဝ်းၶွင်ၸႂ်ႉတိုဝ်း ၼႂ်းၵၢၼ် တူဝ်ယူႇလီမူတ်းသႂ် လႄႈ သိူဝ်ႈၵူၼ်း တႃႇသၢင်ႉငိုၼ်းထႅင်း 60,000-ဝၢတ်ႇ ထိုင် ၶွင်ႇသီႇဢဝ်ၶိုၼ်းၸိုင်ႈတႆး (RCSS) မိူၼ်ၵၼ်။
လိူဝ်သေၼၼ်ႉ ပီႈၼွင်ႉတႆး ဢၼ်ႁဵတ်းၵၢၼ်ယူႇသဝ်း ၼႂ်းမိူင်းထႆး၊ ၼႂ်းမိူင်းၶႄႇ လႄႈ ဢၼ်ပဵၼ်ပေႃႈမႄႈပီႈၼွင်ႉ ၵူၼ်းမိူင်းတႆး ၼႂ်းၸိုင်ႈတႆး တင်းၼမ်ၵေႃႈ လႆႈမီးလွင်ႈၸွႆႈထႅမ် ၶူဝ်းၶွင်ၵိၼ်ယႅမ်ႉ ၶဝ်ႈၼမ်ႉတၢင်းၵိၼ် လႄႈ ငိုၼ်းတွင်းထိုင် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) တင်းၼမ်တင်းလၢႆမိူၼ်ၵၼ်ယူႇယဝ်ႉ။
တႆးလွတ်ႈလႅဝ်း


text:
ဢူးမိၼ်းဢွင်ႇ ၵမ်ႉၶုၼ်ၸတ်းၵၢၼ် ႁွင်ႈၵၢၼ်လူင် လုၵ်ႈၵႃႉ မိူင်းတႆး လၢတ်ႈဝႃႈ- မိူဝ်ႈၸုမ်းၶဝ် ငွႆးသွၵ်ႈတီႈႁၢၼ်ႉတၢင်းၶၢႆယွႆႈ ၼႂ်းပွၵ်ႉၽြႃးၶၢဝ် ဝဵင်း
တူၼ်ႈတီးၼၼ်ႉ ယိုတ်းလႆႈၵုၼ်ႇသိၼ် ဢၼ်မူတ်းဢႃႇယု မဵဝ်းမၼ်း 40 ပၢႆ ၼႆယဝ်ႉ။
ဢူးမိၼ်းဢွင်ႇ လၢတ်ႈဝႃႈ “မိူဝ်ႈလူင်းၵူတ်ႇထတ်း ႁၢၼ်ႉတၢင်းၶၢႆ ဢၼ်မီးၼႂ်းပွၵ်ႉၸိူဝ်းၼၼ်ႉ ယိုတ်းလႆႈတၢင်းၵိၼ်၊ ၶူဝ်းၵုၼ်ႇ ၸိူဝ်းဢၼ်မူတ်းဢႃႇယုၼၼ်ႉ။ မိူဝ်ႈႁဝ်းၶႃႈယိုတ်းဢဝ် ၵုၼ်ႇသိၼ်ၸိူဝ်းၼၼ်ႉ ၸဝ်ႈႁၢၼ်ႉၶဝ်ၵေႃႈ ၽွမ်ႉၸႂ်ၸွမ်းယူႇ” ၼႆယဝ်ႉ။
ၼႂ်းဝူင်ႈတီႈသၢမ် လိူၼ်ၼူဝ်ႇဝႅမ်ႇပႃႇၼႆႉ ၸုမ်းႁွင်ႈၵၢၼ်လူင် လုၵ်ႈၵႃႉမိူင်းတႆးၶဝ် ဢွၼ်ၵၼ်ၶဝ်ႈႁၢၼ်ႉ႞ ဢွၵ်ႇႁၢၼ်ႉ႞ သေၵူတ်ႇထတ်း ယိုတ်း တၢင်းၵိၼ်၊ ၼမ်ႉၼူမ်းၽွင်၊ ၼမ်ႉၼူမ်း၊ ၶဝ်ႈမုၼ်းလုၵ်ႈဢွၼ်ႇ၊ ၼမ်ႉဝၢၼ်၊ ၶဝ်ႈမုၼ်းၵဵင်ႉ၊ ၶဝ်ႈမုၼ်းပွင်ႇမူင်ႉ ဢိၵ်ႇ ယႃႈယႃပိုၼ်ႉမိူင်း ၸိူဝ်းဢၼ်မူတ်းဢႃႇယုၼၼ်ႉ ၼႆယဝ်ႉ။
ဢူးမိၼ်းဢွင်ႇ လၢတ်ႈဝႃႈ ပေႃးၵူတ်ႇထတ်းႁၼ်ၺႃး တၢင်းၵိၼ်၊ ၵုၼ်ႇသိၼ် ဢၼ်ဢမ်ႇထုၵ်ႇလီၵိၼ် ဢၼ်ဢမ်ႇထုၵ်ႇလီၸႂ်ႉၼၼ်ႉ တေတီႉယိုတ်းၵုၼ်ႇသိၼ်ၸိူဝ်းၼၼ်ႉသေ ပၼ်တၢင်းႁူႉလႄႈ ႁႂ်ႈႁပ်ႉပၢၵ်ႇဝႃႈ တေဢမ်ႇၶၢႆထႅင်ႈ ၼႆယဝ်ႉ။
မၼ်းသိုပ်ႇလၢတ်ႈဝႃႈ- မိူဝ်ႈလဵဝ်ႈတႄႉ တေပႆႇဢဝ်လိူင်ႈသေ တေပၼ်တၢင်းႁူႉယဝ်ႉ ယိုတ်းၵႂႃႇၶူဝ်းၵုၼ်ႇၶူဝ်း ဢမ်ႇထုၵ်ႇလီဝၢင်းၶၢႆၼၼ်ႉၵွၺ်း။ ၵုၼ်ႇသိၼ်ဢၼ်သိမ်းလႆႈမႃးၼၼ်ႉ ၵိုင်ႇငိုၼ်းသွင်လၢၼ်ႉပၢႆ ၼႆယဝ်ႉ။
ၶေႃႈမုၼ်း / သႅၼ်ပၢႆး


text:
ၽူႈသိုဝ်ႉၶူဝ်းၶွင် ၵေႃႉမႂ်ႇ
သင်ဝႃႈ ယူႇတီႈ ၽူႈသိုဝ်ႉၶူဝ်းၶွင် ၵေႃႉမႂ်ႇသေ မႃးပိုတ်ႇဝႆႉ ဢၶွင်ႉတီႈ ၸေႃႇၵျီႇမၢတ်ႉႁဝ်းၶႃႈၼႆ တေမီးသုၼ်ႈၸၢင်ႈသိုဝ်ႉလႆႈ ၶူဝ်းၶွင် ဝႆးဝႆး၊ တွၼ်ႈတႃႇသူင်ႇၶူဝ်းၶွင်ၼၼ်ႉ တေၸၢင်ႈသိမ်းဝႆႉ ႁဵင်းလိၵ်ႈ ဢၼ်ဢမ်ႇမိူၼ်ၵၼ်၊ တေၸၢင်ႈတူၺ်းလႆႈ ၶူဝ်းၵုၼ်ႇ ဢၼ်သင်ႇဝႆႉ တီႈၼႂ်း ဢၶွင်ႉၸဝ်ႈၵဝ်ႇ ၸၵႂႃႇၸိူဝ်းၼႆႉလႄႈ တေၸၢင်ႈလႆႈ ၽွၼ်းလီတင်းၼမ်တင်းလၢႆယူႇၶႃႈ။ တၢင်ႇမၢႆၽၢင်တီႈၼႆႈ
ၶဝ်ႈၸူး
သင်ၸိူဝ်ႉဝႃႈ ၸဝ်ႈၵဝ်ႇ မီးဝႆႉဢၶွင်ႉယဝ်ႈၼႆ ၶႅၼ်းတေႃႈ ၶဝ်ႈၸူးတီႈၼႆႈၶႃႈလႄႈ
If you already registered, but you haven't verify your account yet. Verify Here


text:
ဝၼ်းတီႈ 15/10/2017 ၼႆႉ ပဵၼ်ဝၼ်းဢၼ်လူင်ပွင်ၸိုင်ႈမၢၼ်ႈ တင်းၸုမ်းယိပ်းၵွင်ႈၵၢၼ်ၸၢဝ်းၶိူဝ်း 8 ၸုမ်း လူင်းလၢႆးမိုဝ်းၵိုတ်းတိုၵ်းပတ်းပိုၼ်ႉတူဝ်ႈမိူင်း NCA
ၶွပ်ႈတဵမ် 2 ပီ။ ၽွၼ်းလီၽွၼ်းၸႃႉ လွင်ႈၵတ်းယဵၼ်ၼိမ်သဝ်း ၼႂ်းမိူင်းတႆး သမ်ႉပဵၼ်ၸိူင်ႉႁိုဝ် ။ ၶၢဝ်းတၢင်း NCA 2 ပီ လွင်ႈလီၸႃ့ လွင်ႈယူပ်ႈယွမ်းမီးသင်။
ၼၢင်းဝႃႇၼူႉ ၽူႈပွင်ၵၢၼ်ငဝ်ႈငုၼ်း SNDP ထတ်းသၢင်လၢတ်ႈၼႄဝႃႈ- ၽွၼ်းလီဝၢႆးလူင်းလၢႆးမိုဝ်း NCA ၼႆႉ တပ်ႉသိုၵ်းၸိုင်ႈတႆးၶဝ်ႈမႃးၼႂ်းဝဵင်း လႆႈလွတ်ႈလႅဝ်းထၢင်ႇႁၢင်ႈတူင်ႉၼိုင် ႁူပ်ႉထူပ်းၵူၼ်းမိူင်းလႄႈ ၸတ်းပၢင်ပၼ်တၢင်းႁူႉပၼ်ၵူၼ်းဝၢၼ်ႈၵူၼ်းမိူင်းမႃးလႆႈလွတ်ႈလွတ်ႈလႅဝ်းလႅဝ်း၊ ပၢင်တိုၵ်းၵေႃႈလူတ်းယွမ်းမႃး။
ၽွၼ်းၸႃႉဝၢႆးလူင်းလၢႆးမိုဝ်း NCA သမ်ႉၼႂ်း NCA ၼႆႉ တပ်ႉသိုၵ်းၵေႃႈပႃး ၾၢႆႇလူင်ပွင်ၸိုင်ႈၵေႃႈပႃး၊ ပႃႇတီႇၵၢၼ်မိူင်းၵေႃႈပႃး။ ၵူၺ်းၵႃႈပေႃးမႃးဢုပ်ႇၵၼ်ၵေႃႈ ဢမ်ႇပေႃးၸႅင်ႈလႅင်းၵၼ်၊ ငဝ်ႈၶၢမ်ႇပိုၼ်ႉမၼ်းၵေႃႈ ဢမ်ႇမိူၼ်ၵၼ်ၸိူဝ်းၼႆႉသေ မီးမႃးပၼ်ႁႃၼႃႈလိၼ်။ ပေႃးၸုမ်းတႆးတေၸတ်းႁဵတ်းပၢင်ၵုမ်ၸိူဝ်းၼႆႉၵေႃႈ ႁႃလွင်ႈႁႃတၢင်းသေၶတ်းၶႂၢင်ၸွမ်းႁႄႉႁၢမ်ႈယူႇတႃႇသေႇ။ လွင်ႈၼႆႉထတ်းႁၼ်ဝႃႈသိုၵ်းမၢၼ်ႈၶႂ်ႈႁႂ်ႈပဵၼ်ဝႃႈ ယွၼ်ႉတပ်ႉသိုၵ်းၸိုင်ႈတႆးလႄႈ NCA လူႉလႅဝ်ၵႂႃႇ၊ ၵွပ်ႈၼၼ်လွင်ႈၼႆႉတႆးႁဝ်းထုၵ်ႇလီဝႆႉၾၢင်ႉသတိၵႂႃႇ။
တႃႇ NCA ပေႃးတေမၼ်ႈၵိုမ်းယိုၼ်းယၢဝ်းလႆႈၼၼ်ႉ တင်းသွင်ၾၢႆႇလူဝ်ႇလႆႈသၢင်ႈလွင်ႈယုမ်ႇယမ်ၵၼ်။ ၾၢႆႇၼိုင်ႈၵေႃႈ လွင်ႈႁၢင်ႈႁႅၼ်းၵူၼ်းႁဝ်းႁႂ်ႈတူဝ်ႈတၼ်းယူႇတႃႇသေႇ၊ ပေႃးၾၢႆႇလူင်ပွင်ၸိုင်ႈ ယွၼ်းမႃးတႃႇဢုပ်ႇဢူဝ်းၵေႃႈ ႁႂ်ႈသူင်ႇတူဝ်တႅၼ်းဢုပ်ႇဢူဝ်းလႆႈၵမ်းလဵဝ်။
ဢၼ်ၶႂ်ႈၾၢၵ်ႇထိုင်ၵူၼ်းမိူင်းတႆးတႄႉဝႃႈ ပေႃးႁဝ်းဝူၼ်ႉဝႃႈၸင်းမၢၼ်ႈ ဢမ်ႇၶႂ်ႈႁဵတ်းၵၢၼ်ၸွမ်းလုမ်းမၢၼ်ႈ၊ ဢမ်ႇၶႂ်ႈႁဵၼ်းလိၵ်ႈမၢၼ်ႈၼႆယူႇတိၵ်းတိၵ်းၸိုင် ပေႃးပိူၼ်ႈဢုပ်ႇလၢတ်ႈၵၢၼ်မိူင်း ပိူၼ်ႈလၢတ်ႈၵႂၢမ်းမၢၼ်ႈ၊ ၸႂ်ႉလိၵ်ႈမၢၼ်ႈ၊ ပေႃးႁဝ်းဢမ်ႇမေႃးလိၵ်ႈမၢၼ်ႈ၊ ၵႂၢမ်းမၢၼ်ႈ၊ ဢမ်ႇႁူႉပၵ်းပိူင်ပိူၼ်ႈၸိုင် ႁဝ်းတူၵ်းသုမ်းပိူၼ်ႈယဝ်ႉ။ ၵွပ်ႈၼၼ်လႄႈ ႁဝ်းၶႃႈလူဝ်ႇဢွၼ်ၵၼ်ပၼ်ႁႅင်းၵူၼ်းၼုမ်ႇႁဝ်း လွင်ႈပၢႆးပၺ်ၺႃၼႆႉၼမ်ၼမ်ၶႃႈယဝ်ႉ။
ၼၢင်းၵေသီ ၽူႈၸတ်းၵၢၼ် တွၼ်ႈတႃႇၼႂ်းမိူင်းတႆး ၸုမ်းၽႅၼ်ၵၢၼ်ငဝ်ႈငႃႇငမ်းယဵၼ်ၸၢဝ်းၶိူဝ်း (EPRP) ထတ်းသၢင်လၢတ်ႈဝႃႈ – ၽွၼ်းလီဝၢႆးလူင်းလၢႆးမိုဝ်း NCA ယဝ်ႉ လႆႈဢုပ်ႇဢူဝ်းၵၼ်ထၢင်ႇႁၢင်ႈလွတ်ႈလႅဝ်း၊ တပ်ႉသိုၵ်းၸိုင်ႈတႆး ၵႂႃႇမႃးငၢႆႈလူမ်ၼႂ်းဝၢၼ်ႈၼႂ်းဝဵင်း၊ ထၢင်ႇႁၢင်ႈၸတ်းပၢင်ဢုပ်ႇဢူဝ်း၊ ပၢင်သွၼ်ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇ ၸိူဝ်းၼႆႉ။
ၵူၺ်းၵႃႈ လူင်းလၢႆးမိုဝ်းယဝ်ႉသေတႃႉ ၽွၼ်းၸႃႉမၼ်းသမ်ႉယင်းတိုၵ်ႉမီးပၢင်တိုၵ်းသိုၵ်းသိူဝ်ယူႇ၊ ပေႃးမီးပၢင်တိုၵ်းၵေႃႈၵူၼ်းမိူင်းလႆႈၶၢမ်ႇၸၢၵ်ႇမၼ်း ဢမ်ႇၸၢင်ႈယူႇထၢင်ႇႁၢင်ႈၵတ်းယဵၼ်လႆႈ။ ၵွပ်ႈၼၼ် ၼင်ႇႁိုဝ်ပေႃးတေဢမ်ႇပဵၼ်ပၢင်တိုၵ်းၼၼ်ႉ ၽူႈယႂ်ႇၵူၼ်းလူင်တင်းသွင်ၾၢႆႇ ထုၵ်ႇလီၵႆႉႁူပ်ႉထူပ်းဢုပ်ႇဢူဝ်းၵၼ်။
လွႆၶမ်းပၢင်ႇ – ၸုမ်းၵူၼ်းၼုမ်ႇတႆး လၢတ်ႈဝႃႈ-ဝၢႆးလူင်းလၢႆးမိုဝ်း NCA ယဝ့် ၶၢဝ်းတၢင်းသွင်ပီၼႆ့ ၽွၼ်းလီတႃႇၸိူဝ့်ၸၢတ်ႈတႆးတႄ့ ပႃႇတီႇ တပ့်သိုၵ်း ၽူႈယႂ်ႇၵူၼ်းလူင်ၸုမ်းၵူၼ်းၼုမ်ႇတႆး ၸုမ်းတူင်ႇဝူင်းၵူၼ်းတႆး လၢႆမူႇလၢႆၸုမ်း မီးတိုဝ့်တၢင်းႁူမ်ႈသၢင်ႈ တူင့်ၼိုင်လႆႈ ၸတ်းပၢင်ၵုမ်လူင်ဢုပ်ႇဢူဝ်း ၶဝ်ႈဢွၵ်ႇမိုတ်ႈၵိုဝ်းၸမ်ၸႂ်ၵၼ်တင်း ၵူၼ်းမိူင်းမႃးလိူဝ်ၵဝ်ႇ၊ မီးသုၼ်ႇႁူပ်ႉထူပ်း သပ်းလႅင်းၶၵ်ႉတွၼ်ႊၵၢၼ်ငမ်းယဵၼ်လႄႈ ငဝ်းလၢႆးၵၢၼ်မိူင်း ႁႂ်ႈၵူၼ်းမိူင်းၶဝ်ႈၸႂ် ပွင်ႇၸႂ်လီ။ လူင်ပွင်ၸိုင်ႈၵေႃႈ လူတ်းပွႆႇပၼ် မၢႆမီႈ 17/1 ၸုမ်းလူင်းလၢႆးမိုဝ်း -လွင်ႈယူပ်ႈယွမ်းတႄ့ ပၢင်ၵုမ်လူင်ငမ်းယဵၼ်ႁူဝ်ပၢၵ်ႇ 21 ဢၼ်လူင်ပွင်ၸိုင်ႈမႂ်ႇ သိုပ်ႇႁဵတ်းၵႂႃႇၼၼ့်ၵေႃႈ ဢမ်ႇႁၼ်ၶိုပ်ႈၼႃႈၶိုၼ်ႈသင့်သင်မႃး လိူဝ်သေၸုမ်းလူင်းလၢႆးမိုဝ်း 8 ၸုမ်းယဝ့် ၸုမ်းလႂ်ၵေႃႈဢမ်ႇပႆႇသိုပ်ႇလူင်းလၢႆးမိုဝ်းလႆႈထႅင်ႈ။
-ဝၢႆးလူင်းလၢႆးမိုဝ်းယဝ့်ၵေႃႈ ပၢင်တိုၵ်းၵိူတ်ႇၶိုၼ်ႈမႃးထႅင်ႈယူႇတင်းၼမ် ၵမ်ႈၽွင်ႈလူင်းလၢႆးမိုဝ်းၵၼ်ယဝ့် သေတႃ့ တင်းတပ့်မတေႃႇၶဝ် တိုၵ့်သိုပ်ႇပဵၼ်ပၢင်တိုၵ်းၵၼ်ယူႇၶိူဝ်းၶိူဝ်းယႂ်းယႂ်း။
-ၵူၼ်းမိူင်းၵမ်ႈၽွင်ႈလႄႈ ၵူၼ်းသိုၵ်းၼႂ်းၸုမ်းလူင်းလၢႆးမိုဝ်းဝႆ့ ယင်းတိုၵ်ႉထုၵ်ႇၺႃးပေႃ့ထုပ့်တီ့ၺွပ်း မၢပ်ႇမႂ်မၢႆမီႈ 17/1 ။
-ပၢင်ဢုပ်ႇဢူဝ်းၵၢၼ်မိူင်း ၸၼ့်ၸိူဝ့်ၸၢတ်ႈၸၢဝ်းၶိူဝ်းတႆး ပႆႇမီးသုၼ်ႇၸတ်းႁဵတ်း တိုၵ့်လႆႈၸတ်းႁဵတ်းၵၢၼ်ႁၢင်းႁႅၼ်းၵူၺ်း။ သင်ၸိူဝ့်တေလႆႈႁဵတ်းၵေႃႈ မီးလွင်ႈႁႄႉႁၢမ်ႈ တေလႆႈႁဵတ်းၼႃႈတီႈ ဢၼ်လူင်ပွင်ၸိုင်ႈလႄႈတပ့်မတေႃႇၶဝ်တမ်းဝၢင်း။
-ပၢင်ၵုမ်ၵေႃပွင်ၵၢၼ်ၽွမ့်ႁူမ်ႈၸိုင်ႈတႆး ထုၵ်ႇၺႃးႁႄႉႁၢမ်ႈ ဢမ်ႇလႆႈၸတ်းႁဵတ်း ၼႂ်းမိူင်း ၼွၵ်ႈမိူင်း။
လူင်ပွင်ၸိုင်ႈ လူဝ်ႇပိုတ်ႇပၢင်ႇလူင့်လႅင်းၼႄၽႅၼ်ၵၢၼ်ငမ်းယဵၼ်ၸႅင်ႈလႅင်း လူဝ်ႇပိုတ်ႇတိုဝ့်တၢင်း ဢမ်ႇမီးလွင်ႈၸႅၵ်ႇၽႄ ႁႂ်ႈၵူႊမူႇၵူႊၸုမ်းႁူမ်ႈၵၼ်လူင်းလၢႆးမိုဝ်းလႆႈ လႄႈ မူၼ့်မႄးယူင့်ၶၢပ်ႈပိူင် NCA ၸွမ်းၼင်ႇၵၢင်ၸႂ်တင်းလၢႆလႆႈၸႂ်ထုၵ်ႇမႅၼ်ႈ။
-ၾၢႆႇတပ်ႉမတေႃႇလႄႈ လူင်ပွင်ၸိုင်ႈ ထုၵ်ႇလီပိုၼ်ၽၢဝ်ႇၵိုတ်းတိုၵ်းပတ်းပိုၼ်ႉတူဝ်ႈမိူင်းဢွၼ်တၢင်း တပ့်မတေႃႇၵေႃႈလူဝ်ႇမီး ၵၢင်ၸႂ်ယွၼ်ႇယၢၼ်းပၼ်ၼိူဝ်လွင်ႈၶွင်ႈၶမ် NCA ။
-ၾၢႆႇၸုမ်းလုၵ်ႉၽိုၼ့်ၵေႃႈတုၵ်းယွၼ်း ႁႂ်ႈမူၼ့်မႄးယူင့်ၶၢပ်ႈ NCAသေယဝ်ႉ ႁၢင်ႈႁႅၼ်းၶေႃႈမုလ်းတႃႇဢုပ်ႇဢူဝ်းၵၢၼ်မိူင်း၊ ဢုပ်ႇႁႂ်ႈလႆႈဢၼ်မႅၼ်ႈငၢမ်ႇတင်းယိူင်းဢၢၼ်းႁဝ်း လူၺ်ႈလၢႆးဢမ်ႇတုမ့်တိူဝ့်လူ့သုမ်းၶေႃႈၸုၵ်းမၼ်ႈၸဝ်ႈၵဝ်ႇ။
-ပေႃးဢဝ်တူဝ်ထူပ်းႁၼ်ၼႃႈၶၢဝ်းတၢင်း 2 ပီၼႆ့ဝႃႈၼႆၸိုင် NCA ၼႆ့ ၽွၼ်းၸႃ့ၼမ်လိူဝ်ၽွၼ်းလီ။ ၵွပ်ႈၼႆလႄႈ ၵၢၼ်ငမ်းယဵၼ်ဢမ်ႇၶိုပ်ႈၼႃႈလႆႈ ယူင့်ၶၢပ်ႈ NCA ၼႆ့တိုၼ်းတေလႆႈမူၼ့်မႄး ဢမ်ႇၼၼ်တႅမ်ႈၸၼ်မၵ်းမၼ်ႈယူင့်ၶၢပ်ႈမႂ်ႇမႂ်ႇ။
-ၸွမ်းလူၺ်းမၢႆမီႈလၵ်းမိူင်း 2008 ဢမ်ႇၵႄႈလႆႈလွင်ႈၶွင်ႈၶမ် တႃႇဢုပ်ႇဢူဝ်းၵၢၼ်ငမ်းယဵၼ်လႄႈ ၸင်ႇလႆႈႁဵတ်းမႃးလၢႆးတၢင်း NCA သေ ဢုပ်ႇဢူဝ်းၵၼ်မႃး..။ ပေႃးတူၺ်းၶိုၼ်းလၢႆးၵႂႃႇ NCA သမ်ႉ ႁဵတ်းၵႂႃႇႁဵတ်းမႃးၶိုၼ်းၵႂႃႇမီးတႂ်ႈလၵ်းမိူင်း 2008 ။
-တႃႇတေမူၼ့်မႄး ဢမ်ႇၼၼ် တႅမ်ႈမႂ်ႇမႂ်ႇယူင့်ၶၢပ်ႈ NCA ၼၼ်ႉ လိုမ်းပႅတ်ႈလၵ်းမိူင်း 2008 ၵႅပ့်ၼိူင်ႈသေ ၵူႈမူႇၵူႈၸုမ်း ႁႂ်ႈလႆႈၶဝ်ႈႁူမ်ႈတႅမ်ႈၸၼ်မၵ်းမၼ်ႈ လွတ်ႈလႅဝ်းထၢင်ႇႁၢင်ႈ။
-ၼၼ့်ၸင်ႇၸုမ်းၸိူဝ်းဢၼ်ပႆႇလူင်းလၢႆးမိုဝ်းတင်းသဵင်ႈတေၶဝ်ႈပႃးမႃးလႆႈ၊ လွင်ႈယႂ်ႇသုတ်းတႄႉတပ်ႉမတေႃႇ လႄႈလူင်ပွင်ၸိုင်ႈ တေဢမ်ႇလႆႈၸႅၵ်ႇၽႄၸုမ်းၼၼ့်ၸုမ်းၼႆ့၊ တေဢမ်ႇလႆႈပႃးၼႆ ႁၼ်ထိုင်ဝႃႈတေပဵၼ်လွၵ်းလၢႆးလီ တႃႇၶၢမ်ႈပူၼ့်လႆႈလွင်ႈၶွင်ႈၶမ် NCA ပွတ်းဢွၼ်ႇတွၼ်ႈၼိုင်ႈ။
ၶေႃႈမုၼ်းၶၢဝ်ႇ - ပၢင်လူင်


text:
Written by Sai Mawn Kham
Posted on 2016-09-01 15:08:10
မိူဝ်ႈၶႃႈတႄႇၸႂ်ႉ Mac OS X ၼၼ်ႉ တွၼ်ႈတႃႇတေၸႂ်ႉ Unicode Keyboard ၼႆ ၶႃႈႁဝ်းၸႂ်ႉမႃး KeyMagic ယူႇ။ ၵူၺ်းၵႃႈဝႃႈ မၼ်းမီးလွင်ႈတၢင်းယုင်ႈယၢင်ႈဢၼ်ၼိုင်ႈ။ ပေႃးဝႃႈ ၸႂ်ႉ KeyMagic သေပေႃႉလိၵ်ႈလႄႈ ပေႃးလိုဝ်ႈၵမ်းၼိုင်ႈၼႆ မၼ်းၵႆႉပဵၼ် Screen Lock သေ ပေႃးၼၼ် ၶိုၼ်းပေႃႉမၢႆလပ်ႉ Password ဢမ်ႇလႆႈယဝ်ႉ။ မၼ်းၼႆႉပဵၼ် Smart Keyboard ဢၼ်လဵဝ် ဢၼ်ၸႂ်ႉၵႃႈတီႈ OS X သေတႃႉ ယွၼ်ႉမၼ်းမီး လွင်ႈယုင်ႈယၢင်ႈဢၼ်ၼၼ်ႉ ဢၼ်လဵဝ်ဢွၼ်ၵူၺ်းလႄႈ ဢမ်ႇပဵၼ်သိုပ်ႇၸႂ်ႉမႃး။ ၶႃႈႁဝ်း ၸႂ်ႉ Ukelele သေၵေႃႈ ဢဝ် Myanmar3 Layout ႁဵတ်းပဵၼ်ပိူင်မၼ်းသေ ႁဵတ်းၶီးပူတ်ႉယူဝ်းယူဝ်းဢွၼ် ဢၼ်ၼိုင်ႈသေ ၸႂ်ႉမႃး။
ၵူၺ်းၵႃႈဝႃႈ ဝၢႆးလင်ၼႆႉမႃး ၵေႃႈလႆႈႁဵတ်းပၼ် ၶီးပူတ်ႉ ယူႇၼီႇၶူတ်ႉ Keyboard Layout တွၼ်ႈတႃႇ ၵူၼ်းၸၢဝ်းၶိူဝ်းသေလႄႈ ပဵၼ် လဵပ်ႈႁဵၼ်း လွၵ်ႈ ၶီးပူတ်ႉမႃး။ ဢၼ်ပဵၼ် Smart Keyboard Keyman ၵေႃႈ ဢွၵ်ႇမႃး တွၼ်ႈတႃႇ OS X သေ ၶႃႈၵေႃႈ ၶိုၼ်းႁုပ်ႇတုမ်ဢဝ် Keyboard Layout ၸိူဝ်းမီးဝႆႉသေ ဢၼ်ဢမ်ႇပႆႇမီးၼင်ႇ လွၵ်းမိုဝ်းတႆး ၼၼ်ႉၵေႃႈ ၶိုၼ်းပဵၼ်ႁဵတ်းၵႂႃႇ။ မီးၸႂ် ၶႂ်ႈႁဵတ်းပႃးတႃႇ ၸၢဝ်းၶိူဝ်း တၢင်ႇဢၼ်သေတႃႉ Keyman ၼႆႉ ယၢမ်းလဵဝ်တႄႉ မၼ်းပၼ် Free ဝႆႉသေတႃႉ ဝၢႆးလင်မႃး မၼ်းတေၸၢင်ႈ လႅၵ်ႈလၢႆႈပဵၼ် Commercial ဢၼ်လႆႈသိုဝ်ႉသေၸႂ်ႉလႄႈ ဢမ်ႇပေႃးပဵင်းၸႂ်ၸွမ်း။ ၵူၺ်းၵႃႈဝႃႈ မိူဝ်ႈဝႃးတႄႉ ယွၼ်ႉၶႃႈႁဝ်း သွၵ်ႈႁၼ်မႅၼ်ႈၺႃး လၢႆးၵႄႈလွင်ႈယုင်ႈယၢင်ႈ KeyMagic ဢေႃႈ။ ႁူမ်ႈဝႃႈ ဢမ်ႇၸႂ်ႈ လွၵ်းလၢႆး ဢၼ်ၵႄႈလိတ်ႈ ၸွမ်းလၢႆးၸွမ်းပိူင်မၼ်းသေတႃႉ မၼ်းၵေႃႈ ပဵၼ်ၵၢၼ်ယူႇလႄႈ ၸင်ႇလႆႈ ၽႄႈၸႂ်ႉပၼ်ယူႇယဝ်ႉ။ ပဵၼ်ႁိုဝ်ၵေႃႈလီ ယွၼ်ႉပိူဝ်ႈဝႃႈ KeyMagic ၼႆႉ မၼ်းပဵၼ် Open Source လႄႈသင်၊ Keyboard Layout မၼ်းၵေႃႈ မီးၸေး မီးၼမ်ဝႆႉယဝ်ႉလႄႈ တွၼ်ႈတႃႇ ၽူႈၸႂ်ႉတိုဝ်း OS X ၼႆႉ တေတိူဝ်း သၢင်ႇထုၵ်ႇသေပိူၼ်ႈယဝ်ႉ။
လွၵ်းလၢႆးဢၼ်ၵႄႈလိတ်ႈဝႆႉပၼ် ယၢမ်းလဵဝ်တႄႉ ဢဝ် KeyMagic ၼႆႉ ၶၢႆႉလၢႆႈသႂ်ႇပၼ် ၵႃႈတီႈၼႂ်း Burmese Sources category ဢေႃႈ။ ပေႃးဝႃႈ လႆႈလၢတ်ႈၸွမ်းၼင်ႇ ၶႃႈပွင်ႇၸႂ်တႄႉ OS X ၼႆႉ ၸွမ်းၼင်ႇ ၽႃႇသႃႇၵႂၢမ်း Language ဢၼ်မၼ်းၵမ်ႉထႅမ် Support ဝႆႉပၼ်ၼၼ်ႉသေ ဢိင်ၼိူဝ် Input ဢၼ်မၼ်း တေလႆႈ ႁပ်ႉဢဝ်ၼၼ်ႉသေ ဢၼ်ႁဵတ်းဝႆႉ ႁႂ်ႈ Layout မၼ်းလႅၵ်ႈလၢႆႈၵႂႃႇပဵၼ် English ႁင်းမၼ်း ဢေႃႈ။ OS X ၼႆႉ ယွၼ်ႉပိူဝ်ႈဝႃႈ မၼ်းၵမ်ႉထႅမ်ပၼ် လၢႆးႁဵတ်းၵၢၼ် Function တွၼ်ႈတႃႇ Keyboard ၸိူဝ်းမီးတႂ်ႈ Burmese Input Sources category ၼၼ်ႉ ပေႃးဝႃႈ ပေႃႉ Password ၼႆ မၼ်းတေလႅၵ်ႈလၢႆႈ ပၼ် English ၵႂႃႇႁင်းမၼ်းယဝ်ႉ။ KeyMagic ၼႆႉၵေႃႈ လူဝ်ႇႁဵတ်းႁႂ်ႈမၼ်း ပဵၼ်ၼင်ႇၼၼ်ၵူၺ်း။ ပေႃးၸႂ်ႉမၼ်းသေ ပေႃႉလိၵ်ႈတႆးလိၵ်ႈမၢၼ်ႈသေ ပေႃးဝႃႈပဵၼ် Screen Lock ၵႂႃႇလႄႈသင် ပဵၼ် Sleep ၵႂႃႇလႄႈသင် ပေႃးဝႃႈ တေၶိုၼ်း Login ၼႆ မၼ်းဢမ်ႇၸၢင်ႈပေႃႉ Password ၼၼ်ႉ ယွၼ်ႉမၼ်း ဢမ်ႇလၢႆႈပၼ် English ၼၼ်ႉယဝ်ႉ။
ပေႃးဢဝ် ပိူင်ၵႅဝ်ႈ Default ၶွင် KeyMagic ဝႃႈ မၼ်းၼႆႉ ၵႂႃႇမီး ၽၢႆႇတႂ်ႈ English category ဢေႃႈ။ တွၼ်ႈတႃႇ ဢဝ်မၼ်းသႂ်ႇ ၽၢႆႇတႂ်ႈ Burmese ၼၼ်ႉၼႆ တေလႆႈၵႂႃႇၶဝ်ႈမႄးပၼ်ၵႃႈတီႈ info.plist ဢၼ်မီးတီႈၼႂ်း Content ၶွင် KeyMagic.app ၼၼ်ႉယဝ်ႉ။
TISIntendedLanguage
my_BU
တေလႆႈၶိုၼ်းထႅမ်သႂ်ႇပၼ် Key လႄႈ String Value ဢေႃႈ။
လွင်ႈဢၼ်ၼႆႉ ၶႃႈႁဝ်းတွင်ႈထၢမ်တူၺ်း ၽူႈၶူင်သၢင်ႈ KeyMagic ဢၼ်ပဵၼ် Thant Thet သေတႃႉ မၼ်းဝႃႈ တွၼ်ႈတႃႇတေဢဝ် KeyMagice သႂ်ႇပႃႈတႂ်ႈ Burmese ၼႆႉ မၼ်းဢမ်ႇပႆႇတူၵ်းထုၵ်ႇလႄႈ မၼ်းတေသွၵ်ႈႁႃတူၺ်း လွၵ်းလၢႆး တၢင်ႇဢၼ်ၵွၼ်ႇဝႃႈၼႆဢေႃႈ။ ယွၼ်ႉပိူဝ်ႈသင်ၼႆ KeyMagic ၼႆႉ တၢင်ႇမိူင်းၵေႃႈ ၸႂ်ႉဝႆႉလႄႈ ၸင်ႇဝႃႈ လွင်ႈတႃႇဝႆႉတႂ်ႈ Burmese ၼႆႉ မၼ်းဢမ်ႇတူၵ်းထုၵ်ႇၼႆယဝ်ႉ။
တွၼ်ႈတႃႇ ၽူႈၸႂ်ႉတိုဝ်း ၸိုဝ်းယူႇမိူင်းမျၢၼ်ႇမႃႇၼႆႉတႄႉ ႁူမ်ႈဝႃႈ ၵႂႃႇမီးတႂ်ႈ Burmese ၵေႃႈ မၼ်းဢမ်ႇမီး လွင်ႈယုင်ႈယၢင်ႈသင်လႄႈ တွၼ်ႈတႃႇ လႅၵ်ႈလၢႆႈ ႁႂ်ႈငၢႆႈလူမ်ၸႂ်ၼႆ ၶႃႈႁဝ်းႁဵတ်း Script ဢွၼ်ဝႆႉဢေႃႈ။ ပိူင်လူင်မၼ်းတႄႉ ၼင်ႇႁိုဝ် ၽူႈၸႂ်ႉတိုဝ်း KeyMagic ၶဝ် ပေႃးတေၸၢင်ႈၸႂ်ႉလႆႈ ငၢႆႈငႅမ်ႈ ၸူဝ်ႈ Proper Fix ပႆႇဢွၵ်ႇမႃးၼႆသေ ၸင်ႇလႆႈ တႅမ်ႈဝႆႉပၼ်ၵူၺ်းၶႃႈ။
တႃႇတေႁဵတ်းၵၢၼ်ၼႆႉ ဢိၼ်ႇတႃႇၼႅတ်ႉတႄႉ တေလႆႈ ၵွင်ႉဝႆႉပၼ်ၶႃႈဢေႃႈ။
မိူဝ်ႈပႆႇႁဵတ်း Fix ၼႆႉ ဢွၼ်တၢင်းသုတ်း ဢဝ် KeyMagic ဢွၵ်ႇပႅတ်ႈၵႃႈတီႈၼႂ်း Input List ၵွၼ်ႇလႄႈ။
လိူၵ်ႈပၼ် KeyMagic သေ လိူၵ်ႈပၼ် ၼဵၼ် “-” button ၼၼ်ႉလႄႈ။
ပေႃးဝႃႈမၼ်းထၢမ်မႃး ၸွင်ႇတေဢဝ်ၵႂႃႇသႂ်ႇၼႂ်း Trash ႁိုဝ်ၼႆ လိူၵ်ႈပၼ် Keep File ဢၼ်ဝႃႈၼၼ်ႉလႄႈ။
ပေႃးယဝ်ႉယဝ်ႈၼႆ ဢိုတ်းဝႆႉ Keyboard Preferences သေ ၽူၺ်ႈပၼ် Terminal လႄႈ။
ထုတ်ႇဢဝ် cammand ဢၼ်ပၼ်ဝႆႉၼႆႉ ၵႂႃႇသႂ်ႇပၼ်တီႈ Terminal သေၵေႃႈ ၼဵၵ်းပၼ် Enter လႄႈ။
sh -c "$(curl -fsSL https://dl.dropboxusercontent.com/u/26716001/osx/kmfix)”
ၸွမ်းၼင်ႇ တီႈၼႂ်း ႁၢင်ႈၽၢႆႇၼိူဝ်ၼႆႉ ပေႃးဝႃႈ ဢွၵ်ႇၼႄမႃးဝႃႈ Set Language as my_BU ၼႆၵေႃႈ လႆႈယဝ်ႉ။
ပေႃးၼၼ် လူဝ်ႇၶိုၼ်းဢဝ် KeyMagic ၶိုၼ်းသႂ်ႇပၼ်တီႈ Input List ၼၼ်ႉၵူၺ်းယဝ်ႉ။
ၵမ်းၼႆႉ ပေႃးၶိုၼ်းၶဝ်ႈတူၺ်းတီႈ Keyboard Preferences ၼႆ တေလႆႈႁၼ် KeyMagic ၼႆႉ ၽႅဝ်ဝႆႉယူႇ ပႃႈတႂ်ႈ Burmese ယဝ်ႉဢေႃႈ။
လိူၵ်ႈပၼ် KeyMagic သေၵေႃႈ လိူၵ်ႈၼဵၵ်းပၼ် Add လႄႈ။
ပေႃးဝႃႈ ႁၼ် KeyMagice ၶိုၼ်းမႃးမီးယူႇတီႈၼႂ်း List ၼႆၵေႃႈ ပဵၼ်ဢၼ်ၸႂ်ႉလႆႈၶိုၼ်းယဝ်ႉ။ လွင်ႈပေႃႉ ၶေႃႈလပ်ႉ Password ဢမ်ႇလႆႈၼၼ်ႉၵေႃႈ ပဵၼ်ဢၼ် ၵႄႈလိတ်ႈယဝ်ႉၵႂႃႇယဝ်ႉဢေႃႈ။
သင်ၸိူဝ်ႉဝႃႈ ဢမ်ႇလႆႈလႅၵ်ႈလၢႆႈသေ ၶႂ်ႈဝႆႉမိူၼ်ပိူၼ်ၵဝ်ႇၶိုၼ်းၼႆ ၸွမ်းၼင်ႇ ၽၢႆႇၼိူဝ်ၼၼ်ႉၼင်ႇၵဝ်ႇ ၶိုၼ်းဢဝ် KeyMagic ဢွၵ်ႇဝႆႉ ၵႃႈတီႈ Input List ၵမ်းၼိုင်ႈသေ ၶိုၼ်းဢဝ် Command ဢၼ်ပၼ်ဝႆႉၼၼ်ႉ သႂ်ႇပၼ် တီႈ Terminal သေၵေႃႈ Run ပၼ်လႄႈ။ ပေႃးမၼ်းထၢမ်ဝႃႈ တေႁဵတ်း Rollback ၼႄႇၼႆ လၵ်ႈပၼ် y key သေၵေႃႈ ၼဵၵ်းပၼ် Enter သေၵေႃႈ လႆႈယဝ်ႉ။
ၼႆႉတႄႉ ပဵၼ် Source ၶွင် Script ဢၼ်တႅမ်ႈဝႆႉၼၼ်ႉဢေႃႈ။
#!/bin/bash
#This script is just a temporary fix for KeyMagic issue in Mac OS X login.
#Written by NAING YE MINN
FILE="/Library/Input Methods/KeyMagic.app/Contents/Info.plist"
isLang=$(cat "$FILE" | grep "my_BU" | wc -l)
vcheck=$(cat "$FILE" | grep "1.5.1" | wc -l)
km151() {
sudo sed -i.bak 's/mul/my_BU/' "$FILE"
}
km150() {
awk '/KeyMagic_black.icns/ {print; print "\tTISIntendedLanguage\n\tmy_BU"; next }1' "$FILE.bak" > "$FILE"
}
setLang() {
if [ $vcheck == 1 ]
then
km151
echo "Set Language as my_BU"
else
if [ -f "$FILE.bak" ]
then
km150
echo "Set Language as my_BU"
else
cp "$FILE" "$FILE.bak"
km150
echo "Set Language as my_BU"
fi
fi
}
rollback() {
read -p "Want to rollback? [y/N]" -n 1 -r
if [[ $REPLY =~ ^[Yy]$ ]]
then
if [ $vcheck == 1 ]
then
sudo cp "$FILE.bak" "$FILE"
else
cp "$FILE.bak" "$FILE"
fi
echo ""
echo "Successfully rollback"
else
echo ""
echo "Did not rollback"
fi
}
if [ -f "$FILE" ]; then
if [ $isLang == 1 ]
then
echo "Language has already been set"
rollback
else
setLang
fi
fi
Update: September 2, 2016
တီႈ Source Code မၼ်းၼၼ်ႉ ၶိုၼ်းမႄး ၽိုမ်ႉထႅမ်ပၼ်တွၼ်ႈတႃႇ KeyMagic 1.5.1 ဢၼ်ဢွၵ်ႇမႃးထႅင်ႈ ဢၼ်မႂ်ႇၼၼ်ႉဢေႃႈ။
ႁႂ်းၵူႈၵေႃႉ ႁဵတ်းၶႅမ်ႉလႅပ်ႈသေၵမ်း။ :) :)


text:
ဝၢႆးဢဝ်ၵွၼ်းၶေႃ တီႈဢိင်းၵလဵတ်ႈယဝ်ႉ ဝၢၼ်ႈမိူင်းတႅမ်ႇယေႃႈ ၵွတ်းၽၢၼ်မႃးၵူႈမိုဝ်ႉၵူႈဝၼ်း
မိူင်းႁူမ်ႈတုမ်မၢၼ်ႈ မိူဝ်ႈပၢၼ်ဢိင်းၵလဵတ်ႈဢုပ်ႉပိူင်ႇၽွင်းငမ်းၼၼ်ႉ ၶိုၼ်ႈယႂ်ႇမႂ်ႇသုင်တႄႉ ပဵၼ်မိူင်း ဢၼ်မီးၶူဝ်းႁႄႈၶူဝ်းတိုၼ်းလိူင်ႇၼမ် ဝၢႆးသေလႆႈလွတ်ႈလႅဝ်းၵွၼ်းၶေႃတီႈဢိင်းၵလဵတ်ႈယဝ်ႉ ယွၼ်ႉလွင်ႈၸတ်းပွင်ဢမ်ႇၶႅၼ်ႇလႄႈ ပၢႆးမၢၵ်ႈမီးၵေႃႈယွမ်းမႃး။ ၽိူဝ်ႇထိုင်မႃး ပီ1962 ၼေႇဝိၼ်း ယိုတ်းဢႃႇၼႃႇ တႄႇမိူဝ်ႈၼၼ်ႉမႃး မီးလွင်ႈၶီႇၼဵၵ်းတဵၵ်းတဵင်ပေႉၵိၼ်ၵၼ်မႃးလႄႈ...
ဢၼ်ၶႂ်ႈႁဵတ်းၶႂ်ႈသၢင်ႈလွတ်ႈလွတ်ႈလႅဝ်းလႅဝ်း ယင်းပႆႇၸၢင်ႈႁဵတ်း
ပေႃးမႃးတူၺ်းၼႂ်းၵၢၼ်လႅၵ်ႈလၢႆႈဝၢၼ်ႈမိူင်းမႃး ၼႂ်းၶၢဝ်းတၢင်းလွတ်ႈလႅဝ်း 60 ပီမႃးၼႆႉ ၶႃႈႁဝ်းယင်းႁၼ်ဝႃႈ- သုၼ်ႇလႆႈသုၼ်ႇပဵၼ် ဢၼ်ၵိုင်ႇလီလႆႈ ၸွမ်းၼင်ႇၵၢၼ်လွတ်ႈလႅဝ်း သုၼ်ႇထၢင်ႇႁၢင်ႈတႄႉ ႁၼ်ဝႃႈပီႈၼွင်ႉတႆးႁဝ်းပႆႇလႆႈ။ ႁၼ်ဝႃႈပီႈၼွင်ႉတႆးႁဝ်း ပဵၼ်လွင်ႈတူၵ်းလႃႈတူၵ်းလိုၼ်းမႃးယူႇတႄႉတႄႉဝႃႈဝႃႈ။ လိၵ်ႈလၢႆးတႆး ႁူမ်ႈဝႃႈၶဝ်ပၼ်သွၼ်မႃးၼႂ်းႁူင်းႁဵၼ်း...
“ပၢၼ်ယူႇတႂ်ႈဢိင်းၵလဵတ်ႈ ၶႅၼ်းၸႂ်လိူဝ်ပၢၼ်မိူဝ်ႈလဵဝ်”
ယူႇတီႈၶႃႈႁဝ်းႁၼ်ထိုင်တႄႉ လႆႈဝႃႈၾၢႆႇၽူႈၼမ်းမၢၼ်ႈၶဝ်မီးၽႅၼ်ၵၢၼ်၊ ဝၵ်ႉဢဝ်တိုဝ်ႉတၢင်းလီ ဢၼ်ဢိင်းၵလဵတ်ႈၶဝ်မိူဝ်းၵႂႃႇ။ ဢဝ်ၼႃႈတိူဝ်ႈဝႃႈ ပေႃးႁဝ်းဢမ်ႇမီးတပ်ႉသိုၵ်း ပေႃးႁဝ်းဢမ်ႇမီးဢဵၼ်ႁႅင်းၶိူင်ႈၵွင်ႈၵၢင်ႇ ၵႅတ်ႇၶႄ ၸၢင်ႈပဵၼ်ၼၼ်ပဵၼ်ၼႆၼႆသေ ဝၵ်ႉဢဝ်တိုဝ်ႉတၢင်းၼႆႉသေ ၶွတ်ႇၽွတ်ႈမႃးတပ်ႉသိုၵ်း။ ယူႇတီႈၸၢဝ်းၶိူဝ်းႁဝ်းၶႃႈတႄႉ တေလႆႈဝႃႈပႆႇလွတ်ႈလႅဝ်း၊ ယွၼ်ႉဝႃႈပေႃးတေတူၺ်းၶိုၼ်းပိုၼ်းမၼ်း ယူႇပႃႈတႂ်ႈဢိင်းၵလဵတ်ႈ...
ဝၼ်းဢိုတ်းလုမ်း ၼမ်လၢႆၵူၺ်း လူႉၵျႃႉ
“ ဝၼ်းလွတ်ႈလႅဝ်းမိူင်းႁူမ်ႈတုမ်ၼႆႉ ဢမ်ႇလၢၵ်ႇလၢႆးသင် ဢၼ်ၶႂ်ႈလၢတ်ႈတႄႉ ဝၼ်းဢိုတ်းလုမ်း တိူဝ်းၼမ်ၵႂႃႇ ဝၼ်းၼိုင်ႈလႄႈ ၵၢၼ်ငၢၼ်းလူႉ၊ ဢမ်ႇပဵၼ်ၵၢၼ် ၼၼ်ႉၵူၺ်း”။ ၸၢႆးၸိုၼ်ႈ ၽူႈထတ်းလိၵ်ႈၸုမ်းၶၢဝ်ႇသႅၼ်ပၢႆး
တပ်ႉသိုၵ်းမၢၼ်ႈဝၼ်းမိူဝ်ႈၼႆႉ မိူၼ်တင်းၶတ်းၶႂၢင်ၵၢၼ်ငမ်းယဵၼ် ယူႇၼိူဝ်ပိူင်ငဝ်ႈပိုင်းမိူင်း 2008
ၸွမ်းလူၺ်ႈၽႅၼ်ႇတီႈလၢႆးတၢင်းၵၢၼ်မိူင်း တမ်းဝၢင်းမီးဝႆႉၼၼ်ႉသေယဝ်ႉ ၶွင်ႇသီႇဢဝ်ၶိုၼ်းၸိုင်ႈတႆး RCSS ၼမ်းၼႃႈ ဢွၼ်ဢဝ်လုၵ်ႈၸုမ်း ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU တင်းမူတ်းတင်းသဵင်ႈ ႁူမ်ႈမိုဝ်းၵၼ်သေ ၵေႃႇသၢင်ႈလွင်ႈငမ်းယဵၼ် ႁဵတ်းၸွမ်းၶၵ်ႉၵၢၼ်ငမ်းယဵၼ်မႃးယူႇၼႆႉ ၽိူဝ်ႇထိုင်မႃးမိူဝ်ႈဝၼ်းတီႈ 27...
ၵူႈၸၢဝ်းၶိူဝ်းၽွမ်ႉႁူမ်ႈပဵၼ်သဵင်လဵဝ်ၵၼ်ၵွၼ်ႇ ၸင်ႇၸၢင်ႈၶဵင်ႇတႃႉလႆႈၵၢၼ်မိူင်း
လိူၼ်ၼႆႉ ၻီႊသႅမ်ႊၿိူဝ်ႊဝၼ်းတီႈ 11 တေႃႇထိုင် 15 တီႈဝဵင်းလူင်တူၼ်ႈတီးၼၼ်ႉ ၸိူဝ်းပဵၼ်လုၵ်ႈၸုမ်း ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) ဢွၼ်ၵၼ်ၵႂႃႇမိုင်ႉၵၢၼ် ပိူဝ်ႈတႃႇႁၢင်ႈႁႅၼ်းဝိူၵ်ႊသျွပ်ႊလူင်ႈၼႃႈ ND ဢၼ်ဝႃႈ National...
ဢုပ်ႇၵၼ်တင်းၽူႈၶဵၼ် ဝၢၼ်ႈမိူင်းၸၢင်ႈလႆႈၵတ်းယဵၼ်
Nelson Mandela လၢတ်ႈဝႆႉၼႂ်းပပ်ႉ Long Walk to Freedom ၼႃႈလိၵ်ႈ 841 ဢၼ်တၢမ်တူဝ်မၼ်းၸၢႆး ၵေႃႉတႅမ်ႈဝႆႉ ဝၢႆးသေၶိုၼ်ႈပဵၼ်ၸွမ်ၸိုင်ႈမိူင်းဢပ်ႊၾရိၵၸၢၼ်းယဝ်ႉၼၼ်ႉဝႃႈ “To make peace...
ၸဝ်ႈယွတ်ႈသိုၵ်း တူၵ်ႇတၵ်ႉမွင်ၸႂ်ၸွမ်း ၸဝ်ႈမုၼ်ယႂ်ႇၶုၼ်ႁေႃၶမ်း တူၼ်ထူၼ်ႈ 9 မိူင်းထႆး သဵင်ႈမုၼ်ၼွၼ်းၽႄး လႄႈတေသၢင်းၵျူဝ်ႇၽဝ်ၶၢပ်ႈတူဝ် ၼႂ်းဝၼ်းတီႈ 26/10/2016
ၸဝ်ႈမုၼ်ယႂ်ႇၶုၼ်ႁေႃၶမ်းၼႆႉ ပႃႇရမီႇမၼ်းၸဝ်ႈယႂ်ႇတႄႉတႄႉ။ ဝၼ်းၵိူတ်ႇမၼ်းၸဝ်ႈၼႆႉ ႁဝ်းၸတ်းပၢင်ပွႆးယုၵ်ႉယွင်ႈ ယေႃးမုၼ်ၵူႈပီၵူႈပီ။ ဝၼ်းလိုၼ်းသုတ်းမၼ်းၸဝ်ႈ တင်ႈတႄႇဝၼ်းတီႈ 23 တေႃႇထိုင်ဝၼ်းတီႈ 25-26 ၼႆႉ ႁဝ်းသင်ႇႁႂ်ႈလူတ်းတုင်းၸၢတ်ႈ ဢၼ်ႁဝ်းပၵ်းဝႆႉယူႇၵူႈတီႈတီႈ လူတ်းလူင်းၶိုင်ႈၼိုင်ႈ။...
ငဝ်းလၢႆးမိူင်းရၶႅင်ႇပဵၼ်ၸိူင်ႉႁိုဝ်တႄႉ လွင်ႈၽဵဝ်ႈမူၺ်ႉၶိူဝ်းၵူၼ်း
မႂ်ႇသုင်ၶႃႈ။ ၼႂ်းဝူင်ႈဝၢင်ႈ 2-3 ဝၼ်းၼႆႉ ႁဝ်းၶႃႈတေလႆႈႁၼ်ယူႇ တီႈၼႂ်းမိူင်းတႆး ဢိၵ်ႇလူၺ်ႈပႃးၸဵမ်မိူင်းမၢၼ်ႈ၊ မိူင်းဢၼ်ဝဵင်းယႂ်ႇဝဵင်းလူင်ၸိူဝ်းၼႆႉ တင်းမူတ်းတင်းသဵင်ႈ လႆႈႁၼ်မီးၵူၼ်းပဵၼ်ၾုင်ပဵၼ်ၵေ ၶွၼ်ႈတုမ်ၵၼ်သေလုၵ်ႉႁိုၼ်ႇဝႃႈ ႁဝ်းၸုၵ်းမၼ်ႈယူႇၾၢႆႇႁူဝ်ၼႃႈၸိုင်ႈမိူင်း ဢၼ်ပဵၼ်တေႃႇဢွင်ႇသၢၼ်းၸူႉၵျီႇ၊ ႁဝ်းၵမ်ႉထႅမ်မၼ်းၼၢင်း...
ၸွမ်ၸိၵ်းသိုၵ်းလူင်ပွင်ၸိုင်ႈ မိၼ်းဢွင်ႇလၢႆႇ မွၵ်ႇလၢတ်ႈၶေႃႈၵႂၢမ်း ဝၼ်းလူင်းလၢႆးမိုဝ်းၵိုတ်းတိုၵ်း ၶွပ်ႈတဵမ် 2 ပီ (ၵဵပ်းထွၼ်ပိၼ်ႇတႅမ်ႈၾၢႆႇတႆး တွၼ်ႈ NCA ဝႆႉၵူၺ်း)
ဢုပ်ႇၵုမ်ၵၼ်တီႈလႂ် ပၢင်ၵႅဝ်ႈတီႈလႂ်ၵေႃႈ တေၵႆႉလႆႈငိၼ်း ၶႃႈႁဝ်းလၢတ်ႈလွင်ႈ NCA ယူႇတႃႇသေႇ၊ လွင်ႈလႆႈ လၢတ်ႈၸိူင်ႉၼႆၼႆႉ (1) လိၵ်ႈႁူမ်ႈမၢႆ NCA ၼႆႉပဵၼ်ပိုၼ်ႉထၢၼ်ၵၢၼ်မိူင်း လမ်ႇလွင်ႈတႃႇ ၼႂ်းၶၵ်ႉၵၢၼ်ငမ်းယဵၼ်...
12Page 1 of 2


text:
ၶၢဝ်ႇၵၢၼ်မိူင်း
လူင်ပွင်ၸိုင်ႈမၢၼ်ႈ သိုဝ်ႉၾႆးၾႃႉ တီႈမိူင်းလၢဝ်း
- Details
- Created on 16 January 2018
- Written by တႆးလွတ်ႈလႅဝ်း
ၽူႈၼမ်းသွင်ၽၢႆႇ ႁူပ်ႉထူပ်းဢုပ်ႇဢူဝ်းၵၼ် ၼႂ်းမိူင်းႁူမ်ႈတုမ် မျၢၼ်ႇမႃႇသေ လူင်းလၢႆးမိုဝ်း ၽိုၼ်လိၵ်ႈလွင်ႈပွင်ႇၸႂ် (MOU) ၵၼ်ၵႂႃႇ ပႃးၶေႃႈတူၵ်းလူင်း လွင်ႈလူင်ပွင်ၸိုင်ႈမၢၼ်ႈ သိုဝ်ႉဢဝ်ၾႆးၾႃႉ တီႈမိူင်းလၢဝ်း ၼႆယဝ်ႉ။
ပႃႇတီႇၵၢၼ်မိူင်းၶၢင် 3-ပႃႇတီႇ တူၵ်းလူင်းႁူမ်ႈပဵၼ် ၼိုင်ႈပႃႇတီႇ
- Details
- Created on 16 January 2018
- Written by တႆးလွတ်ႈလႅဝ်း
ပႃႇတီႇၵၢၼ်မိူင်းၶၢင် 3-ပႃႇတီႇ တူၵ်းလူင်းလႆႈၸႂ်ၵၼ် တေယႃႉလူႉပႅတ်ႈ ပႃႇတီႇၽႂ်မၼ်းသေ တေႁူမ်ႈႁွမ်းၵၼ် မႄးၶွတ်ႇၽွတ်ႈ ပဵၼ်ၼိုင်ႈပႃႇတီႇလဵဝ်ၵႂႃႇ ဝႃႈၼႆသေဢမ်ႇၵႃး ပေႃးထိုင်မႃး ၼႂ်းလိူၼ် February 2018 ၼႆႉ တေၸတ်းပၢင်ၵုမ် လိူၵ်ႈ ၸိုဝ်ႈ ၸွမ်ပိဝ် လႄႈ ၶိူင်ႈမၢႆ ပႃႇတီႇမႂ်ႇၵၢၼ်မိူင်းၶၢင် ၵႂႃႇၵမ်းသိုဝ်ႈၼႆယဝ်ႉ။
တေၸတ်းပၢင်လိူၵ်ႈတင်ႈသွမ်ႈ ၼႂ်းပီႊ-2018 8-ဢွင်ႈတီႈ
- Details
- Created on 16 January 2018
- Written by တႆးလွတ်ႈလႅဝ်း
ပိူဝ်ႈတႃႇၶဵၼ်ႇလိူၵ်ႈတင်ႈ ဢၼ်ႁၢမ်းပဝ်ႇဝႆႉ 8-ဢွင်ႈတီႈၼႆသေ ၼႂ်းပီႊ-2018 ၼႆႉ တေၸတ်းႁဵတ်း ပၢင်လိူၵ်ႈတင်ႈသွမ်ႈ တႃႇလိူၵ်ႈတၢင်ႇ ၽွင်းတႅၼ်းသၽႃးမႂ်ႇၵႂႃႇၼႆ ၽူႈတၢင်လၢတ်ႈ ၶွမ်ႇမသျိၼ်ႇ ပၢင်လိူၵ်ႈတင်ႈ မိူင်းႁူမ်ႈတုမ် ဢူးဢွင်ႇမိၼ်ႉ လၢတ်ႈၵႂႃႇတီႈၼႂ်းပၢင်ၵုမ် သၽႃးၸိူဝ်းၸၢတ်ႈ။
ပၢင်ၵုမ်ၶိုၵ်ႉၶၢၵ်ႉ PPST ယဝ်ႉတူဝ်ႈ ႁူမ်ႈၵၼ်ဢွၵ်ႇၶေႃႈပိုၼ်ၽၢဝ်ႇ 4-ၶေႃႈ
- Details
- Created on 13 January 2018
- Written by တႆးလွတ်ႈလႅဝ်း
ပၢင်ၵုမ်ၶိုၵ်ႉၶၢၵ်ႉ ၸုမ်းဢွၼ်ႁူဝ်ၼႃႈၵၢၼ် (PPST) ဢၼ်ၸတ်းႁဵတ်း တီႈဝဵင်းၵဵင်းမႆႇ ၸိုင်ႈထႆး ၼႂ်းဝၼ်းထီႉ 11-12 January 2017 တင်းႁိုင် 2-ဝၼ်းၼၼ်ႉ ပဵၼ်ဢၼ်ယဝ်ႉတူဝ်ႈလီငၢမ်းသေ ႁူမ်ႈၵၼ်ဢွၵ်ႇၶေႃႈပိုၼ်ၽၢဝ်ႇ ၵဵဝ်ႇၶေႃႈၸုၵ်းမၼ်ႈ ၶၵ်ႉၵၢၼ် လွင်ႈငမ်းယဵၼ် ၸိုင်ႈမိူင်း ၵႂႃႇ 4-ၶေႃႈယူႇယဝ်ႉ။
သင်ငူပ်ႉငီႉၵႄႈၶႆလႆႈပၼ်ႁႃ ၵၢၼ်ၶတ်းၶႂၢင်ႁႄႉႁၢမ်ႈ ပၢင်ႁူပ်ႉထူပ်းၵူၼ်းမိူင်း ဢွၼ်တၢင်းလႆႈယဝ်ႉ ၸင်ႇတေ သိုပ်ႇၸတ်း ပၢင်ၵုမ်လူင် ပၢင်လူင်ၼႆ ၽူႈၼမ်းၸၢဝ်းၶိူဝ်း 8-ၸုမ်းတႅပ်းတတ်း
- Details
- Created on 13 January 2018
- Written by တႆးလွတ်ႈလႅဝ်း
ယူႇတီႈပၢင်ၵုမ်ၶိုၵ်ႉ ၸုမ်းဢွၼ်ႁူဝ်ၼႃႈၵၢၼ်ငမ်းယဵၼ် (PPST) ဢၼ်ပဵၼ်ၸုမ်းၽူႈၼမ်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း 8-ၸုမ်း လူင်းလၢႆးမိုဝ်း NCA (EAOs-8 NCA) သေ လႆႈတႅပ်းတတ်းၵႂႃႇဝႃႈ ပိူဝ်ႈတႃႇတေၸတ်းႁဵတ်း ပၢင်ၵုမ်လူင် လွင်ႈငမ်းယဵၼ်မိူင်းႁူမ်ႈတုမ် ဢၼ်ပဵၼ် ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း-3 ႁႂ်ႈၶွတ်ႇယွတ်ႈ ထိုင်တီႈလႆႈၼၼ်ႉ ၽၢႆႇ EAOs-8 NCA တေသိုပ်ႇဢုပ်ႇဢူဝ်းငူပ်ႉငီႉ ၸွမ်းၽူႈမီးပုၼ်ႈၽွၼ်း ၸိုင်ႈမိူင်းၵႂႃႇထႅင်ႈ ၼႆယဝ်ႉ။
More Articles...
- ၶၢဝ်းတၢင်း 3-ဝၼ်း ၸွမ်/ၽွင်းလူင် 3-တိူင်း ယွၼ်းထွၼ်တူဝ်ဢွၵ်ႇ ၸၼ်ႉထၢၼ်ႈပုၼ်ႈၽွၼ်းယဝ်ႉ 6-ၵေႃႉ
- ဢမ်ႇမီးလွင်ႈယုမ်ႇယမ်ၼိူဝ် သၽႃးယဝ်ႉၼႆသေ ၽူႈၶဝ်ႈၶွမ်ႇမတီႇ ထွၼ်တူဝ်ဢွၵ်ႇထပ်းၵၼ် 4-ၵေႃႉ
- PPST တေႁွင်ႉပၢင်ၵုမ်ၶိုၵ်ႉၶၢၵ်ႉၽူႈၼမ်း ဢုပ်ႇလွင်ႈၶွင်ႉၶမ် RCSS လႄႈ KNU
- UNFC တေသိုပ်ႇၶတ်းၸႂ်ႁႃၶေႃႈတွပ်ႇ ၶၵ်ႉၵၢၼ်ငမ်းယဵၼ် ဢၼ်တိုၵ်ႉၶႂၢင်ႈၶမ်ဝႆႉ


text:
မိူဝ်ႈၼႆႉဝၼ်းထီႉ 24 November 2017 ယၢမ်းၵၢင်ၼႂ် 09:00-မူင်း ၶွမ်ႇမတီႇႁူမ်ႈ ၵၢၼ်ဢုပ်ႇဢူဝ်း လွင်ႈငမ်းယဵၼ် မိူင်းႁူမ်ႈတုမ် (UPDJC) လႆႈၸတ်းႁဵတ်းပဵၼ်ပၢင်ၵုမ် ပွၵ်ႈၵမ်း-13 တီႈလုမ်း သုၼ်ၵၢင် လွင်ႈထုၵ်ႇမေႃပေႃးၵႂၢမ်း ၼႂ်းၸိူဝ်ႉၸၢတ်ႈ လႄႈ လွင်ႈငမ်းယဵၼ် (NRPC) ၼႂ်းဝဵင်းၼေႇပျီႇတေႃႇ၊ ႁူဝ်ပဝ်ႈ UPDJC တေႃႇဢွင်ႇသၢၼ်းသုၵျီႇ ဢမ်ႇၶိုတ်ႈႁွတ်ႈ။
တီႈပၢင်ၵုမ်မီး ၽွင်းလူင်မိူင်းႁူမ်ႈတုမ်ႈ ၵႅမ်ႁူဝ်ပဝ်ႈ UPDJC ဢူးၵျေႃႇတိၼ်ႉသူၺ်ႇ၊ တူဝ်တႅၼ်းၸုမ်းယိပ်းၵွင်ႈၵၢင်ႇၸၢဝ်းၶိူဝ်း (EAOs) 8-ၸုမ်း လူင်းလၢႆးမိုဝ်း လိၵ်ႈႁူမ်ႈမၢႆ NCA/ ၵႅမ်ႁူဝ်ပဝ်ႈ KNU/ ၵႅမ်ႁူဝ်ပဝ်ႈ UPDJC ပတူဝ်ႇၸေႃးၵွႆႇထူးဝိၼ်း လႄႈ တူဝ်တႅၼ်း ပႃႇတီႇၵၢၼ်မိူင်း/ ၽူႈၼင်ႈၸိုင်ႈ ပႃႇတီႇတီႇမူဝ်ႇၶရႅတ်ႉတိၵ်ႉ - မျၢၼ်ႇမႃႇ (Democratic Party - Myanmar)/ ၵႅမ်ႁူဝ်ပဝ်ႈ UPDJC ဢူးတုဝူၺ်ႇ မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်ၵုမ်။
ၼႂ်းပၢင်ၵုမ် လႆႈဢုပ်ႇဢူဝ်းၵၼ် ၵဵဝ်ႇၶေႃႈတၢင်ႇထိုင် ၸုမ်းႁဵတ်းၵၢၼ် ၵဵဝ်ႇၵပ်း ယူင်ႉၶၢပ်ႈဢုပ်ႇဢူဝ်းၵၢၼ်မိူင်း (Framework for Political Dialogue)၊ လွင်ႈၸုမ်းလူလွမ်ပႂ်ႉပႃး (Terms of Reference - ToR) လႄႈ လွင်ႈ Standard Operating Procedures – SOP ဢၼ်ၵဵဝ်ႇယူင်ႉၶၢပ်ႈဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ ၸိူဝ်းၼႆႉသေ တေဢဝ်ၶေႃႈတႅပ်းတတ်းမၵ်းမၼ်ႈ ၵဵဝ်ႇႁူဝ်ယွႆႈ ဢၼ်ပႃးၼႂ်းၼႆႉၵႂႃႇ ၼႆယဝ်ႉ။
တေဢဝ်ၶေႃႈတႅပ်းတတ်းမၵ်းမၼ်ႈ မိူၼ်ၼင်ႇ ယူင်ႉၶၢပ်ႈဢုပ်ႇဢူဝ်းၵၢၼ်မိူင်း၊ ပိူင်ၼမ်းၼႃႈၵၢၼ် UPDJC၊ ပိူင်ၼမ်း ၼႃႈၵၢၼ် ၸုမ်းၽူႈၼမ်းၼႂ်း UPDJC (UPDJC- Secretary)၊ ပိူင်ၼမ်းၼႃႈၵၢၼ် ၶွမ်ႇမတီႇၼႃႈၵၢၼ်ၸွမ်းၶၵ်ႉတွၼ်ႈ ၵဵဝ်ႇယူင်ႉၶၢပ်ႈၵၢၼ်မိူင်း၊ ပိူင်ၼမ်းၼႃႈၵၢၼ် ၶွမ်ႇမတီႇၵုမ်းထိင်း ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ (တိူင်း၊ ၸႄႈမိူင်း လႄႈ ၼႃႈလိၼ်ၶွင်ႇသီႇၼေႇပျီႇတေႃႇ)၊ ပိူင်ၼမ်းၼႃႈၵၢၼ် ပၢင်ဢုပ်ႇဢူဝ်းၵၢၼ်မိူင်းၸၼ်ႉၸိူဝ်ႉၸၢတ်ႈ လႄႈ ဢဝ်ၶေႃႈတႅပ်းတတ်း လွင်ႈႁဵတ်းလၢႆးသၢင်ႈ ၵဵဝ်ႇၵပ်း တႃႇပွင်ၸတ်းလႆႈ ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ (SOP) ၸိူဝ်းၼႆႉၼႆယဝ်ႉ။
ပၢင်ၵုမ် UPDJC ပွၵ်ႈၵမ်း-12 ၼၼ်ႉ လႆႈၸတ်းႁဵတ်းၵႂႃႇ ၼႂ်းဝၼ်းထီႉ 30 October 2017 တီႈလုမ်း NRPC ဝဵင်းၼေႇပျီႇတေႃႇ မိူၼ်ၵၼ်သေ ၼႂ်းပၢင်ၵုမ်ပိူင်လူင် လႆႈဢုပ်ႇဢူဝ်းၵၼ် ၵဵဝ်ႇၵပ်းၵၢၼ်ႁၢင်ႈႁႅၼ်း တႃႇတေပွင်ၸတ်းပဵၼ်လႆႈ ပၢင်ၵုမ်လူင်လွင်ႈငမ်းယဵၼ် မိူင်းႁူမ်ႈတုမ် ဢၼ်ပဵၼ် ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း-3။
ၼႂ်းၶွမ်ႇမတီႇႁူမ်ႈ ၵၢၼ်ဢုပ်ႇဢူဝ်း လွင်ႈငမ်းယဵၼ် မိူင်းႁူမ်ႈတုမ် (UPDJC) ၼႆႉ တူဝ်တႅၼ်း ၽၢႆႇၸုမ်းလူင်ပွင်ၸိုင်ႈမၢၼ်ႈ ပႃး 16-ၵေႃႉ၊ ၽၢႆႇၸုမ်းယိပ်းၵွင်ႈၵၢင်ႇၸၢဝ်းၶိူဝ်း 8-ၸုမ်း လူင်းလၢႆးမိုဝ်း NCA ပႃး 16-ၵေႃႉ၊ ၽၢႆႇၸုမ်းပႃႇတီႇၵၢၼ်မိူင်းပႃး 16-ၵေႃႉ ႁူမ်ႈတူဝ်တႅၼ်းတင်းမူတ်းမီး 48-ၵေႃႉ။
ၶေႃႈမုၼ်း / တႆးလွတ်ႈလႅဝ်း


text:
ၶၢဝ်ႇၵၢၼ်သိုၵ်း
တီႈ ARSA ယိုၼ်ႈမိုဝ်းၵိုတ်းယိုဝ်း လူင်ပွင်ၸိုင်ႈမၢၼ်ႈ ဢမ်ႇႁပ်ႉ
- Details
- Created on 11 September 2017
- Written by တႆးလွတ်ႈလႅဝ်း
တီႈဢၼ် ၸုမ်းသိုၵ်း ၸွႆႈထႅမ်ၶိူဝ်းၵူၼ်း ရူဝ်ႇႁိၼ်ႇၵျႃႇ မိူင်းရၶႅင်ႇ (ARSA) ၸုမ်းၵေႃႇၵၢၼ်ႁၢႆႉသုတ်းယွတ်ႈ ပိုၼ်ၽၢဝ်ႇယိုၼ်ႈမိုဝ်း တေၵိုတ်းယိုဝ်းတင်း တပ်ႉႁူမ်ႇလူမ်ႈမၢၼ်ႈ ၶၢဝ်းတၢင်းၼိုင်ႈလိူၼ် ပိူဝ်ႈတႃႇႁႂ်ႈၸုမ်းၸွႆႈထႅမ် ၸၢင်ႈႁဵတ်းလွင်ႈၸွႆႈထႅမ်လႆႈၼႆၼၼ်ႉ ၽၢႆႇလူင်ပွင်ၸိုင်ႈမၢၼ်ႈ ဢမ်ႇႁပ်ႉ။
ၵဵပ်ႇၵပ်းလွင်ႈၼႆႉသေ ARSA လႆႈပိုၼ်ၽၢဝ်ႇလၢတ်ႈၵႂႃႇ မိူဝ်ႈဝၼ်းထီႉ 09 September 2017 လွင်ႈဝႃႈ ပိူဝ်ႈတႃႇၸၢင်ႈႁႂ်ႈ ၵၢၼ်ၸွႆႈထႅမ် ၶဝ်ႈၸွႆႈထႅမ်ထိုင်လႆႈ ၵူၼ်းထူပ်းၽေးၼၼ်ႉ ယူႇတီႈ ARSA သေတေႁဵတ်းလွင်ႈၵိုတ်းယိုဝ်း တင်းတပ်ႉႁူမ်ႇလူမ်ႈ လူင်ပွင်ၸိုင်ႈမၢၼ်ႈၵႂႃႇ ၶၢဝ်းတၢင်းၼိုင်ႈလိူၼ် ၼႆသေတႃႉ ၵူၺ်းၵႃႈ လွင်ႈၼႆႉ ၽူႈတၢင်လၢတ်ႈ လူင်ပွင်ၸိုင်ႈမၢၼ်ႈ ဢူးၸေႃႇဢူး လႆႈတႅမ်ႈလူင်းၼႂ်း Twitter လွင်ႈဝႃႈ ယူႇတီႈလူင်ပွင်ၸိုင်ႈသေ တႃႇတေၵွင်ႉၵၢႆႇၵၼ်တင်း ၽူႈၵေႃႇၵၢၼ်ႁၢႆႉၼၼ်ႉ ဢမ်ႇမီးၼႆယဝ်ႉ။
ဝၢႆးသေၼႂ်းၸႄႈမိူင်းရၶႅင်ႇ ပွတ်းႁွင်ႇ ၶိုၼ်းမႄးမီးပၼ်ႁႃ ၵၢၼ်တိုၵ်းယိုဝ်းၶိုၼ်ႈမႃး ၼႂ်းၶၢဝ်းတၢင်းသွင်ဝူင်ႈပၢႆၼၼ်ႉ ၼႂ်းၸႄႈဝဵင်း မွင်ႇတေႃး၊ ပူးတီးတွင်ႇ၊ ရတေႉတွင်ႇ လႆႈမီးလွင်ႈလူႉသုမ်း ၶူဝ်းၶွင်ႁိူၼ်းယေး ၸဵမ်ၵူၼ်းလႆႈလူႉႁၢႆတၢႆၸွမ်း တင်းၼမ်ဢမ်ႇၵႃး ၵူၼ်းမိူင်းၼႂ်းပိုၼ်ႉတီႈ ဢၼ်လႆႈပၢႆႈၽေးၵႂႃႇတၢင်းၽၢႆႇလႅၼ်လိၼ် ၸိုင်ႈမိူင်း ပင်းၵလႃးတိတ်ႉသ် ၵေႃႈမီးၼပ်ႉဢၢၼ်ႇႁူဝ်သႅၼ်မၼ်း။
တီႈပၢင်ၵုမ် ၸုမ်းႁူမ်ႈပွင်သၢင်ႈ ဢိတ်ႉသလမ်းမိတ်ႉသ် (OIC) ၼၼ်ႉတႄႉ ၵဵဝ်ႇၵပ်းလွင်ႈၵၢၼ် တဵၵ်းတဵင်ပႄႉၵိၼ် ၼိူဝ်ၶိူဝ်းၵူၼ်း ရူဝ်ႇႁိၼ်ႇၵျႃႇ မူႇသလိၼ်ႇ ၼၼ်ႉသေ လႆႈမီးလွင်ႈသၢၼ်ၶတ်း တေႃႇလူင်ပွင်ၸိုင်ႈမၢၼ်ႈလႄႈ လႆႈမီးလွင်ႈတုၵ်းယွၼ်း ႁႂ်ႈၽူႈလဵပ်ႈႁဵၼ်းတူၺ်းထိုင် ၼွၵ်ႈမိူင်း လႆႈၶဝ်ႈၸတ်းၵၢၼ်ပၼ် ၼႆယဝ်ႉ။တႆးလွတ်ႈလႅဝ်း


text:
တီႈပၢင်ၵုမ်လူင် UPDJC ၼၼ်ႉ လူင်ပွင်ၸိုင်ႈ ၶႂ်ႈဢဝ်ၶေႃႈလႆႈၸႂ်မိူင်းႁူမ်ႈတုမ် 37 ၶေႃႈ ဢၼ်ဢမ်ႇပႃးၵၢင်ၸႂ် ၸၢဝ်းၶိူဝ်းတင်းသဵင်ႈ တၢင်ႇသၽႃးသေႁႂ်ႈမၵ်းမၼ်ႈ။ လွင်ႈၼႆႉ ၽူႈၶၢၼ်ပၢၵ်ႇ RCSS/SSA ၸဝ်ႈသိုၵ်းလူင်ၸၢႆးငိုၼ်း တွပ်ႇလၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ ဝႆႉၼင်ႇၼႆ။
ထၢမ်-ၵဵဝ်ႇၵပ်းၵႂႃႇၶိုၼ်ႈပၢင်ၵုမ် UPDJC တီႈၼေႇပျီႇတေႃႇ ၼႂ်းၶၢဝ်းတၢင်း 2 ဝၼ်းၼႆႉ လႆႈဢုပ်ႇဢူဝ်းၵၼ်သင်ၽွင်ႈၶႃႈ?။
တွပ်ႇ-ၼႂ်းၶၢဝ်းတၢင်းသွင်ဝၼ်းၼႆႉ (30-31/10/2017) ပိူင်လူင်မၼ်းမီး 3 လွင်ႈ။ 1.ၵဵဝ်ႇၵပ်းၶေႃႈလႆႈၸႂ် မိူင်းႁူမ်ႈတုမ် 37 ၶေႃႈ ဢၼ်ႁဝ်းၶႃႈလႆႈၸႂ်ၵၼ်ဝႆႉမိူဝ်ႈ ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ၵမ်းတီႈ 2 ဢၼ်ၸတ်းမိူဝ်ႈပူၼ်ႉမႃး 4-5 လိူၼ်ၼၼ်ႉ။ ဢၼ်လႆႈမႃး 37 ၶေႃႈၼၼ်ႉ လူင်ပွင်ၸိုင်ႈၼႆႉၶဝ်ၶႂ်ႈဢဝ်တၢင်ႇၶဝ်ႈ ၼႂ်းသၽႃးသေ ႁႂ်ႈမၵ်းမၼ်ႈ၊ မီးၸိူင်ႉၼၼ်လႄႈလွင်ႈၼႆႉၵေႃႈ လႆႈမႃးဢုပ်ႇၵၼ်ၼႂ်းပၢင်ၵုမ် ဢၼ်ၼႆႉဢၼ်ၼိုင်ႈ။
ထႅင်ႈဢၼ်ၼိုင်ႈ 2.ၵဵဝ်ႇၵပ်းပၢင်ၵုမ်ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်း၊ ဢၼ်ၼႆႉၵေႃႈႁဝ်းတေႁဵတ်းၸိူင်ႉႁိုဝ်။ ထႅင်ႈၶေႃႈၼိုင်ႈ 3.ပေႃးထိုင်မႃးပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ၵမ်းတီႈ 3 ဢၼ်တေၸတ်းတၢင်းၼႃႈ ထႅင်ႈၼၼ်ႉ ႁဝ်းတေဢုပ်ႇႁူဝ်ၶေႃႈသင်လၢႆလၢႆၸိူဝ်းၼႆႉ၊ ပေႃးဢဝ်ၶပ်းမၢႆဢၼ်ယႂ်ႇယႂ်ႇမၼ်းမီး 3 ၶေႃႈၸိူဝ်းၼႆႉ။
ထၢမ်-ၵဵဝ်ႇၵပ်းလူင်ပွင်ၸိုင်ႈၶဝ်ၶႂ်ႈဢဝ် ၶေႃႈလႆႈၸႂ်မိူင်းႁူမ်ႈတုမ် 37 ၶေႃႈ တၢင်ႇၼႂ်းသၽႃးၼၼ်ႉ မီးၸိူင်ႉႁိုဝ် ပဵၼ်ၸိူင်ႉႁိုဝ်ၽွင်ႈယဝ်ႉၶႃႈ?။
တွပ်ႇ-ၶေႃႈလႆႈၸႂ်ၸိူဝ်းၼၼ်ႉ ပေႃးဢဝ်ၶၵ်ႉၵၢၼ် NCA ဝႃႈ မၼ်းတေလႆႈတၢင်ႇယူႇၵူၺ်းၼင်ႇၵဝ်ႇ။ ပေႃးတၢင်ႇသေသၽႃးမၵ်းမၼ်ႈ ၸင်ႇၵွႆႈတေၸၢင်ႈၽေႃႇၼမ်ႉၼႄတူဝ်၊ တႃႇတေမႄးမၢႆမီႈႁႃႉ မႄးပိူင်ပိုင်းၸိုင်ႈမိူင်းႁႃႉ ပေႃးဢဝ်ၶၵ်ႉမၼ်းဝႃႈ တေလႆႈႁဵတ်းၼၼ်ၵႂႃႇ။ ၵွပ်ႈၼၼ် လူင်ပွင်ၸိုင်ႈတႄႉၶႂ်ႈႁဵတ်း ၶႂ်ႈဢဝ်တၢင်ႇၶႂ်ႈမၵ်းမၼ်ႈ။
ၵမ်းၼႆႉ ပေႃးႁဝ်းၶႃႈမႃးတူၺ်းၶေႃႈလႆႈၸႂ် ဢၼ်လႆႈမႃး 37 ၶေႃႈ မိူဝ်ႈပၢင်ၵုမ်လူင်ပူၼ်ႉမႃးၼၼ်ႉ မၼ်းဢမ်ႇၸႂ်ႈဝႃႈၾၢႆႇၸၢဝ်းၶိူဝ်းၶဝ်၊ ၾၢႆႇပႃႇတီႇၶဝ် ႁၢၼ်ႉၸႂ်ႁၢၼ်ႉၶေႃးသေလႆႈမႃး။ မၼ်းဢမ်ႇၸႂ်ႈႁဝ်းလူင်ႉလူင်ႉ လႅင်းလႅင်း ႁဝ်းပွင်ႇၸႂ်ၵၼ်သေလႆႈမႃး။ ၾၢႆႇၼိုင်ႈတၢင်းၼိုင်ႈၵေႃႈ ပေႃးမႃးတူၺ်းၼႂ်းၶေႃႈလႆႈၸႂ်ၸိူဝ်းၼၼ်ႉ မၼ်းဢမ်ႇပႃးၵၢင်ၸႂ်ၸၢဝ်းၶိူဝ်းတင်းသဵင်ႈ၊ မၼ်းဢမ်ႇတဵမ်ထူၼ်ႈ။ ယဝ်ႉၵေႃႈ ၸုမ်းဢၼ်ပႆႇလူင်းလၢႆးမိုဝ်း NCA ၵေႃႈသမ်ႉမီးတင်းၼမ်၊ ၶဝ်ပႆႇလႆႈၶဝ်ႈမႃး။
ၾၢႆႇႁဝ်းၶႃႈတႄႉႁၼ်ထိုင်ဝႃႈ ၶေႃႈလႆႈၸႂ် 37 ၶေႃႈၼႆႉ မၼ်းပႆႇပႃးၵၢင်ၸႂ်တင်းသဵင်ႈ၊ ပေႃးဢဝ်တၢင်ႇၼႂ်းသၽႃးၸိုင် မၼ်းတေပႆႇမႅၼ်ႈ။ ၵူၼ်းဢၼ်ပႆႇလႆႈၶဝ်ႈမႃးၸိူဝ်းၼၼ်ႉၵေႃႈ မၼ်းတေယၢပ်ႇ တႃႇၶဝ်တေၶဝ်ႈမႃး၊ ၵွပ်ႈပိူဝ်ႈဝႃႈ ပေႃးဢဝ်ပိူင်မၼ်းဝႃႈ မၼ်းဢမ်ႇႁူမ်ႇငမ်းတင်းမိူင်း တင်းပိုၵ်း၊ ၶဝ်ဝႃႈပဵၼ်ပိူင်ၾႅတ်ႊၻရႄႊ ဝႃႈၼႆသေတႃႉ မၼ်းဢမ်ႇပႃးၵၢင်ၸႂ်တင်းမူတ်းလႄႈ ႁဝ်းၶႃႈဝႃႈဢၼ်ၼႆႉတႄႉ ဢဝ်ဝႆႉသေၵမ်းၼိုင်ႈၵွၼ်ႇ၊ ယႃႇၽူမ်ႈတၢင်ႇသေ ၵႂႃႇမၵ်းမၼ်ႈၼႂ်းသၽႃးၼႆ- ၾၢႆႇၸၢဝ်းၶိူဝ်းႁဝ်းဝႃႈၼၼ်။
ၵွပ်ႈပိူဝ်ႈၸိူင်ႉၼၼ်လႄႈ 1.ႁဝ်းၶႃႈလႆႈဝႃႈ ဢဝ်ၵိုတ်းဝႆႉၵမ်းၼိုင်ႈၵွၼ်ႇ ႁဝ်းပႆႇဢဝ်ၵႂႃႇယဝ်ႉ ဝႃႈၼႆလႄႈ ႁဝ်းပႆႇလႆႈၶေႃႈတူၵ်းလူင်း ဢၼ်တေဢဝ်ၵႂႃႇတၢင်းၼိူဝ်။ မိူဝ်းၼႃႈမႃးၵွႆႈဢုပ်ႇၵၼ်ထႅင်ႈ ငဝ်းလၢႆးမၼ်းပဵၼ်ၸိူင်ႉၼႆ။
ထၢမ်-ၾၢႆႇၸၢဝ်းၶိူဝ်းတႄႉဝႃႈ ဢဝ်ဝႆႉၵမ်းၼိုင်ႈၵွၼ်ႇ။ ၾၢႆႇလူင်ပွင်ၸိုင်ႈသမ်ႉ ၶိုၼ်းတွပ်ႇလၢတ်ႈၸိူင်ႉႁိုဝ်ၽွင်ႈၶႃႈ?။
တွပ်ႇ-ၵွပ်ႈပိူဝ်ႈဝႃႈ ၶဝ်ႁူႉဝႃႈၾၢႆႇႁဝ်းၶႃႈဢမ်ႇႁပ်ႉ၊ ၵွပ်ႈၼၼ် ၶဝ်ၵေႃႈဝႃႈဢၼ်ၼႆႉ ဢဝ်ဝႆႉၵမ်းၼိုင်ႈၵေႃႈဝႆႉသေလႄႈ၊ ပႂ်ႉဢုပ်ႇၵၼ်ထႅင်ႈပွၵ်ႈၼႃႈပွၵ်ႈလိုၼ်း၊ ဝႆႉၶၢဝ်းတၢင်းၼႃႈ။ ၵွပ်ႈၼၼ် တေၵဵပ်းဝႆႉၵမ်းၼိုင်ႈၵွၼ်ႇ ပႆႇပဵၼ်ဢဝ်တၢင်ႇ ငဝ်းလၢႆးမၼ်းၵေႃႈပဵၼ်ၸိူင်ႉၼၼ်ၵူၺ်း။
(ၶႅၼ်းတေႃႈပႂ်ႉသိုပ်ႇဢၢၼ်ႇ တွၼ်ႈၶၵ်ႉၵၢၼ်ငမ်းယဵၼ် တိုင်ႈၶိုၼ်ႈၼႃႈႁိုဝ် ၵိုတ်းၼိမ်ၸိုင်ႈဝႆႉယူႇ)


text:
2. သိူၵ်ႈပိုၼ်းၸဝ်ႈၵၢင်းသိူဝ်
ၸိုဝ်ႈဝိသဵတ်ႇ - ၸဝ်ႈသြႃႇတေႃႇၵၢင်းသိူဝ်၊ ထၢၵ်ႈၵၢင်းသိူဝ်၊ ၸရေးလၢႆးသႂ်၊ ၸရေးပေႃႈၵူႇ၊ ထၢၵ်ႈလၢႆးသႂ်ပေႃႈၵူႇ။
ၸိုဝ်ႈမိူဝ်ႈလဵၵ်ႉ - သႂ်သႃႇ ဢမ်ႇၼၼ် လၢႆးသႂ်။
ၸိုဝ်ႈဢူႈ - ပူႇလွႆ။
ၸိုဝ်ႈမႄႈ - ၼၢႆးသၢင်ႇ။
တီႈၵိူတ်ႇ - ဝၢၼ်ႈၼႃးၵႅင်း၊ ၼႂ်းတွၼ်ႈဝဵင်းလဝ်း၊ ၵဵင်းတွင်း၊ မိူင်းၼၢႆး။ မိူင်းတႆးပွတ်းၸၢၼ်း။
ပီႊၵိူတ်ႇ - ၵေႃးၸႃႇ 1149 ၼီႊ၊ ပီႊတႆးႁုင်ႉသႂ်၊ လိူၼ်သိပ်းသွင် မႂ်ႇၶမ်ႈ႞၊ ဝၼ်းတႆးႁၢႆးယီး၊ ဝၼ်းထမ်း
သွၵ်ႈၵျႃႇ၊ ဝၼ်းယူၼ်းဝၼ်းသုၵ်း၊ ပီႊ 1157 ၼီႊ လိူၼ် 12 မႂ်ႇ 3 ၶမ်ႈ၊ ဢႃႇယုလႆႈ 8 ၶူပ်ႇ
ၶိုၼ်ႈႁဵတ်းၵပ်ႈပီႇ။
ၸိုဝ်ႈၵျွင်း - ဝတ်းဝဵင်း (ႁၢႆး) လဝ်း တမ်ႈၸဝ်ႈတူၼ်ၶူးလူင်ၵိူင်းယူၼ်း၊ ႁဵၼ်းဢဝ်လွင်ႈႁူႉတၢင်းမေႃထမ်း
ယူၼ်းထမ်းတႆးၵူႈလွင်ႈလွင်ႈ၊ ပဵၼ်ၵပ်ႈပီႇဝႃႇ႞ ၶိုၼ်ႈႁဵတ်းသၢင်ႇၼုင်ႈလိူင်။
ၸိုဝ်ႈသၢင်ႇ - သုမၼ၊ တင်ႈဢဝ်ပေႇတၢင်ႇၵူဝ်းၵျွင်းတႃႇၵၢၼ်ႇ လေႃးၵီႇလႄႈလေႃးၵုတ်ႉတြႃႇ ႁဵၼ်းဢဝ်
ၵူႈလွင်ႈလွင်ႈယဝ်ႈ။
ပီႊ 1170 - ႁဵတ်းၸၢင်း ဢႃႇယုၸဝ်ႈသုမၼၵေႃႈ ယဵပ်ႇၶဝ်ႈတဵမ် 20 ပီႊယဝ်ႉလႄႈ သြႃႇတၵႃႇ-တင်းလၢႆ
ၸင်ႇလႆႈၸႂ်ၵၼ်ယုၵ်ႉဢဝ်ၸဝ်ႈသုမၼႁဵတ်းၸၢင်းတီႈၵႇွင်းဝဵင်းလဝ်းၼၼ်ႉ ၸိုဝ်ႈႁွင်ႉၸွမ်း
သုမၼၵူၺ်းၼင်ႇၵဝ်ႇယဝ်ႉ။
ၸဝ်ႈၸၢင်းသုမၼၼႆႉ ပိူဝ်ႈပဵၼ်ၸဝ်ႈဢၼ်ၺႃႇၼသမ်ႇၽႃႇရေႇၵႄႇထူၼ်ႈ သၢႆၸႂ်လႅတ်းၸႅဝ်ႈၽၢႆၽႂ်းၼႃႇ ၵႃႈပဵၼ်တၢင်းမေႃမီးတမ်ႈတူၼ်ငဝ်ႈၸဝ်ႈၶူးတင်းလၢႆႁဵၼ်းဢဝ်လႆႈသဵင်ႈယဝ်ႉ၊ ႁႃတီႈၶိုၼ်ႈထႅင်ႈ မဝ်ႇမီးသၵ်း သမ်ႇသၵ်းၸွင်ႈယဝ်ႉ၊ ၵူၺ်းၵႃႈၼႂ်းၸႂ်တူဝ်ၵဝ်ႇ ယင်းပႆႇဢိမ်ႇတိူၵ်ႈ တိုၵ်ႉၶႂ်ႈသိုပႇႁႃသိုပ်ႇႁဵၼ်းထႅင်ႈယူႇမီႈလႄႈ-
ထိုင်မႃႊၽဝ်ႇ႞ တၵႃႇၶဝ်ၼႂ်းဝဵင်းလဝ်းတၵ်းႁွမ်းၵၼ်သေ လူင်းၵႃႇၵႃႉဝူဝ်းတၢင်းမိူင်းမၢၼ်ႈ မိူင်းမွၼ်း ၽႅဝ် ၸဵမ်မေႃႇလမႅင်ႇဝႃႈၼႆ၊ လႆႈႁူႉသေယဝ်ႉ၊ မၼ်းၸဝ်ႈၸင်ႇယွၼ်းဢၼုၺၢတ်ႉ (ဢၶႂၢင်ႉ)တီႈတူၼ်ငဝ်ႈၸဝ်ႈ ၶူးလူင်ဝဵင်းလဝ်းလႆႈယဝ်ႉ ၸပ်းႁွမ်းၸွမ်းၵႂႃႇတီႈတၵႃႇၵူၼ်းၵႃႉၶဝ်ၸိူဝ်းၼၼ်ႉယဝ်ႉ။
မိူဝ်ႈယၢမ်းၼၼ်ႉၸမ်ႉ သဵၼ်ႈတႃႇသၢႆတၢင်းမဝ်ႇမိူၼ်တေႃႈလဵဝ် ၵႂႃႇယၢပ်ႇပႆယၢပ်ႇတေႉတေႉ ၶီႇမႃႉပႆလိၼ်ၸႂ်ႉဝူဝ်းတၢင်ႇ ၶၢမ်ႈႁိူဝ်းၶၢမ်ႈပႄးၶၢမ်ႈတိုဝ်ႉဢဝ်၊ ၶၢဝ်းတၢင်းပၢၼ်မိူင်းၸႂ်ႉလူတ်ႉၸႂ်ႉၵႃးၶီႇလႅင်မိၼ်မိူၼ်ယၢမ်းဝဵဝ်ပႆႇမီး လႆႈပႆလိၼ်ၼွၼ်းတၢင်းၵႂႃႇႁိုင်လိူၼ်လိူၼ်ပၢႆယဝ်ႉ။
ၸဝ်ႈၸၢင်းသုမၼၵေႃႈ ၼွၼ်းၼပ်ႉၶၢဝ်းတၢင်းၵႂႃႇၸွမ်းၵူၼ်းၵႃႉၶဝ် တေႃႇပေႃးႁွတ်ႈထိုင်မိူင်းမွၼ်း (မုၼ်ႇ) မေႃႇလမႅင်ႇ သိုပ်ႇႁဵၼ်းဢဝ်လွင်ႈႁူႉတၢင်းမေႃသႅၼ်ပိူင်တီႈၵျွင်းမုၼ်ၸဝ်ႈ တင်ႈဢဝ်လိၵ်ႈမၢၼ်ႈလိၵ်ႈမွၼ်း၊ ဢပုမ်ႇဢၶၢၵ်ႈ၊ ၼၵ်ႈၶၢတ်ႈလိူၼ်လၢဝ်ၶၢဝ်းမိူင်း၊ ပေႇတၢင်ႇ၊ ၶၼၢၼ်း၊ သၢၼ်း၊ ဢလႅင်ႇၵႃႇ၊ သတ်ႈတႃႇ၊ သၢင်းၵျူဝ်ႇ၊ သိူၵ်ႉပိုၼ်းမိုၼ်ႉမွၼ်ႇဢွၼ်ၵွၼ်ႇသႅၼ်ပိူင် မဝ်ႇၵိုတ်းမဝ်ႇၶၢင်ႉ၊ ၽႅဝ်ႁိုင်ထိုင်ထူၼ်ႈ 2 ပီႊပၢႆယဝ်ႉ။ ပိူဝ်ႈပဵၼ်ၸဝ်ႈၽူႈ ဥာဏသမ္ဘာရ ပၺႃႇပႃႇရမီႇၵႄႇလီတဵမ်ထူၼ်ႈသေ ပေႃးပိူၼ်ႈၼေပၼ် လႆႈႁၼ်႞သွၵ်ႇ ဢွၵ်ႇထႅင်ႈၼႂ်းၸႂ်ပဵၼ်သွင်သၢမ်ဝႃးလႄႈ ၸူဝ်ႈယၢမ်းၽွင်းၵႃႈၼႆႉၵူၺ်း ႁူႉထိုင်ၽႅဝ်ၸိၵ်းၽႅဝ်ၸွမ် ပူၼ်ႉပိူၼ်ႈ သဵင်ႈသဵင်ႈယဝ်ႉ၊ ပိူဝ်ႈမီးၼင်ႇၼႆၵေႃႈ ၵႃႈပဵၼ်ၽုင်ၸုမ်းရႁၢၼ်းၵူၼ်းၵျွင်း ဢိၵ်ႇတင်း တၵႃႇၵူၼ်ႁိူၼ်းမိူင်း မေႃႇလမႅင်ႇတင်းလၢႆ ၽွမ်ႉၵၼ် ဢွၼ်ယွင်ႈယေႃးဢၢမ်း (ၸဝ်ႈၸၢင်းတႆး) ၸဝ်ႈသုမၼ ယႂ်ႇၼမ်လူင်လၢင် ထၢၼ်ႈပေႃးတိုၼ်ႇတူင်ႉႁူင်မိူင်းဝႆႉယဝ်ႉ။
"ၽၵ်းဝၢၼ်ၵိၼ်မဝ်ႇယဝ်ႉ၊ ၶဝ်ႈဝၢၼ်ၵိၼ်ဢမ်ႇဢိမ်ႇ" မိူၼ်ၼင်ႇဝႃႈ၊ ႁူႉယႂ်ႇၵေႃႈၶႅၼ်းၶႂ်ႈႁၼ်ၵႂၢင်ႈ မဝ်ႇဢိမ်ႇ မဝ်ႇတိူၵ်ႈလႄႈ ၸင်ႇသမ်ႉသိုပ်ႇတၢမ်လၢမ်းထႅင်ႈ ဢွၵ်ႇသေမိူင်းမေႃႇလမႅင်ႇၶဝ်ႈမိူဝ်းတၢင်း ၵေႃႉၵရဵၵ်ႉမြဝတီႇ ၽႅဝ်မိူဝ်းမိူင်းထႆး ပႆႁႃႁဵၼ်းမေႃၸွတ်ႇတူဝ်ႈလိုမ်ထႆးၵူႈတီႈယဝ်ႉ၊ လိုၼ်းသုတ်းၼၼ်ႉ သမ်ႉပွႆးၶိုၼ်းမႃးတင်း မိူင်းယူၼ်းလပုၼ်းလၵွၼ်း၊ ၵဵင်းမႆႇ ပႆၽႅဝ်ဢႅဝ်ႇႁွတ်ႈၸေးသဵင်ႈယဝ်ႉ၊ တီႈႁဵင်းၼႆႉၵေႃႈ ထၢၼ်ႈပေႃးၽႅဝ်ႁိုင် ထိုင်ထူၼ်ႈသၢမ်ၶူပ်ႇပီႊတဵမ်လႄႈ ၸင်ႈတေပွၵ်ႈဝၢႆႇသၢႆႇၶိုၼ်း ဝၢၼ်ႈၵဝ်ႇမိူင်းလင် တီႈၵျွင်းဝဵင်းလဝ်း၊ ၵဵင်းတွင်းယဝ်ႉ။
ၸူဝ်ႈဢၼ်ယူႇၼႂ်းမိူင်းထႆးမိူင်းယူၼ်းၼၼ်ႉၵေႃႈၸိူဝ်းတၢင်းမေႃလေႃးၵီႇ တဵၼ်းဢၢင်း မိတ်ႈမွင်ႈ 'ဝူဝ်းတွၵ်ႇ' ၵႃႇလႃးတုၵ်ႉၶၢမ်ႇ 'မတ်ႉလွတ်ႈ' ႁၢႆတူဝ်တွၵ်ႇၸၢၵ်ႈ ၾင်ၶဵမ်မေႃသဵင်ႈၶိုၼ်ႈၶဵင်ႇ သႇရသတီႇ၊ ဢႃႇၼႃႇတီႇ၊ ဢႃႇႁႃႉ၊ဢႃႇမင်း၊ ပၼ်ႇတိုတ်ႉ၊ ဢၢပ်ႇယႃႈသွၼ်လၢႆးသႅၼ်ပိူင်မိူင်းၵူၼ်း ႁူႉသဵင်ႈသဵင်ႈမေႃသဵင်ႈသဵင်ႈၵူၺ်း မဝ်ႇၵႃး ၵႃႈၸိူဝ်းၼႃႈၵၢၼ်ၸိူဝ်းဢၼ်ၸဝ်ႈရႁၢၼ်းတႃႇ ၵိုတ်းမိူဝ်ႈပၢၼ်ပုတ်ႉထၽြႃးပဵၼ်ၸဝ်ႈၶဝ် လုၵ်ႉၼႂ်း ၵုၼ်သီႇႁူဝ်ႇ လင်းၵႃးၶဝ်ႈမႃႊၶႂၢၵ်ႈၽေႈပွင်ၵၢၼ်သႃႇသၼႃႇၼႂ်းမိူင်းထႆးႁဵတ်းဝႆႉ (ပၼႃႇသႃႇၵျၢမ်းသိပ်း သွင်ၽိုၼ်၊ဢၼ်ပႃးမီးဝႆႉဢသိူၵ်ႈ၊ ဢပိုၼ်း၊ ဢပုမ်ႇ၊ ဝုတ်ႉထုတၵႃႇတၼ်ႇတႃႇရီႇထႃႇၼူၼ်ႇတရီႇၸိူဝ်းၼၼ်ႉ လႄႈသင်၊ မၼိသျတ်ႉတြႃႉ၊ ဢိတ်ႉထိသျတ်ႉတြႃႉ ပူရိၵ်သသျတ်ႉတြႃႉ၊ ပႃးၼႃႇသွတ်ႇတြႃႉရုၵ်ႉၶမေႇတ၊ ဢေႃသထႃၵျၢမ်းယႃထၢတ်ႈပိင်းတေႃး သျတ်ႉတြႃႉ တင်းလၢႆၼၼ်ႉလႄႈသင်) မဝ်ႇၵိုတ်းမဝ်ႈၶၢင်ႉ မၼ်းၸဝ်ႈ တဝ်လႅဝ်ၸႅဝ်ႈၽၢႆတင်းသဵင်ႈယဝ်ႉ။
ၶေႃႈသင်ႇ
ၼင်ႇဢၼ်ႁူဝ်ၶေႃႈပႃးမီးဝႆႉပႃႈၼိူဝ်ၼႆႉ ပိူဝ်ႈမၼ်းၶဝ်ႈပဵၼ်ၾိင်ႈငႄႈတၢင်းမေႃတႆးႁဝ်း ၸဵမ်ၵွၼ်ႇလႄႈ ၸဝ်ႈၽူႈႁူႉႁၼ်ၶဝ် ၶႅင်းတေႃႈၸၵ်းၽေမေးဝႆႉႁႂ်ႈပဵၼ်ပပ်ႉ (တၢင်းမေႃၼႃႈၵၢၼ်လေႃးၵျိ) ဢၼ်႞ တႃႇၸိူဝ်ႉ ၶိူဝ်းႁဝ်းတင်းလၢႆသေၵမ်းလူၺ်ႈ။
ၸဝ်ႈသုမၼၼင်ႈၵျွင်း
ၸဝ်ႈၸၢင်းသုမၼ ဢွၵ်ႇသေဝတ်ႉၵျွင်းဝဵင်းလဝ်း ၽၢတ်ႇၵႂႃႇလႆႈ 5 ၶူပ်ႇလိူဝ်ယဵပ်ႇၶဝ်ႈ 6 ၶူပ်ႇ ၸႂ်လႆႈၵွပ်ႈၶႂ်ႈ ၽႅဝ်ထိုင်မႃးၸူး ယၢမ်းၼၼ်မႅၼ်ႈၽွင်းလိူၼ်သၢမ်။ ဢၼ်ပဵၼ်ဢုပိတ်ႉတေႇသြႃႇတူၼ်ငဝ်ႈၸဝ်ႈၶူးလူင်ၸဝ်ႈ ၸၢင်းသုမၼဝတ်ႉၵျွင်းဝဵင်းလဝ်းၼႆႉ သမ်ႉပွႆးၸုတီႇလွၼ်ႇၵႂႃႇသေလႄႈ ၵႃႈၸိူဝ်းသင်ၶႃႇ ဢိၵ်ႇလူၺ်ႈတၵႃႇ ဢုပႃႇတင်းၼမ်တင်းလၢႆ ၸင်ႇၽွမ်ႇသဵင်လႆႈၸႂ်ၵၼ်ယုၵ်ႉယေႃထေႃၶိုၼ်ႈ ဢဝ်ၸဝ်ႈၸၢင်းသုမၼ ပုတ်ႈႁၢင်ႈ ၼင်ႇၵျွင်းဝဵင်းလဝ်းယဝ်ႉ။
တင်ႈဢဝ် ယၢမ်းၽွင်းၸဝ်ႈသုမၼပုတ်ႈႁၢင်ႈတၢင်တူဝ် ၶူးဝႃးၾႃႉၸဝ်ႈ ၽွင်းငမ်းၼႆႉ ဝႆႉႁႂ်ႈလုၵ်ႈသိတ်ႇတပေး မီးၼ်ၵိုၼ်းၶွၼ်ႈလိူဝ်ၵဝ်ႇတေႉတေႉယဝ်ႉ။ ၵွပ်ႈသင်ၼႆၸိုင် ၼႂ်းၸူဝ်ႈၸဝ်ႈမုၼ်တူၼ်ၶူးလူင်သုမၼၼႆႉ ပိူဝ်ႈ ဢၼ်မၼ်းၸဝ်ႈႁူႉယႂ်ႇႁၼ်ၵႂၢင်ႈ တၢင်းမေႃၸုမ်ႇၵူႈၼၼ်ႉ တီႈၼိူဝ်တပေးလုမ်းလၢင်းတင်းလၢႆ မၼ်းၸဝ်ႈ သွၼ်ပၼ်ၸဵမ်ဢၼ်တၢင်းမေႃ လေႃးၵီႇ လေႃးၵုတ်ႉတြႃႇ ဢထႃႇရသသုပ်းပႅတ်ႇပိူင် ၵူၺ်းမဝ်ႇၵႃး ပႃႊၸဵမ် ၶိူင်ႈဢၼ်ၵူၼ်းမိူင်းၵၢင်ထုၵ်ႇႁူႉ ထုၵ်ႇႁၼ်သႅၼ်ပိူင်တင်းလၢႆၼၼ်ႉယဝ်ႉ။
ၾၢႆႇ႞ သွၼ်ပၼ်လုၵ်ႈသိတ်ႇလုၵ်ႈၼွင်ႉၼင်းလၢႆႁဵၼ်းဢဝ်ၼင်ႇၼၼ်ႉသေယဝ်ႉ။ ၾၢႆႇပႃႈတၵႃႇဢုပႃႇၶႃႈၶုၼ် ၸဝ်ႈမုၼ်ၵူၼ်းႁိူၼ်းလဵၵ်ႉယႂ်ႇ ယိင်းၸၢႆးၼၢႆးၶိင်းၶဝ်တင်းလၢႆၵေႃႈ ဢဝ်သူပ်းလၢတ်ႈပွၼ်ႈသွၼ်လႂ်လႄႈသင်၊ တႅမ်ႈမူႇလိၵ်ႈၽိုၼ်လၢႆး လဝ်ႈဝွၼ်းသွၼ်ႁႂ်ႈလႄႈသင် သမ်ႉပွႆးၶိုင်ပွင်ယူႇတၢင်း႞လႄႈ ထၢၼ်ႈႁႂ်ႈဢူဢၢႆၶၢဝ်ႇ ငၢဝ်းၸဝ်ႈတူၼ်ၶူးသုမၼ ဝတ်ႉၵျွင်းလူင်ဝဵင်းလဝ်းလိုဝ်းႁူင်ၸွတ်ႇတူဝ်ႈ ပႅတ်ၼႃႈၾႃႉမိူင်းတႆးၵူၺ်းမဝ်ႇၵႃး ပႃးၸဵမ်မိူင်းမႅင်း တလႅင်း ယူၼ်းထႆး ၵူႈငွၼ်ႈငွၼ်ႈ သၢမ်တွၼ်ႈၸူမ်းဢၢမ်းလူင်လၢင်ဝႆႉယဝ်ႉ။
မိူဝ်ႈယၢမ်းၼၼ်ႉၸမ်ႉ မႅၼ်ႈမိူဝ်ႈၶုၼ်ႁေႃၶမ်းၽတုင်းပဵၼ်ၶုၼ်ၵိၼ်မိူင်းဢင်းဝ ပွႆႇၸိတ်ႉၵၢႆးမႃးဝႆႉမိူင်းၼၢႆး သေလႄႈ ဢဝ်ၽႃႇသႃႇသုထမ်ႇမႃႇမႅင်းၵျေႃႇၸိူင်းၼႆႉ ၶိုၼ်ႈမႃးပိုၼ်ၽၢဝ်ႇၸႅၵ်ႇၽေၽေႈပၼ်တၼ်းၼႂ်းမိူင်း တႆးၵူႈၵွၼ်ယဝ်ႉ၊ မိူင်းတႆးပတ်းပိုၼ်ႈမိူဝ်ႈၽွင်းၼၼ်ႉၸမ်ႉ ၼပ်ႉထိုဝ်ပိုင်ႈဢိင်ၾိင်ငႄႈၸိူဝ်ႉၶိူဝ်းမႁႃႇယႃႇၼ ၵိူင်းယူၼ်းၵူႈတီႈယဝ်ႉ၊ ၵမ်ႈၽွင်ႈဝႃႈ မုၼ်ၸဝ်ႈတႆးႁဝ်းမိူဝ်ႈၼၼ်ႉၽွမ်ႇၵၼ်ၶီႇမႃႉ ပႃးလႅဝ်ႈတိုဝ်းမူၵ်ႇႁူဝ် ဢူတ်ႇငၢမ်ႈႁၢင်ပႃၸိူင်ႉၼင်ႇရသေႉၶဝ် ၼႆယဝ်ႉ။
ယွၼ်ႉၼႆႉပိူင်ပဵၼ်ၵူၼ်းပိုၼ်ၽၢဝ်ႇဝႃႈ တႃႉၶႂ်ႈႁဵတ်းၽီၽႃႇၸၢၼ်ႈတီႈၵၼ်ၼၼ်ႉ၊ လိၼ်ႉမဝ်ႇတုမ်ႇၸၢင်ႈၵႂၵ်း၊ ၶႃဢမ်ႇႁၵ်းၸၢင်ႈလႅၼ်ႈ၊ ဝႃႈႁိုဝ်ၵေႃႈပဵၼ်လႆႈယူႇယဝ်ႉ။
ၼွၵ်ႈသေၼၼ်ႉ သမ်ႉယိပ်းတိုဝ်းၵႂၢမ်းပူင် (ဢမိင်ႉ) ၸဝ်ႈႁေႃၶမ်း မႃးၸွပ်ႇထတ်းတွင်ႈထၢမ်ၶိူင်ႈၵျၢင်ႉတၢင်း ၵမ်မုၼ်ၸဝ်ႈၵိူင်းယူၼ်းၶဝ် ပေႃးမဝ်ႇတွပ်ႇၵေႈလႆႈၵႂၢမ်းၶဝ် ဢဝ်တၢၵ်ႈႁဵတ်းၵူၼ်းႁိူၼ်းသေလႂ်၊ ပေႃးဢမ်ႇၶႂ်ႈ ထၢၵ်ႈၵေႃႈၸႂ်ႉၶၢႆႉပၢႆႈၼီသေလႂ် တင်းၵႃႈသွင်ႁွင်ႈၼႆႉပေႃးယင်းဢမ်ႇၽွမ်ႉလႄႈတွပ်ႇထဵင်ယူႇၸမ်ႉ ၶူမ်ႇႁဵင် တဵင်တဵၵ်း ဢဝ်ဢႃႇၼႃႇဝႃႈၽႃႈႁႂ်ႈ၊ လေႃးၵထမ်ႇၼႆႉ မဝ်ႇလိူၵ်ႈၼႃႈတီႈၽီၵူၼ်း ပေႃးဢၼ်မၵ်းဝႆႉဝၼ်းၶိၼ်း မၼ်းထိုင်ၸမ်ႉ တၵ်းလႆႈတူဝ်ထူပ်းႁူပ်ႉၵၼ်မဝ်ႇႁၢင်ႉယဝ်ႉ။
ထႃႇၼၼ်ႉ မႁႃႇတၢမ်ႇၶႃႈၸႂ်ႉၸဝ်ႈၶုၼ်ၵူၼ်းၸွမ်ႇထတ်းၸဝ်ႈမုၼ်ၸိူဝ်း႞ ႁွတ်ႈၽႅဝ်မိူဝ်းၵျွင်းလူင်ဝဵင်းလဝ်း တမ်ႈၸဝ်ႈသုမၼႁဝ်းၼၼ်ႉယဝ်ႉ၊ ၵႃႈၸိူဝ်းငုၼ်းၵႂၢမ်းသႅတ်ၸွင်ႈ လွင်ႈၵႂၢမ်းသႅၼ်ပိူင်ဢၼ်မႁႃႇတၢမ်ႇၶဝ် ထၢမ်လေႃးၵီႇလေးၵုတ်ႉတြႃႇ ၽႃႇသႃႇဝိၼေး ဝိၵၢၼ်ႇမဝ်ႇၵိုတ်းသေဢၼ်ၼၼ်ႉ မၼ်းၸဝ်ႈၵမ်ထဝ်ႇဢဝ် လႆႈၵႄႈလႆႈတွပ်ႇလႆႈသဵင်ႈသဵင်ႈ မဝ်ႇၵိုတ်းမဝ်ႇၶၢင်ႉ သၵ်းၼိတ်းသၵ်းၼွႆႇ ၶုၼ်ၵူၼ်းလိုပ်ႈမုၼ်ၸဝ်ႈတင်းသဵင်ႈ ၼၼ်ႉ၊ ၵိုင်ႇၵႃႈသေၶေႃႈသေဢၼ်ၵေႃႈ မဝ်ႇမီးၵႄႈလႆႈတွပ်ႇလႆႈ ဝႆႉႁႂ်ႈႁၢင်ႈၶဝ်ၽိုတ်ႇၼႃႇငိၼ်းဢၢႆယႂ်ႇၼမ် လူင်လၢင် တႃႇတီႈၸဝ်ႈသုမၼႁဝ်းတေႉယဝ်ႉ။
ၵွပ်ႈပိူဝ်ႈမီးၼင်ႇၼႆလႄႈ ဝၢႆးသေႁၢင်ႈၶဝ်လူင်းၵျွင်းမိူဝ်းႁွတ်ႈၽႅဝ်ဝဵင်းမိူင်းၼၢႆးယဝ်ႉ၊ ၸင်ႇဢဝ်ၵႂၢမ်းမိူဝ်းၶႃႉ ၶၢႆတီႈၶုၼ်ပူဝ်ႇၸိတ်ႉၵၢႆး၊ သမ်ႉဢဝ်မိူဝ်းတၢင်ႇထိုင် ၸဝ်ႈႁေႃၶမ်းဢင်းဝ မွၵ်ႇဝႃႈ "ၸဝ်ႈသမၼတူၼ်ၶူးၵိူင်း ယူၼ်းဝတ်ႉၵျွင်းဝဵင်းလဝ်းၼႆႉ ၵတ်ႉၶွင်ႇသႅင်ပိူင်ပူၼ်ႉတီႈ တပေးတၵႃႇၽူႈၵူၼ်းယုမ်ႇယမ်ၼပ်ႉထိုဝ်မၼ်းၸဝ်ႈ ၵေႃႈမီးၼမ်တေႉတေႉ၊ ၵႃႈၸိုဝ်ႈၵူၼ်းမၼ်းၸိူဝ်းၼၼ်ႉ သွၼ်ပၼ်လွင်ႈၶႅၼ်ႉလွင်ႈၶူး တွၵ်ႇၸၢၵ်ႈသမ်းဢၢင်း ၵူဝ်ႇၸုၼ်းၼုၵ်ႈၸုၼ်းတိၵ်းတိၵ်းသေယဝ်ႉ ဝၼ်း႞မႃး တၵ်းပွႆးလုၵ်ႉၽိုၼ်ႉဝၢၼ်ႈမိူင်းမဝ်ႇႁၢင်ႉ လႆႈႁူႉၼင်ႇၼႆ၊ ၼင်ႇၵႃႈမႁႃႇတၢမ်ႇ ၵူၼ်းတိုဝ်းဢမိင်ႉၸဝ်ႈႁေႃၶမ်း မိူဝ်းတွင်ႈမိူဝ်ႈထၢမ် ၶိူင်ႈၵျၢင်ႉတၢင်းၵမ်သင်ႇၶႃႇရႁၢၼ်း လွင်ႈၵၢၼ်ဝိၼေး ဝိၵၢၼ်ႇၸိူဝ်းၼၼ်ႉ မဝ်ႇတွပ်ႇမဝ်ႇၵေႈလႆႈဢီႈသင်ၵူၺ်းမဝ်ႇၵႃး ယင်းပေၼ်တေႃးသမေႃးႁ၊ ထႃႉလိုပ်ႈႁေႃးလူင်းၵျွင်း မဝ်ႇၼပ်ႉမဝ်ႇယမ် ဢမိင်ႉၸဝ်ႈႁေႃၶမ်းလူင်သေဢိတ်း ၼႆယဝ်ႉ၊ ၸင်ႇၼၼ်ႉၸဝ်ႈ ႁေႃၶမ်းၾႃႉမင်းတုင်းၸင်ႇဝႃႈ ပေႃးမီးၼင်ႇၼႆတေႉ ၼင်ႇႁိုဝ်းပေႃႊတေလီၵႂႃႇမိူဝ်းၼႃႈၼၼ်ႉ တူၺ်းသေၶိုင် ပွင်တႃႉ ပူင်ၵႂၢမ်းမႃးၼင်ႇၼႆယဝ်ႉ။
ပေႃးဢၼ်ၶုၼ်ပူဝ်ႇၸိတ်ႉၵၢႆး ၶိုၼ်းၽႅဝ်မိူင်းၼၢႆးယဝ်ႉ ၶဝ်ၸင်ႇတိူင်ႇပၢင်ႇႁၢင်ႈၶိုင် ပုၼ်ႈတၵ်းႁိပ်ႇၼဵၵ်းတဵၵ်း ပေႉပိုတ်ႇလႆႈ တီႈၸဝ်ႈသုမၼၼၼ်ႉၵူႈၸိူဝ်ႉၵူႈပိူင်ယဝ်ႉ၊ ပိူဝ်ႈၼၼ်ႉၵႂၢမ်းၸင်ႇသွတ်ႉသႅတ်ႉလၼ်ထိုင်ႁူၶဝ် ၵူၼ်းမီးသတ်ႉၸႃႇတပေးတၵႃႇ ၵူၼ်းႁၵ်ႉၸိူဝ်ႉၸၢတ်ႈ၊ ၽႃႇသႃႇ၊ သႃႇသၼႃႇတႆးႁဝ်းၼၼ်ႉလႄႈ ၸင်ႇမိူဝ်း ၾၢင်ႉသတိမွၵ်ႇဝႃႈ "ၸဝ်ႈႁဝ်းတီႈၶႃႈ ယွၼ်ႉလူၺ်ႈၵူၼ်းယႃႉသတ်ႈၸႃႇၸိူဝ်ႉၶိူဝ်း ၸိူဝ်းဢၼ်ပေႃးပိူၼ်ႈလီ ၸႂ်လူႉပေႃးပိူၼ်ႈလူႉၸႂ်လီၸိူဝ်းၼၼ်ႉ ၵမ်ႈၽွင်ႈလၢႆမိူင်းပွင်းႁူမ်းၸွမ်းၵၼ် တင်းမႁႃႇတၢမ်ႇၸိတ်ႉၵၢႆးၶဝ် ဢဝ်ၵႂၢမ်းမိူဝ်းထိုင်ၸဝ်ႈႁေႃၶမ်းသေယၢမ်းလဵဝ် တၵ်းပွႆးၶိုင်ပွင်လွင်ႈၸႃႉမဝ်ႇလီတီႈၸဝ်ႈႁဝ်း၊ ၽေးတၵ်းထိုင် တူဝ်ဢမ်ႇႁၢင်ႉယဝ်ႉ၊ ၵွပ်ႈပိူဝ်ႈၼႆ ၸူဝ်ႈၶဝ်ပႆႇတၼ်းႁူႉတူဝ်ၼၼ်ႉ ထုၵ်ႇလီငိူင်ႉဝေႈၸိူင်ႉႁိုဝ်ၵေႃႈ ၶိုင်ဝႆးဝႆးသေ ၵမ်းၶႃႈတႃႉ" လၢတ်ႈလဝ်ႈ ၸဝ်ႈသုမၼၼင်ႇၼႆယဝ်ႉ။
လိူၼ်သိပ်းသွင်မႂ်ႇသၢမ်ၶမ်ႈ ယၢမ်းၽွင်းလိုၵ်းယဵၼ်တဵင်ႈၶိုၼ်းၸၢႆႉ ၵႆႇၶၼ်ၸုပ်ႈ႞ ႁၢင်ၾူၼ်ယိုတ်းလၢႆးသၢႆၼၢႆး လူင်းၵုမ်ႈ ၸွမ်းၶုမ်ႇၸွမ်းယၢၼ်းႁိမ်းႁွမ်းလၢပ်ႈယၢၼ် ဝၢၼ်ႈၵဵင်းဝဵင်းလဝ်းၸိူဝ်းၼၼ်ႉ တီႈၼႂ်းၵျွင်းဝဵင်းလဝ်း ၼႆႉတင်းၵႃႈၵပ်ႈပီႇ (ၸဝ်ႈထႅၼ်ၸဝ်ႈတု) ၸဝ်ႈသၢင်ႇၸဝ်ႈၸၢင်းၶဝ်ႁွတ်ႈၽႅဝ်မႃးတမ်ႈ ၶုမ်လၢင်းဝၢင်းတၵ်း ၸဝ်ႈသုမၼသေ ယုၵ်ႉဢဝ်ၽိူၼ်မွၵ်ႇယွၼ်းသီလၼ်ႇလမ်ႁူဝ် ၵူဝ်မုၼ်ၵၼ်ႇတတေႃးၸဝ်ႈတူၼ်ၶူးလူင်သဵင်ႈ ယဝ်ႉ။ မၼ်းၸဝ်ႈၸင်ႇမွၵ်ႇဝႃႈ "သူလႂ်တင်းသဵင်ႈ႟ ပိူင်ပဵၼ်ႁဝ်းသြႃႇတပေး ၸႃႉဢမ်ႇမီးလီဢမ်ႇသဵင်ႈလႄႈ တၵ်းလႆႈၽၢတ်ႇယၢၼ်ၵၼ်ၼႆႉယွၼ်ႉလူၺ်ႈ ၼွၼ်ၼႂ်းၼိူဝ်ႉ၊ ၽိူဝ်ႉၼႂ်းႁိူၼ်း၊ မၢၵ်ႇၵူၺ်ႈယႃႉတူၼ်ႈၵူၺ်ႈ၊ ၸိူဝ်ႉ တႆးၶိုၼ်းယႃႉတႆး၊ ၵူၼ်းၽူႈမဝ်ႇၶႂ်ႈႁၼ်ၼႃႈၵၢၼ်ၸိူဝ်ႉၸၢတ်ႈႁဝ်းၶိုၼ်ႈသင်ႉၶိုင်ႈသုင်ႇၼၼ်ႉ မိူဝ်းႁွမ်းၸွမ်း ၵၼ်တင်းမႁႃႇတၢမ်ႇၶဝ် ႁႃသူၼ်ႈႁႃႁွႆး ပွင်တၢင်းၽိတ်းႁဝ်းယဝ်ႉ၊ ၵွပ်ႈပိူဝ်ႈၼႆ သင်ဝႃႈမုၵ်ႉယႂ်ႇၵူၼ်းၼမ်ဢွၵ်ႇ ပၢႆႈၸမ်ႉ ၶႅၼ်းတေထုၵ်ႇမႅၼ်ႈတင်းဢၼ်ပိူၼ်ႈၼေးယဝ်ႉ၊ ယွၼ်ႉၼႆ ၵူၼ်းပႃးၶူဝ်းႁဵတ်းဝူတ်ႈႁဵတ်းဝၢတ်ႈၸွမ်း တၢင်းသေသွင်ၵေႃႉ ၽႂ်ၶႂ်ႈၸွမ်းၵေႃႈ ၸွမ်းတႃႉ" ပူင်ၵႂၢမ်းၼင်ႇၼႆ ၸူဝ်းဢဝ်ၸဝ်ႈထႅၼ်သွင်ၵေႃႉ ပႃးတူင်လူင်း ၵျွင်းလပ်းဝၢႆးႁၢႆတူဝ်ၵႂႃႇလႄႈ ၸိုဝ်ႈသဵင်ၸဝ်ႈသုမၼဢၼ်ဝႃႈၼၼ်ႉ တၢႆႁိုဝ်လိပ်းႁိုဝ်ၽႂ်မဝ်ႇလႆႈႁူႉၸွမ်းယဝ်ႉ၊ ၸင်ႇၼၼ်ႉမႅၼ်ႈမိူဝ်ႈၵေႃးၸႃႇ 1175 ၼီႊ၊ ပီႊတႆးပိုၵ်းသၢၼ်၊ လိူၼ်သိပ်းသွင်မႂ်ႇသၢမ်ၶမ်ႈ၊ ဝၼ်းတႆးမိူင်းမူတ်ႉ ဝၼ်းထမ်းၸၼေႇယဝ်ႉ။ မၼ်းၸဝ်ႈၼင်ႈၵျွင်းၶူပ်ႇ႞ပႆႇတဵမ်ဢႃႇယုလႆႈ 26၊ ဝႃႇၸဝ်ႈလႆႈႁူၵ်းဝႃႇယဝ်ႉ။
...............................................
ၸဝ်ႈသုမၼပဵၼ်သြႃႇတေႃႇၵၢင်းသိူဝ်
ဝဵင်းၵၢင်းသိူဝ်ၼႆႉ မီးၾၢႆႇၼိူဝ်မိူင်းလိူၼ်း၊ ၸဵင်ႇႁွင်ႇဝၼ်းတူၵ်းလွႆမူး၊ ၽၢႆႇႁွင်ႇၼမ်ႉၵုၼ်ႇ၊ ပေႃႊၶၢမ်ႈၼမ်ႉၶူင်း တႃႈသၢႆးလႅင်ယဝ်ႉၶိုၼ်ႈမိူဝ်းမူတ်ႉလူင်၊ လုၵ်ႉမူတ်ႉလူင်တႆႇၸွမ်းတူၼ်းလွႆၶိုၼ်ႈမိူဝ်းတၢင်းဢွၵ်ႇတိၵ်းတိၵ်း၊ ၶၢဝ်းတၢင်းဝၼ်း႞ ၽႅဝ်ဝဵင်းၵၢင်းသိူဝ်ယဝ်ႉ။ သိုဝ်ႈဝဵင်းလုၵ်ႈၼႆႉၸမ်ႉတမ်းၼိူဝ်တူၼ်းလွႆ ၾၢႆႇႁွင်ႇမီးႁူၺ်ႈၽၢႆႇ ၸၢၼ်ႈမီးႁူၺ်ႈ၊ ၼႂ်းႁူၺ်ႈၼႆႉပဵင်းယၢၼ်းမီးတူင်ႈၼႃးဢွၼ်ႇၶပ်ႉၶိုၼ်ႈၸွမ်းႁူၺ်ႈႁွင်ႈ၊ ၼမ်ႉဢၼ်ၶႅပ်ႇလႅၼ် ၼႃးၾၢႆႇၸၢၼ်းသေ ပဵၼ်တူၼ်းၵုင်း႞သွင်ႈလုၵ်ႈငႃၵၼ်ဝႆႉ၊ ၶႂၢင်ႇပဵင်းမဝ်ႇပေႃးၵႂၢင်ႈယႂ်ႇလူင်လၢင်၊ တႃႈၼမ်ႉ လူင်းတဵၵ်းၵိၼ်ၼႂ်းႁူၺ်ႈယဝ်ႉ။ ယၢမ်းၽွင်းပီမိူင်းၵေႃးၸႃႇ 1175 ၼီႊၼႆႉ မႅၼ်ႈပၢၼ်ၸဝ်ႈၾႃႉၸုမ်ႈ (ၸဝ်ႈ ၸုမ်ႈၵိၼ်မိူင်းပိူင်ႇၶႃႈႁဵတ်းၶုၼ်ယဝ်ႉ။
ယၢမ်းၽွင်းလိူၼ်ၸဵင်မႂ်ႇၸဵတ်းၶမ်ႈၽဝ်ႇၼၼ်ႉၼႂ်းဝဵင်းၵၢင်းသိူဝ်ၼႆႉ မႅၼ်ႈၶၢဝ်းၶဝ်ႈႁႆႈ ၶဝ်ႈၼႃးၵုၺ်ငႃး ၼႃႈၵၢၼ်ယဝ်ႉတူဝ်ႈၽႅဝ်ႁိူၼ်းတင်းသဵင်ႈလႄႈ ၵူၼ်းတင်းလၢႆဢွၼ်ၵၼ်မူၼ်ႈသိူဝ်းသိူဝ်းၸႂ်ၽႂ်မၼ်းဝႆႉယဝ်ႉ။ ၶၢဝ်းဝူဝ်းၵႂၢႆးၶႂ်ႈႁႃၶဝ်ႈဝၢၼ်ႈယၢမ်းၵၢင်ဝၼ်းလိူင်ဢိူဝ်ႁိူဝ်းၸုမ်းၸိူဝ်းမႄႈၶၢဝ်ႉသၢဝ်ဢွၼ်ႇၶဝ်ၵမ်ႈၽွင်ႈၶိုင်ႁႃ လူင်းႁွင်တဵၵ်းၼမ်ႉ ၸင်ႇၼၼ်ႉယင်းမီးမုၼ်ၸဝ်ႈပႃႊ႞ တူဝ်ၶိင်းၽၼ်ႈၶိူင်ႇသုင်ၸၢမ်ၸၢမ်း၊ ၽိဝ်ၼိူဝ်ႉၽိဝ် ၼင်မဝ်ႇၶၢဝ်မဝ်ႇလမ် ၼႃႈၵႂၢင်ႈတႃၵႂၢင်ႈ ပွင်ႈတိၼ်ပွင်ႈမိုဝ်းသွႆႇသဵမ်ႈတိုတ်ႉၽဵင်ႇၵၼ်လီဝႆႉ၊ လုပ်ႇၵပ်းလုပ်ႇ တေႃႇမဝ်ႇပေႃႇမဝ်ႇပူမ်၊ တၢင်းၵႂႃႇတၢင်းပႆ မဝ်ႇဝႆးမဝ်ႇထိူင်း ၼႃႈတႃႇၼႃႈႁၢင်ႈ မဝ်ႇၸၢင်ႈမီးတင်းၵူဝ်၊ ဢိင်ႇ သရေႇတူဝ်ၶိင်းတဵင်ႈၼိမ်ဝႆႉ ပႃးတင်းလုၵ်ႈသိတ်ႇတပေးဢွၼ်ႇ ၸင်ႇႁႃပဵၼ်မၢဝ်ႇသွင်ၵေႃႉ ပႃးထူင်မီးႁၢပ်ႇ ၶူဝ်းသေမႃးဝၢင်းလိုဝ်ႈယူႇတီႈၸလွပ်ႈႁိမ်းၵွင်းမူးၵၢင်ဝဵင်းၼၼ်ႉယဝ်ႉ။
ထႃႇၼၼ်ႉၵူၼ်းၵႂႃႇၼမ်ႉႁႃဝူဝ်းႁႃၵႂၢႆးၶဝ်လဵပ်ႈမႃးၽၢႆႇၼႃႈၸလွပ်ႈ မုင်ႈႁၼ်ပဵၼ်ဢၼ်လၢၵ်ႇလၢႆးၼႂ်းတႃဝႆႉ၊ ၵမ်ႈၽွင်ႈၸင်ႇမိူဝ်းတၢင်ႇလဝ်ႈၸဝ်ႈၾႃႉၸုမ်ႈ၊ မွၵ်ႇဝႃႈၶဝ်ပဵၼ်ၸဝ်ႈတူၼ်ၶူးလူင်ဝတ်ႉၵျွင်းဝဵင်းလဝ်း၊ မိူင်းၼၢႆး (ၸဝ်ႈသုမၼ) ၵႃႈၼႂ်းတူင်ႈတႃႈမိူင်းတႆး။ ယၢမ်းလဵဝ်ၶုၼ်ႁေႃၶမ်းၾႃႉတုင်း မိူင်းဢင်းဝပွႆႇၵူၼ်းမႃးယႃႉသႃႇ- သၼႃႇ ဢမ်မႁႃႇတၢမ်ႇ ၸွပ်ႇလတ်းထတ်းၶႃႈ၊ မုၼ်ၸဝ်ႈဢၼ်ထၢၵ်ႈၵေႃႈထၢၵ်ႈ၊ ဢၼ်ပၢႆႈၵေႃႈပၢႆႈ၊ ဢၼ်တၢႆ ၵေႃႈတၢႆ လၢတ်ႈၼေၼင်ႇၼႆယဝ်ႉ။ ထႃႇၼၼ်ႉၸဝ်ႈၾႃႉၸုမ်ႈၵေႃႈယိၼ်းပဵၼ်ၶေႃးၶူမ်တူမ်ၸႂ်ဢွႆႁွႆႈ ၵွပ်ႈလွင်ႈ တၢင်းပိူင်ပဵၼ် ၸိူဝ်ႉၶိူဝ်းတူဝ်ၵဝ်ႇ တၼ်းၼႂ်းတူင်ႈတႃႇမိူင်းတႆးႁဵတ်းလူင်ႁဵတ်းလၢင်တေႉတေႉလႄႈ ၼင်ႇႁိုဝ် တၵ်းလႆႈႁူႉထႅင်ႈၶွပ်ႇလႅၼ်သဵၼ်ႈၵႂၢမ်းလႅတ်းလႅင်းၼၼ်ႉ ၸင်ႇၸႂ်ႉၵူၼ်းဢဝ်မွၵ်ႇယႃႈၶဝ်ႈတႅၵ်ႇ ၵႂႃႇပၢင်းဢဝ် မိူဝ်းၸူးႁေႃ ဢုပ်ႇၵုမ်ၵၼ်တေႃႇပေႃးလိုၵ်းလႄႈ ၶိုၼ်းၼၼ်ႉၶဝ်သြႃႇတပေၼွၼ်းႁဵတ်းၶႅၵ်ႇၸဝ်ႈၾႃႉၸုမ်ႈ သေယဝ်ႉ။
သႅင်လီၸမ်ႉ ဢဝ်ၵူမ်ႇငႂ်ႈမုၼ်ႈလိၼ်ပွတ်ႈသီၵႃႈႁိုဝ်ၵႃႈ မဝ်ႇၶုၼ်ႇမဝ်ႇသဝ်ႈ ၵူၺ်းဢမ်ႇၵႃး၊ ယင်းပွႆး
ပိုတ်ႇႁိူဝ်ႈၸိုၼ်ႈသႂ်မႃးၵွၼ်ႇယဝ်ႉ။
ၶုၼ်သၢင်ႇသီႈၸမ်ႉ တၼ်းၼႂ်းထိူၼ်ႇၾႃႉသၢမ်ႁဵင်ၼၼ်ႉ၊ ၵႂႃႇထိူၼ်ႇႁူၺ်ႈလွႆလႂ်ဢမ်ႇဝႃႈ ၼိူဝ်တၢင်းၵိၼ်
ဢႁႃႇရၼႆႉမီးဝႆႉယူႇၵူႈတီႈယဝ်ႉ။
ၵေႃႉၸၢႆးမြၢတ်ႈ ဢႃႇၸႃႇၼီႇၽူႈဢၼ်တၢင်းမေႃသႅၼ်ပိူင်ၵုမ်ႇလူမ်ႈ တဵဝ်ထူၼ်ႈဝႆႉၼၼ်ႉ တူၵ်းၽႅဝ်
လၢပ်ႈယၢၼ်ႈႁဵင်းလႂ်ၵေႃႈ တိုၼ်းလႆႈပဵၼ်ႁူဝ်ၵၼ်းပိူၼ်ႈၼပ်ႉထိုဝ်ယမ်ၵူဝ်ယဝ်ႉ။
ၵၢင်ၼႂ်မိူင်းလႅင်းမႃႊယဝ်ႉၸဝ်ႈၾႃႉၸုမ်ႈလူင်ဝဵင်းၵၢင်းသိူဝ် ၸင်ႇသမ်ႉၵၢပ်ႈသွမ်းလူႇတၢၼ်းသေယဝ်ႉ၊ သမ်ႉ ပွႆးသိုပ်ႇဢုပ်ႇၵုမ်တွင်ႈထၢမ်ၸွပ်ႇထတ်းၼမ်ႉၵတ်ႉတၢင်းမေႃ တမ်ႈၸဝ်ႈသမၼႁဝ်းထႅင်ႈလႄႈ မိူၼ်ပိူင်ၵူၼ်း လူင်းယင်ႇၼမ်ႉသမ်ႇမုတ်ႈတြႃႇၼိုင်ႈၵႂႃႇၼိုင်ႈယင်ႇၼိုင်ႈလိုၵ်ႉတိၵ်းတိၵ်း မဝ်ႇႁၼ်မဝ်ႇႁူႉတီႈတိူၵ်ႈမၼ်းလႃး လႃး၊ၸိူဝ်ႉၼင်ႇၼၼ် ၵႃႈဢၼ်ၸွပ်ႇလၢမ်းထၢမ်မႅၼ်ႈတင်းလၢႆၼၼ်ႉ ၵႅၼ်ႇလၵ်းလႆႈႁူတပ်းမွၼ်းလွၼ်ႉၵႅၼ် ၾိင်ႈပိူင် လွင်ႈႁူႉတၢင်းမေႃၵူၺ်းၵူၺ်းလႄႈ ၸဝ်ႈၾႃႉလူင်ယိၼ်းပဵၼ်ပီႇတိၸိုမ်းၸိူမ်ႈၼႆႈ ၸူမ်းၸႂ်ဢိူဝ်ႉလႃႉ ယႂ်ႇၼမ်လူင်လၢင်သေယဝ်ႉ ၸင်ႇတၵ်းၸင်ႈဢဝ်ၼမ်ႉၼၵ်းၽွႆႈငိုၼ်းသၢမ်ၸွႆႉၶမ်းလႅင်ၸဵတ်းၵၢပ်ႈႁဵတ်းပၼ် မွၵ်ႇယႃႈၶဝ်ႈတီၵ်ႇ သႂ်ႇလၢင်ႇတၢင်ႇၽိူၼ်ယွၼ်းပၢင်းၼင်ႈဝတ်ႉၵျွင်းဝဵင်းၵၢင်းသိူဝ်သေယဝ်ႉ။
ပေႃႊထိုင်ႁိုင်မႃးတၢၼ်ႇတၢၼ်ႇယဝ်ႉ ၵႃႈၸိူဝ်းၵူၼ်းႁိူၼ်းၵူၼ်းၵျွင်း ၽူႈမီးပၺႃႇဢိၵ်ႇဢမ်ႇမီးပၺႃႇတင်းလၢႆ လၢပ်ႈယၢၼ်ႈဢိူင်ႇဝဵင်းၵၢင်းသိူဝ်ၸိူဝ်းၼၼ်ႉ ၽႂ်ၵေႃႈႁွတ်ႈၽႅဝ်မႃးၸူး ၵမ်ႈၽွင်ႈၵေႃႈၶႂ်ႈႁူႉလႄႈထၢမ် ၵမ်ႈၽွင်ႈ သမ်ႉၶႂ်ႈၸၢမ်းလႄႈထၢမ် ႁဵတ်းၼင်ႇၼႆမဝ်ႇႁိူတ်ႇမဝ်ႇဝၢႆးယဝ်ႉ။ ၵူၺ်းၵႃႈၵူၼ်းၸိူဝ်းဢၼ်ၽႅဝ်မႃးၶႄႉၶဵင်ႇတင်း လၢႆၼၼ်ႉ ဢဝ်ၶူးပေႃႈၼင်ႇ
- ၶုၼ်သၢင်ႇသီႈလႄႈၶဵတ်ႇၼၼ်ႉလႂ်။
- ၼူၸၢင်ႉၶႃႇလႄႈၸၢင်ႉတိုၵ်းလူင်ၼၼ်ႉလႂ်။
- မႅင်းႁိင်ႇႁွႆႈလႄႈၶုၼ်လိူၼ်ၼၼ်ႉလႂ်။
- ႁူၺ်ႇမၢၵ်ႇၶေႃလႄႈလွႆသမ်မိူင်းၼၼ်ႉလႂ်။
တင်ႈဢဝ်ယၢမ်းၼၼ်ႉမႃႊၼႃႈၵၢၼ်ႇတႃၵျွင်းၸဝ်ႈႁဝ်းၶိုၼ်းမိူၼ်ပၵ်းၵဝ်ႇပိူင်ၵဝ်ႇ မိူဝ်ႈဢၼ်ၼင်ႈၵျွင်းဝဵင်း လဝ်းၼၼ်ႉၵူၺ်းဢမ်ႇၵႃး ယင်းပၢႆလိူဝ်ဢွၼ်တွၼ်းၵဝ်ႇ လုၵ်ႈသိတ်ႇတပေးယႂ်ႇၼမ်ၵိုၼ်းၶွၼ်ႈတေႉတေႉယဝ်ႉ။ ၼွၵ်ႈသေၼႆႉပိူဝ်ႈဢၼ်မဝ်ႇမီးၽူႈသေႇၵူၼ်းယႃႉၶႃႉၶၢႆလႄႈ သမ်ႉလႆႈလီလႆႈပဵၼ် ယဵၼ်ၸႂ်ထၢင်ႇႁၢင်ႈသၢင်ႈ ပွင်ၶွင်လီၵၢၼ်ၽႃႇသႃႇ၊ သႃႇသၼႃႇ ပၺႃႇ ပုၼ်ႈပၢင်ႈၸိူဝ်ႉၶိူဝ်းတူဝ်ၵဝ်ႇၶိုၼ်ႈသင်ႉၶိုၼ်ႈသုင်မိူဝ်းၼႃႈယူႇယဝ်ႉ။
ၵွပ်ႈပိူဝ်ႈၼႆလႄႈ တေႃႇထိုင်ဝၼ်းဢၼ်ၶပ်းမေးတႅမ်ႈပိုၼ်းမၼ်းၸဝ်ႈၼႆႉ လိၵ်ႈမၼ်းၸဝ်ႈႁဵတ်းဢွၵ်ႇၵူၺ်းၵူၺ်း မီး 169 ၽိုၼ် ပုၼ်ႈတႃႇပၢၵ်ႇ႞ပၢၵ်ႇပၢႆၼၼ်ႉ ပဵၼ်ဢၼ်ၽွတ်ႈတႅင်ႇတီႈဝဵင်းၵၢင်းသိူဝ် ၼမလိူဝ်တွၼ်းပိူၼ်ႈလႄႈ ၵူၼ်းတင်းလၢႆ ၸင်ႇၽွမ်ႉၵၼ်ႁွင်ႉၸွမ်းတေႇသၼ်ႇတြထႃႇၼတီႈယူႇၼၼ်ႉသေပဵၼ်မႃး (ၸဝ်ႈၵၢင်းသိူဝ်) ႁူင် လိုဝ်းၸွတ်ႇတူဝ်ႈသိပ်းၼႃႈၾႃႉမိူင်းၵူၼ်း မဝ်ႇသုတ်းႁၢႆဝၢႆးဝွတ်ႈလႃးလႃးယဝ်ႉ၊ ၼႂ်းၵႃႈဝႃႈမႃႊ 169 ၽိုၼ်ၼႆႉ ၵေႃႈမူတ်းသဵင်ႈယဝ်ႉမဝ်ႇဝႃႈလႆႈ ပိူဝ်ႈဢၼ်ပႆႇႁၼ်ထူပ်းၺႃးထႅင်ႈ ၵမ်ႈၽွင်ႈယင်းဝႃႈ ၽိုၼ်ၼမ်မၼ်းတၵ်းမဝ်ႇ ယွမ်းသေသၢမ်ပၢၵ်ႇ-လၢမ်းဝႆႉၼင်ႇၼႆယဝ်ႉ။
ၸဝ်ႈသုမၼ (ၸဝ်ႈသြႃႇတေႃႇၵၢင်းသိူဝ်) ၼႆႉ မၼ်းၸဝ်ႈယူႇၼင်ႈထင်ႁိုင်ၼႂ်းမိူင်းၵၢင်းသိူဝ် တင်ႈဢဝ်မိူဝ်ႈ ဢႃႇယုလႆႈ 26 ပီ ပၢၼ်ဝႃႇလႆႈ 6 ဝႃႇတေႃႇထိုင်ဢႃႇယုၸဝ်ႈလႆႈ 65 ၼီ။ ဝႃႇၸဝ်ႈ 45 ပီႊ၊ မီးၵႂႃႇ 38 ပီႊယဝ်ႈ။
ပီႊၼႆႉၸမ်ႉပုတ်ႉတသၵရႃႇလႆႈမႃး 2395 ၼီႊ လိူၼ်သီႇမႂ်ႇ 2 ၶမ်ႈ ယၢမ်းၼၼ်ႉမုင်ႈသူႇလူဝၢႆႇ သီႇၾၢႆႇပႅတ်ႇ ၼႃႈမိူင်းတႆးၾႆးၺႃးယိူဝ်ႈႁႅင်ႈ၊ မိူင်းမူဝ်းတွင်ယွင်းလွမ်းထွင်းလိဝ်လိဝ် မွၵ်ႇသဵဝ်ႈၶၢဝ်လႅင် သၢႆဝၼ်းၶႅင်မႆႈ မႆႉၼိမ်ပူင်ႇ ၽိူဝ်တွင်လၢႆး ႁၢတ်ႇသၢႆးပေႃႇ ၼမ်ႉမေႃႇယွမ်း ၸၵ်းၸႃႈၸၵ်းယႆးႁွင်ႉ တွင်ႉလေႃးဢိုတ်ႇ သႅၼ် ၼူၵ်ႉၼူဝ် သႅၼ်တူဝ်မူၼ်ႈ ၸႂ်ၵူၼ်းဢူၼ်ႈဢွႆႁွႆးလေႃးလႄးဝႆႉယဝ်ႉ ပိူဝ်ႈမီးၼင်ႇၼႆလႄႈ ၸဝ်ႈသြႃႇတေႃႇၵၢင်း သိူဝ်ၼႆႉ ပိူဝ်ႈဢၼ်ၽၢတ်ႇယၢၼ်သၢႆၸိူဝ်ႉႁိူဝ်ႇၶႆးမႃးႁိုင် ၶႂ်ႈသူႇၸႂ်းၸႂ်ထိုင်ၼၼ်ႉၵေႃႈပိူင်႞ ၸင်ႇတၵ်းမွၵ်ႇလၢတ်ႈ ယွၼ်းဢၼုၺၢတ်ႈၸဝ်ႈၾႃႉလူင်ဢိၵ်ႇလူၺ်ႈတပေးတၵႃႇၶဝ်သေယဝ်ႉ ၸူဝ်းဢဝ်တပေးၵူၼ်းၸွမ်းႁွမ်းၵၼ် လူင်းႁႃတူင်ႈတႃႈမိူင်းတႆး မႃးၸူးမူၺ်ႇတေႃႇၼမ်ႉတဵင်းပွတ်ႇ (ႁွင်ႉ) မူၺ်ႇတေႃႇမိူင်းၵိုင် ႁွတ်ႈသူႇလူႇတၢၼ်း ဝၼ်းလိူၼ်သီႇမူၼ်းသေ လိူၼ်သီႇလွင်ႈၸင်ႇသမ်ႉလေႉၽၢႆႇဝၢႆႇႁႃမႃးတၢင်းဝၢၼ်ႈၵဝ်ႇၽဝ်ႇဢွၼ်တၢင်းဝဵင်း လဝ်းၵဵင်းတွင်းယဝ်ႉ။
ပိူင်ပဵၼ်ၽူႈၵျၢမ်ႇလေႈၽူႈၶၢမ်ႇၼႆႉ ၵူၼ်းၶၢမ်ႇလိုမ်းၵေႃႈၵူၼ်းၵျၢမ်ႇမဝ်ႇလိုမ်း ပိူင်႞ၵေႃႈၽူႈၶၢမ်ႇၼႆႉတိုၼ်းမဝ်ႇ ပေႉၵူၼ်ၵျၢမ်ႇ တိုၼ်းမီးၼင်ႇၼႆယဝ်ႉ။
ပေႃးဢၼ်ၸဝ်ႈသြႃႇတေႃႇၵၢင်းသိူဝ်ၶဝ်သြႃႇတပေး ႁွတ်ႈၽႅဝ်သူႇဢုၼ်ႇၸႂ်းယဵၼ် ၸိူဝ်ႉၸၢတ်ႈတၵႃႇပီႈၼွင်ႉ ၸမ်ၵႆယင်းပႆႇသုတ်းၶွတ်ႇၸွတ်ႇတူဝ်ႈ၊ ၽူႈၶႂ်ႈလႆႈၼႃႈတႃ ၵူၼ်ႁႃၽေးသႂ်ႇၸိူဝ်ႉၸၢတ်ႈၸုမ်း႞ၼၼ်ႉ သမ်ႉပေႃး တၼ်းသွတ်ႇသႅတ်ႉမိူဝ်းလၢတ်ႈၶႃႈၸႂ်ႉၵူၼ်းၶုၼ် ၵူၼ်းလိုပ်ႈၸဝ်ႈမုၼ်ၸိူဝ်းၼၼ်ႉတီႈမိူင်းၼၢႆးထႅင်ႈယဝ်ႉ၊ ပိူဝ်ႈၼႆဢၼ်ပဵၼ်ၸဵပ်းယဵၼ်းသႅၼ်ၼမ် ၵမ်းဢွၼ်ႇၼၼ်ႉ သမ်ႉပွႆးထႅၵ်ႇငိူၼ်ႈၶိုၼ်းၸႃႉတေႇၽုတ်းၶိုၼ်ႈထႅင်ႈ ၽဝ်ႇ႞ယဝ်ႉ။
သြႃႇတေႃႇၵၢင်းသိူဝ်ထၢၵ်ႈတေႇၼႃႈႁိူၼ်း (ပႆႇလႆႈထတ်းလိၵ်ႈၶႃႈ)
ယွၼ်ႉပိူဝ်ႈၼၼ်သေ ၵူၼ်းႁၵ်ႉၸိူဝ်ႉၸၢတ်ႈ ဢိၵ်ႇတင်းတၵႃႇပီႈၼွင်ႉ ၸင်ႇသမ်ႉၵွႆႈလပ်ႉၸႂ်ႉယၢႆႉၶၢႆႉၼီထႅင်ႈ ၵမ်း႞ယဝ်ႉ၊ ၽဝ်ႇၼႆႉၵူၼ်းၶႅၼ်ၶဝ်ၵေႃႈ ၼင်ႇိုဝ်တၵ်းပွႆးတိလႆႈၸဝ်ႈၵၢင်းသိူဝ်ၼၼ်ႉ ၵမ်ႈၽွင်ႈမိူဝ်းတဵင်တၢင်း ဝႆႉၽၢႆႇၼႃႈ၊ ၵမ်ႈၽွင်ႈလိုပ်ႈၸွမ်းၵႂႃႇပႃႈလင် ထွမ်ႇၶၢဝ်ႇသွပ်ႇႁွႆးလမ်းလွႆးလမ်းလွႆးၵၼ်လူင်ၵႂႃႇယဝ်ႉ၊ ၸဝ်ႈသြႃႇ တေႃႇၵၢင်းသူဝ်ၵေႃႈ ယွၼ်ႉလူၺ်ႈတၢင်းမေႃၸဝ်ႈၵဝ်ႇၼၼ်ႉလႂ် ယွၼ်ႉလူၺ်ႈၽီပႂ်ႉတူဝ်ၸဝ်ႈမေႈသူႇရသတီႇ ၸွမ်းပူးၸွမ်းပဝ်း ၵႅတ်ႇၶေႁေႉၵင်ႈတႃႇသေႇၼၼ်ႉလႂ် ၽႂ်ၵေႃႈမဝ်ႇၶိုတ်းမဝ်ႇထူပ်းသေပွၵ်ႈ။ ထိုင်ၼင်ႇၶိုၼ်း႞ ၽီၶဝ်ၸင်ႇလူင်းမွၵ်ႇပၼ်ၾၼ်ၸႅင်ႈ။ ၵွပ်ႈပိူဝ်ႈယၢမ်းမၼ်းၵေႃႈထိုင်မႃး ထုၵ်ႇလီၶႂၢၵ်ႈမေႇၽေႈၶိူဝ်းၼၼ်ႉလႂ်၊ ပေႃးဢမ်ႇႁဵတ်းၸိူင်ႉၼႆပိူၼ်ႈတၵ်းၸွပ်ႇငၢႆႈၶႆႈထူပ်းမဝ်ႇႁၢင်ႉၼၼ်ႉလႂ် မီးလႄႈ လႆႈႁူႉၸႅင်ႈလႅင်းလီ တေႃႇထိုင် တိုၼ်ႇမႃးယင်းလႆႈႁၼ်ယူႇၼႂ်းတႃ၊ ပေႃးထိုင်ႁူဝ်မိူင်းၸမ်သႂ် ၶၢဝ်းတွင်ၵူၺ်ႈလိူမ်ႈမႃး ယၢမ်းၼၼ်ႉ ၸင်ႇဢွၼ် ၵၼ်သိုပ်ႇၶၢဝ်းတၢင်းၽႅဝ်တမ်ႈႁိမ်းၶွပ်ႇပႅၼ်လႅၼ်တႃႇႈသၢႆလိၼ်ၶၢတ်ႇ တီႈဝၢၼ်ႈၸၢမ်ၸွမ် ၸဵင်ႇႁွင်ႇဝၼ်း ဢွၵ်ႇၶွၵ်းဝဵင်းၵဵင်းလိူၼ်ၼၼ်ႉ ၸဝ်ႈသြႃႇတေႃႇသုမၼၵၢင်းသိူဝ် ၸင်ႇႁဵတ်းၸွမ်းၼင်ႇၽၽီၶဝ်လၢတ်ႈပၼ်ၼႂ်း ၾၼ််သေ ၶျသိၵ်ႈၶႃႇတီႈၵျွင်းၸၢမ်ၸွမ် ၼုင်ႈၶူဝ်းသွၼ်ၶႅၼ် ပဵၼ်ၵူၼ်းယေးယဝ်ႉ၊ ပီႊၼႆႉၵေႃးၸႃႇလႆႈ 1214 ပီႊတႆးႁၢႆးမဵတ်ႉ၊ ဢႃႇယုၸဝ်ႈလႆႈ 65 ဝႃႇၸဝ်ႈလႆႈ 45 ယဝ်ႉ။
ဝၢႆးသေထၢၵ်ႈယဝ်ႉ ၸင်ႇဢွၼ်ဢဝ်တပေးဢႅဝမ်ႇၸေႈလေႇမိူင်း ႁဵတ်းသြႃႇတွၵ်ႇၸၢၵ်ႈ သမ်းယႃ ဢၢပ်ႇယႃ တေႇသွၼ်ပၢင်လၢႆးၶိုၼ်ႈၶဵင်ႇသူႇရသတီႇ သွၼ်ၵပျႃႇလင်ႇၵႃႇ ႁဵတ်းမေႃတႃႇ (ႁွင်ႉ) မေႃၵႂၢမ်းလူင် ၽွတ်ႈလိၵ်ႈ ထုတ်ႇလိၵ်ႈလေႃးၵီႇလေႃးၵုတ်ႉတြႃႇ၊ သျတ်တြမင်ႇၵထ သိူၵ်ႈပိုၼ်းမဵဝ်းဢၼ်ပၼ်ၸၢင်ႈ ၵပ်းၵၢႆႇလူၺ်ႈတၢင်း မေႃသႅၼ်ပိူင်မုင်ႈပၢင်ႈၸိူဝ်ႉၶိူဝ်းဝၢၼ်ႈမိူင်း ၸွတ်ႇတူဝ်ႈလၢပ်ႈယၢၼ်ႈတၼ်းၵႆ ၵူႈတီႈၵူႈလႅၼ်ယဝ်ႉ၊ ထႃႇၼႆႉၸမ်ႉ ၸဝ်ႈသုမၼသြႃႇတေႃႇၵၢင်းသိူဝ်ဢၼ်ဝႃႈၼၼ်ႉၵေႃႈၵႂင်တႃႁႃမဝ်ႇၸၢင်ႈယဝ်ႉ။
ၼႂ်းပီႊၼႆႉၼင်ႇၵဝ်ႇ ၸွမ်းလူၺ်ႈၽီၶဝ်ဢဝ်ႁႂ်ႈလႄႈသိုဝ်ႈႁဵင်းပၢင်ၶႅၵ်ႇၶွၼ်ႈပွႆးလူင်တီႈ႞ၼၼ်ႉ မီးလုင်းမေႃတႃႇ ပေႃႇမႂ်ႇႁဝ်းၵေႃႈပွႆႇၸၢမ်းၶဵၼ်းႁူဝ်လၢႆႈၽိူၵ်ႇၵၼ်ႉၵႅင်ၽၵ်းလိူဝ်ႇ ၼုင်ႈသိူဝ်ႈပိၵ်ႈၽိူၵ်ႇၶႅၼ်ယူင်ႉ ၵူၼ်ၽႄးလမ် ႁူင်ႇယူင်ႉ ၶတ်းမိတ်ႈယၢဝ်းၽွၵ်ႇဝၢႆၶျေႃးပႃးထူင်လမ်ပိုၼ်ႉယေး လႅဝ်းယၢဝ်းၽွၵ်ႇဝၢႆၶျေႃး၊ တိုဝ်းၵုပ်းၶေႇႁၵ်း သၢမ်လၼ် မီးဢိင်ႇသရေႇတဵမ်ထူၼ်ႈ ၵိုင်ႇၼင်ႇၵေႃႉၸၢႆးမြၢတ်ႈသေပႆၶဝ်ႈမႃးၼႂ်းသုမ်ႉၵၢႆႇၼႃးမၢၼ်ႇတၢပ်ႈမႂ်ႇ လူင်ပိူၼ်ႈၼၼ်ႉယဝ်ႉ၊ ပေႃးဢၼ်ၽႅဝ်ႁွတ်ႈၽၢႆႇၼႃႈပရိသၢတ်ႈၵူၼ်းတင်းလၢႆတီႈဢၼ်သိူဝ်ႇဝႆႉတၢၼ်ႈသိူဝ်းလႅင် လွင်ၵွပ်းမၢၵ်ႇၽႄးသွမ်ႇၵႃႈၶၢပ်ႇ မီးၼမ်ႉတဝ်ႈလိၼ်မိူင်းၵိုင်သုမ်ႇၵွၵ်းငိုၼ်းၼၼ်ႉ ၸင်ႇၵွႆႈၼင်ႈၶႂၢႆႇၵုတ်ႇလီငၢမ်း ထူၵ်းမႃးဢႅပ်ႇယႃႈသတ်ႉထႅမ်ႁူဝ်မေႃႈယႃႈဝွၵ်းဢုမ်ႇငိုၼ်းသေ ပၢႆႇႁိၼ်ၸပ်းမိုဝ်ႈၸပ်းၾႆးမေႃႈယႃႈတၵ်ႉၼၢႆပီႈ ၼွင်ႉၵူၼ်းလူင်ၸဝ်ႈပွႆးၶဝ်ယဝ်ႉ ၸင်ႇၼၼ်ႉၼၢင်းယိင်းပီႈၼွင်ႉၸဝ်ႈပွႆးၵေႃႉ႞ ၸင်ႇႁွပ်ႇမႃးၽိူၼ်သၢၼ်မၼေႃး လူင်ႇ႞သႂ်ႇၵူႇၶိူင်ႈတၢင်ႇၶူးမေႃမႃးတမ်းသေတၵ်ႉၼၢႆၶေႃႈၵႂၢမ်းထႅင်ႈယဝ်ႉ။ ၸင်ႇသမ်ႉထၢမ်ၶိုၼ်းဝႃႈ ၸိုဝ်ႈၼၢင်း ၶဝ်ႁွင်ႉၸိူင်ႉႁိုဝ်ၼေႃလၼႆ လႄႈၸိုဝ်ႈႁဝ်းၶႃႈႁွင်ႉ-ၼၢင်းသႅင်သူၺ်ႇၶႃႈဢေႃႈ-ၼႆသေ သုတ်ႉၶိုၼ်းဢွၵ်ႇမႃးပႂ်ႉ ၼင်ႈထွမ်ႇမေႃၵႂၢမ်းယူႇယဝ်ႉ။
ၸဝ်ႈလုင်းမေႃတႃႇႁဝ်းၵေႃႈ ပေႃးလုတ်ႇယႃႈလွၵ်း႞ယဝ်ႉ၊ တေႇႁႅၵ်ႈၶိူင်ႈႁၢင်ႈပွႆးမေႃယဝ်ႉ၊ ပေႃးၽၢၵ်ႈပွႆးလၢမ်း ၶိူင်ႈလူႇၶူဝ်းတၢၼ်းယဝ်ႉ ၸင်ႇသမ်ႉၶပ်းၵၢႆႇဝၢႆႇၼႃႈမႃးၽၢၵ်ႈပႃႈတင်းပီႈၼွင်ႉမေႈသၢင်ႇၶဝ် မဝ်ႇပေႃးၼမ်ပေႃး ၵေႇသေသိုဝ်တၢမ်ၵႂႃႇထႅင်ႈတၢင်ႇၸိူင်ႉတၢင်ႇလွင်ႈ ဢၼ်ပဵၼ်ၵႂၢမ်းသင်ႇၵႂၢမ်းသွၼ်ၸိူဝ်းၼၼ်ႉႁူဝ်႞ယဝ်ႉ၊ တွႆး႞ တေႃႇထိုင် ၶိုၼ်းလိုၵ်းၸမ်လႅင်းၸင်ႇတေႇႁုပ်ႈသိမ်းပွႆးမေႃယဝ်ႉ။ ၸင်ႇၼၼ်ႉပီႈၼၢင်းသႅင်သူၺ်ႇ ၸင်ႇသိုပ်ႇ ပၢင်းဝႃႈပေႃးၸဝ်ႈလုင်းမေႃလူင်ႁဝ်းၶႃႈပႆႇမီးလွင်ႈတၢင်းႁိတ်ႈၼႅတ်ႈၵႂႃႇထႅင်ႈတၢင်ႇတီႈသီႇလႅၼ်ၼႆ ၶႅၼ်းတေႃႈ မိူဝ်းမင်ႇၵလႃႇပၼ်ႁိူၼ်းႁဝ်းၶႃႈ ႁဵတ်းၶႅၵ်ႇႁဝ်းၶႃႈသေၵမ်းၼႆလႄႈ ၸဝ်ႈလုင်းမေႃလူင်ႁဝ်းၵေႃႈႁပ်ႉဢဝ်ၶေႃႈ ၵႂၢမ်းသေ မိူဝ်းၸွမ်းၵမ်းလဵဝ်ယဝ်ႉ။
ၸွမ်းလူၺ်ႈတီႈႁဵင်းၼၼ်ႉသေယဝ်ႉ ထိုင်တီႈၸဝ်ႈလုင်းမေႃတႃႇႁဝ်း ဢိၵ်ႇတင်းပီႈၼၢင်းသႅင်သူၺ်ႇပေႃးလႆႈပဵၼ် ၵူပ်ႉပဵၼ်ၵူႈၵၼ်ၵႂႃႇယဝ်ႉ။
ထႃႇၼတီႈႁဵင်းၼႆႉၸမ်ႉ လႅပ်ႈပဵၼ်တီႈတွၼ်ႈ ၸူဝ်ႈဝူင်ႈၵၢင်မိူင်းသူႈ မိူင်းၼွင် ၵဵင်းလိူၼ် မိူင်းယႆၸိူဝ်းၼႆႉယဝ်ႉ။ ပဵၼ်ၼႂ်းဢိူင်ႇလႂ်တေႉတေႉၵေႃႈမဝ်ႇၸၢင်ႈႁူႉထိုင်ႁႃလႆႈ၊ မိူဝ်းၼႃႈမႃးၸဝ်ႈလႂ်ႁူႉၵေႃႈ ၶိုင်ပွင်မေးၵုမ်းဢဝ် ထႅင်ႈတႃႉ။
ပေႃးဝႃႈသွၼ်ႉမိင်ႈပဵၼ်ႁိူၼ်းယႉၵေႃႈ ၸဝ်ႈလုင်းမေႃႇတႃႇႁဝ်းၸင်ႇၶႆႈၼေလွင်ႈတၢင်းပိူင်ပဵၼ်မၼ်းၸဝ်ႈၵူႈ လွင်ႈလွင်ႈတီႈပီႈၼွင်ႉၸိူဝ်ႉၸၢတ်ႈတင်းလၢႆလႄႈ ၵႃႈတီႈၸဝ်ႈၾႃႉၸုမ်ႈလူင်ဝဵင်းၵၢင်းသိူဝ်ၼႆႉ ပိူဝ်ႈပဵၼ်ၸဝ်ႈ တူၼ်ႈတၢင်းၵေးမုၼ်တၢင်ႇမီးဝႆႉယႂ်ႇၼမ်ၼၼ်ႉပိူင်႞၊ ႁူဝ်ပိုင်းယွၼ်းဢွၵ်ႇပႆႁႃဝႆႈၽြႃး သူႇၸႂ်းပီႈၼွင်ႉၵူၺ်း၊ တၵ်းပွၵ်ႈၶိုၼ်း ယူႇ၊ ၵႂၢမ်းလႆႈၶၢမ်ႇဝႆႉၸိူဝ်ႉၼႆၵေေႃႈပိူင်႞၊ ၵႃႈပႆႇၶိုၼ်းမိူဝ်းလၢတ်ႈၵေႈလူတ်းပူတ်းဝႆႉၼႆႉ ပႆႇၸႂ်ႈတၢင်းပွင်ႇၵူၼ်း ႁူႉ။ တၵ်းလႆႈၶိုၼ်းမိူဝ်းလူးၵွၼ်ႇ လၢတ်ႈၼင်ႇၼႆသေယဝ်ႉ မဝ်ႇပေႃးတၼ်းႁိုင် ၸင်ႇဢွၼ်ဢဝ်ပိႈၼၢင်းသႅင် သူၺ်ႇၶိုၼ်းမိူဝ်းမိူင်းၵၢင်းသိူဝ်ယဝ်ႉ။
ၸဝ်ႈၾႃႉလူင်ၵေႃႈ ပေႃးလႆႈႁူႉငိၼ်းလွင်ႈတၢင်းပိူင်ပဵၼ်ၸဝ်ႈသြႃႇတေႃႇလူင် ဝဵင်းၵၢင်းသိူဝ်ႁဝ်းမိူဝ်းႁႃသူႇၸႂ်း ပီႈၼွင်ႉထၢၼ်ႈထိုင်တီႈပေႃးလႆႈပဵၼ်မေႃတႃႇ (မေႃၵႂၢမ်း) လူင်မႃးၼႆႉ ယိၼ်းပဵၼ်ၽိတ်းၸႂ်ၵွပ်ႈတူင်ႈတႃႈမိူင်းတႆး သၢႆၸိူဝ်ႉႁိူဝ်ႇၶႆးဢၼ်လဵဝ်ၵၼ်ပူၼ်ႉတီႈ ၶေႃးမေႃးၶူမ်ဢွႆႁွႆႈဝႆႉယဝ်ႈ။ ၵူၺ်းၵႃႈ ပေႃးပူၼ်ႉယဝ်ႉၵေႃႈယႃႇသေ၊ လုင်းမေႃႁဝ်းယႃႇမႆႈၸႂ်ႈသင်ဝႃႈၼႆ ၶၢၼ်းပိူၼ်ႈပူၵ်းပၼ်လင်ႁေႃတေႃႁိူၼ်းယဝ်ႉ ၼပ်ႉထိုဝ်လဵင်ႉလူဝႆႉၵၢၼ်မိူင်း 12 လွင်ႈ၊ ႁွင်ႉၸဝ်ႈ 12 ပိူင် မဝ်ႇလႆႈႁူႉသင်ၵူၺ်းမဝ်ႇၵႃး ယင်းပွႆးၵမ်ႉၸွႆႈထႅမ်ပၼ်ၶဝ်ႈလႅင်ႁႅင်းငိုၼ်းလူး ၵွၼ်ႇယဝ်ႉ။
ႁဵတ်းၼၼ်မဝ်ႇပေႃးတၼ်းႁိုင် ပိူဝ်ႈဢၼ်ပီႈၼၢင်းသႅင်သူၺ်ႇမဝ်ႇပေႃးမိုတ်ႈမၵ်ႉၽၵ်းၶဝ်ႈမိူင်းပိူၼ်ႈၼၼ်ႉလႂ်၊ မဝ်ႇမိုတ်ႈတေးႁူတ်ႈသၼ်လွႆမိူင်းပိူၼ်ႈၼၼ်ႉလႂ် ၸင်ႇၶႂ်ႈပွၵ်ႈဝၢႆႇၾၢႆႇလင်မိူင်းတူင်ႈမိူင်းတႆးၶိုၼ်းလႄႈ ၸင်ႇတၵ်း တိူင်ႇပၢင်ႇသင်ႇၵႂၢမ်းတီႈတူၼ်ၸဝ်ႈၽူဝ်တူဝ်ၵဝ်ႇယဝ်ႉ။ ထႃႇၼၼ်ႉၸဝ်ႈလုင်းမေႃတႃႇၵေႃႈၸင်ႇဝူၼ်ႉၸႂ်တူၺ်း ယၢမ်းလဵဝ်ၵဝ်ပဵၼ်ၵူၼ်းႁိူၼ်းယဝ်ႉ လွင်ႈၵၢၼ်ဝိၼေးဝိၵၢၼ်ႇၼႆႉမဝ်ႇမီးတီႈၶွင်ႉတီႈၶမ်သင်ယဝ်ႉ ပိၵ်ႉသမ်ႉၶိုၼ်း မိူဝ်းယူႇသၢင်ႈထင်ၵိၼ်တီႈၵဝ်ႇ ဝၢၼ်ႈၵဵင်းဝဵင်းလဝ်းႁဝ်းၵေႃႈ မိူၼ်တေလႆႈယူႇၼႆလႄႈ ၸင်ႇၶိုၼ်းၶႆႈၼေလွင်ႈ တၢင်း ယွၼ်းဢၼုၺၢတ်ႈတီႈၸဝ်ႈၾႃႉလူင်ယဝ်ႉ။ ၸဝ်ႈၾႃႉၸုမ်ႈၵေႃႈပွႆႇပၼ်လူၺ်ႈငၢႆႈၵူၺ်းမဝ်ႇၵႃး ယင်းဢဝ် ပၼ်ၸွမ်းမႃႉၶီႇလီတူဝ်႞ငိုၼ်းသၢမ်ၸွႆႉ ၵူၼ်းႁၢပ်ႇၶူဝ်းသွင်ၵေႃႉ ႁႂ်ႈဢၼ်ပုတ်ႈၵၼ်ဝၢၼ်ႈသိုပ်ႇဝၢၼ်ႈ သူင်ႇၵႃႈပႆ ပူတ်ႉဝဵင်းၵၢင်းသိူဝ်ၼၼ်ႉ မႅတ်ႈၼႂ်းပီႊၵေႃးၸႃႇ 1214 ၼီႊ ၼႆႉၵူၺ်းၼင်ႇၵဝ်ႇယဝ်ႉ။
ၸင်ႇၼၼ်ႉ ပူႇဢွၵ်ႇတင်းသွင်ဢွၼ်ၵၼ်ပူၵ်ႈၶိုၼ်းလူင်းမႃးတူင်ႉတႃႈမိူင်းတႆး မႃးဝေႉတီႈႁိူၼ်းပေႃႈမႄႈပီႈၼၢင်း သႅင်သူၺ်ႇယဝ်ႉ။ ၸူးၸႂ်တေႉပီႈၼၢင်းသႅင်သူၺ်ႇၶႂ်ႈဢွၼ်ၽူဝ်ၶဝ်ႈ ၸဝ်ႈပိူၼ်ႈယူႇသၢင်ႈထင်ၵိၼ်သိုဝ်ႈႁဵင်းၼၼ်ႉ သေတႃႉ ၸဝ်ႈလုင်းမေႃတႃႇႁဝ်းသမ်ႉဢမ်ႇမိုတ်ႈလႄႈ ၸင်ႈႁဵတ်းၵႂၢမ်းမၢၵ်ႇဝႆႉဝႃႈ- "မိုတ်ႈတူင်ႈသေလၢႆၵေႃႈ ၼၢင်းဢိူဝ်း ပီႈမႂ်းဢမ်ႇမိုတ်ႈမိူင်း မိုတ်ႈသေတႃလမ်မၢၵ်ႇသွင်သိူင်းၵေႃႈပီႈမႂ်းဢမ်ႇမိုတ်ႈမေႈၵူၼ်းထဝ်ႈ။ မိုတ်ႈမိူင်း သေလၢႆၵေႃႈၶမ်းဢိူဝ်း ပီႈမႂ်းဢမ်ႇမိုတ်ႈတူင်ႇ မိုတ်ႈသေၼုၵၢႆႇၵၢၼ်ႈယႂ်းလူင်ႇၵေႃႈ ပီႈမႂ်းဢမ်ႇမိုတ်ႈတူင်ႈမိူင်း တီႈသူသဝ်း" ၼႆယဝ်ႉ။
ၵွပ်ႈပိူဝ်ႈမိးၼင်ႇၼႆလႄႈ ၸင်ႇဢွၼ်ၵၼ်ပူၼ်ႉလူင်းမႃးယူႇသၢင်ႈထင်ၵိၼ် ဝၢၼ်ႈၵဝ်ႇမိူင်းလင် ဝၢၼ်ႈၵဵင်းလဝ်ႈ ၵွၼ်တႂ်ႈၼႆႉ ၶိုင်ပွင်ပုၼ်ႈပၢင်ႈၽႃႇသႃႇ သႃႇသၼႃႇ ၸိူဝ်ႉၶိူဝ်းတူဝ်ၵဝ်ႇ ၵတ်းၵတ်းယဵၼ်ယဵၼ်မဝ်ႇမီးၶဵၼ်ၶွင်ႈလွင်ႈ သင်ယဝ်ႉ။
ၼၢင်းၶမ်းၵူႇၵိူတ်ႇ
ထိုင်မႃးပီႊၵေႃးၸႃႇ 1215 ၼီႊ လိူၼ် 12 မႂ်ႇ 7 ၶမ်ႈ ဝၼ်းၸၼ် ၽွင်းၵႆႇၶၼ်သၢမ်ၸုပ်ႈၼၼ်ႉ ပီႈၼၢင်းသႅင်သူၺ်ႇလုၵ်ႉမႃးၸေႃႇၾႆးၼိုင်ႈၶဝ်ႈယဝ်ႉ ပေႃးၼမ်ႉမေႃႈၼိုင်ႈၽူတ်ႉမႃးႁႆၶဝ်ႈသမ်ႉႁွင်ႉ မႄႈသၢင်ႇၵေႃႈပူင်ဝႆႉသေသမ်ႉၶိုၼ်းၼိုင်ႈႁႆၶဝ်ႈသမ်ႉႁွင်ႉထႅင်ႈလႄႈပူင် ယုၵ်ႉၼိုင်ႈသမ်ႉႁွင်ႉတၼ်းသၢမ်ပွၵ်ႈ ႁိူၼ်းတႂ်ႈႁိူၼ်းၼိူဝ်ပိူၼ်ႈပေႃးလႆႈငိၼ်းလႄႈ ၸဝ်ႈလုင်းမေႃႁဝ်းၵေႃႈၼွၼ်းမဝ်ႇလႆႈၸင်ႇလုၵ်ႉဢွၵ်ႇၽႃႈမႃးယဝ်ႉ၊ ယၢမ်းၼၼ်ဢၼ်ပဵၼ်ၶဝ်ႈပိူၵ်ႇလႄႈၶဝ်ႈသၢၼ်ၸၢၼ်ၵၼ်ဝႆႉၼၼ်ႉလုၵ်ႉၼိူဝ်ၶႃႇတၢၼ်းၸွမ်းႁိူၼ်းသေတူၵ်းမႃးၼိူဝ်သၢတ်ႇ ႁိူၼ်းပေႃးမိူဝ်ဝႆႉယဝ်ႉ။ ထႃႇၼၼ်ႉၵမ်းလဵဝ်ပီႈၼၢင်းသႅင်သူၺ်ႇၵေႃႈၶၢင်းဝႃႈတွင်ႉၸဵပ်းၼႃႇ ၶိင်းၼႆႉဢိူၺ်းႁဝ်းတေၶိုၼ်းၼွၼ်းလူးၵွၼ်ႇ ၶဝ်ႈႁဝ်းၼႆႉတူၺ်းသပူင်လႃႈ ဢၢပ်ႈမဝ်ႇၸႂ်ႈလၢႆးမၼ်းလႄႈ ၸင်ႇၸႂ်ႉလုင်းမေႃႁဝ်းၵႂႃႇမွၵ်ႇမေႈၵဵပ်းပွၵ်ႉႁွင်ႇမႃးယဝ်ႉ။
ယၢမ်းၼၼ် လုင်းမေႃႁဝ်းၵေႃႈၵၢၼ်ၼမ်ႁိပ်ႈၼႅတ်ႈၼႃႇတေႉတေႉ ၶဝ်ႈၵေႃႈၶိုၼ်းလီပူင် ၵူဝ်ၼမ်ႉမေႃႈၶဝ်ႈႁႅင်ႈၵေႃႈမိူင်႞ မေႈလဵင်ႉမေႈၵဵပ်းလူဝ်ႇၵႂႃႇမွၵ်ႇၵေႃႈတၢင်း႞ ၼႃႈတႃပေႃးဢမ်ႇလီ တူတ်ႇပေႃးယုင်ႈလူင်ဝႆႉယဝ်ႉ၊ မိူဝ်ႈဢၼ်မိူင်းလဵင်းပၢင်ႇသေ ၶိုၼ်းလပ်းသိင်ႇၸဝ်ႈဝူင်ႉယဝ်ႉမိူင်းလႄင်းတေႉၼၼ်ႉၵမ်းလဵဝ် လုင်းမေႃႁဝ်းၵေႃႈ ပူင်ၶဝ်ႈသေပၼ်ႈၶဝ်ႈသႂ်ႇဢႅပ်ႇယူႇ လႆႈငိၼ်းသဵင်ႈႁႆႈလုၵ်ႈလႅင်ဢေႉမေႈလဵင်ႉ? ပဵၼ်ၵူၼ်းယိင်းဢေႃႈပေႃးသြႃႇ ၼုမ်ႇလီၵျႃႇလႆ ယႃႇပေမေႃးၵမ်း႞ၸင်ႇမႃးတူၺ်းလႃႈ တွပ်ႇၶိုၼ်းၼင်ႇၼႆ လုင်းမေႃႁဝ်းၵေႃႈၸူမ်းၼႃႈပေႃးယုမ်ႇဝၢႆႈလႅင်ႈလူင်ဝႆႉယဝ်ႉ။
ပေႃႊထိုင်ႁိုင်တဵမ်လိူၼ်႞မႃႊ ပီႈၼၢင်းမေးသၢင်ႇၵေႃႈသုၵ်ႈၸၢင်ႇလၢင်ႉၶိင်းဢွၵ်ႇၾႆးယဝ်ႉ မႅတ်ႈမိူဝ်ႈမိုဝ်ႉတၼ်းဝၼ်းလီၼၼ်ႉ လုင်းမေႃလူင်ႁဝ်း ၸင်ႇမွၵ်ႇထဝ်ႈၵေႇၵႅၼ်ၵၢၼ်ႇဝၢၼ်ႈသူၼ်သေ ဢၢပ်ႇလိူၼ်တင်ႈၸိုဝ်ႈပၼ်ၶႂၼ်လုၵ်ႈယိင်းဢွင်ႇႁွင်ႉဝႃႈ (ၼၢင်းၶမ်းၵူႇ) ၼႆယဝ်ႈ။ ဢၼ််လႆႈပၼ်ၶၼ်တင်ႈဝႃႈ ၼၢင်းၶမ်းၵူႇၼႆႉ-
1. ပိူဝ်ႈပဵၼ်လုၵ်ႈဝၼ်းၸၼ် (တၼၢင်းလႃႇ) ၼၼ်ႉပိူင်႞။
2. ၸွမ်းဢၼ်ၼိမိတ်ႈၶဝ် ၵ.ၶ.င သမ်ႉပဵၼ်ၼၢမ်ႇဝၼ်းၸၼ်ၼၼ်ႉပိူင်႞။
3. ႁႆၶဝ်ႈႁွင်ႉတဵမ်သၢမ်ပွၵ်ႈ၊ ၶဝ်ႈပိူၵ်ႇၶဝ်ႈသၢၼ်တူၵ်း မႅၼ်ႈယၢမ်းပူင်ၶဝ်ႈ သႂ်ႇဢႅပ်ႇယူႇၸုမ်ႇၵူႈ(ၵူႇ)ၵၼ်ဝႆႉ ၶိူင်ႈလီတင်းသၢမ်ၼၼ်ႉၵေႃႈလွင်ႈ႞။ ၸင်ႇတၵ်းသႂ်ႇၸိုဝ်ႈ ၼၢင်းၶမ်းၵူႇ ဢမ်ႇၼၼ် ၼၢင်းၶမ်းၵူႈ ၼႆယဝ်ႉ။ ယွၼ်ႉလူၺ်ႈလွင်ႈၼပ်ႉလွင်ႈသွၼ်ႇဢတိတ်ႈၼမိတ်ႈၸိူဝ်းၼႆႉ ၽႂ်မဝ်ႇတၢင်ႇတွၼ်းပူၼ်ႉလိူဝ်လူဝ်မေႃႁဝ်းၸဝ်ႈၵၢင်းသိူဝ်လႆႈယဝ်ႉ။ တင်ႈဢဝ်ယၢမ်းၼၼ်ႉမႃး ၸဝ်ႈလုင်းမေႃႁဝ်းၵေႃႈၸွမ်းဢၼ်လုၵ်ႈယိင်းငဝ်ႈၸဝ်ႈပိူၼ်ႈပဵၼ်ပိူင်သေသမ်ႉပွႆးလႆႈမႃးၸိုဝ်ႈမႂ်ႇ ၸိူဝ်ႈလီလူၺ်ႈငၢႆႈထႅင်ႈတင်းသွင်ပိူၼ်ႈဢွၼ်ၵၼ်ႁွင်ႉဝႃႈလုင်းပေႃႈၵူႇ၊ လုင်းပေႃႈၵူႇ ၼၢင်းမေႈၵူႇၼႆ ၽႅဝ်ႁိုင်ထိုင်ၸဝ်ႈထဝ်ႈမႃးႁွင်ႉၼၢႆးသႅင်သူၺ်ႇမဝ်ႇၼၼ် ၼၢႆးမေႈၵူႇၼႆယဝ်ႉ။ ယွၼ်ႉၼႆႉၸဝ်ႈၵၢင်းသိူဝ်ၵေႃႈ ၼႂ်းလိၵ်ႈမၼ်းၸဝ်ႈၼၼ်ႉၼေႇဝႆႉဝႃႈ "တၼ်းၼႆႉၵိင်းၵိင်း ယိင်းမၢႆၵႃၶႃး ၶိင်းႁႃး ထၢၵ်ႈမေႃလၢႆးပေႃႈၵူႇ" ၼႆယဝ်ႉ။
ၵူၼ်းမိူင်းၵၢင်ၸမ်ႉ ပဵၼ်တူဝ်ယူႇၸွမ်းလေႃးၵထမ်ႇ မိူဝ်ႈၸႃႉၵေႃႈမီး မိူဝ်ႈလီၵေႃႈပႃး (ႁွင်ႉ) ၵဝ်ႈၵိဝႇသိပ်းမင်ႈၼၼ်ႉယဝ်ႉ။
တူဝ်ယူႇၼႂ်းသင်ၶရလေႃးၵတင်းလၢႆၸမ်ႉ မဝ်ႇပူၼ်ႉလႆႈ ၵိူတ်ႇ၊ ပဵၼ် ထဝ်ႈ၊ တၢႆၼႆလႆႈ။ ပိူဝ်ႈၼႆ ၸဝ်ႈၵၢင်းသိူဝ်ႁဝ်းၵေႃႈ ၸႃႉမီးလီပေႃႇ တေႃႇႁိုင်ထိုင်ထဝ်ႈ ဢႃႇယူႇမၼ်းၸဝ်ႈလႆႈမႃး 94 ၼီႊ တီႈၵေႃႈၸႃႇ 1243 ပီႊတႆးလပ်းမဝ်ႈ လိူၼ်သိပ်းသွင်လွင်ႈ 6 ၶမ်ႈ ဝၼ်းသုၵ်း (သွၵ်ႈၵျႃႇ) 11.11.1881 ဢႃႇယုၼၢင်းၶမ်းၵူႇလႆႈ 28 ပီႊ တေႇၼႃႈႁိူၼ်းယဝ်ႉပီႊ႞ ယၢမ်းၽွင်းၽူၼ်ၸၢႆးၼၢႆးယၢၼ် တူင်ႈလိူင်ၽိူင်းပွင်ႇ ၸင်ႇၼၼ်ႉသၢႆၸႂ်လိၵ်ႈလၢႆးၸိူဝ်ႉၶိူဝ်းတႆးႁဝ်း ၸဝ်ႈၵၢင်းသိူဝ်ၵေႃႈလပ်ႉလွႆငိုၼ်းလွႆၶမ်းသဵင်ႈၵၢမ်ႇသုတ်းမုၼ်သေ ႁဝ်းတင်းလၢႆ ႁၢႆတႃၵႂႃႇတေႃႇထိုင်ဝၼ်းမိူဝ်ႈၼႆႉယဝ်ႉ။
ၶုမ်ပႃႇႁဵဝ်ႈမၼ်းၸဝ်ႈၼၼ်ႉ မီးၼႂ်းဢိူင်ႇဝၢၼ်ႈလဝ်းၸေႊဝဵင်းမိူင်းၼွင် ၽၢႆႇတၢင်းဢွၵ်ႇ ၼမ်ႉပၢင် ယၢၼ်ၽင်ႇၼမ်ႉပၢင်မွၵ်ႈ 30 ဝႃး ၼႃႈလၢၵ်ႈၽင်ႇပၢႆၼႃႈတိုင်ႇယွမ်းပႃႈႁွင်ႇတႃႈႁိူဝ်းတၢင်းၵႂႃႇၵဵင်းလူမ်းၼၼ်ႉယဝ်ႉ။
(တင်းတႃႇႁိူဝ်းတၢင်းမိူဝ်းၵဵင်းလူမ်းၼႆႉ မွၵ်ႈၸဵတ်းလၵ်း၊ ပေႃးတတ်းၶိုၼ်ႈၵွင်းမွၵ်ႇၼုၼ်းၶမ်းသိုဝ်ႈသိုဝ်ႈ တၵ်းမီးၼႃႈတိုင်ပၢႆလၢၵ်ႈၽင်ႇသွင်တိုင်ႇ မွၵ်ႈၼႆႉယူႇယဝ်ႉ။
ပိူင်လီဢၢမ်းၸဝ်ႈၵၢင်းသိူဝ်
1. လဵၵ်ႉတေႃႇထဝ်ႈ ပၺႃႇတၢင်းမေႃလႅတ်းၸႅဝ်ႈၽၢႆၽႂ်းတွင်းၸႃးလိူဝ်ပိူၼ်ႈ။
2. တၢင်းႁူႉသႅၼ်ပိူင်တဵမ်ထူၼ်ႈၼမ်လၢႆ မေႃလိူဝ်တွၼ်းပိူၼ်ႈ။
3. ၼၢင်းသူႇရသတီႇ ၽီပႂ်ႉသႃႇသၼႃႇၶဝ်ပႂ်ႉမႃးလူတူၺ်းၸပ်းႁၢင်ႈယူႇတႃႇသေႇ။
4. ၵႃႈပိူၼ်ႈတင်းလၢႆ ၶိုင်ပွင်လွင်ႈၸႃႉ ၶႃႉၶၢႆႁဵတ်းၶဵၼ်သႂ်ႇႁၢင်ႈၼၼ်ႉ မဝ်ႇထိုင်တူဝ်သေပွၵ်ႈ။
5. ၵႂႃႇတၢင်းလႂ် ယူႇတီႈလႂ်ၵေႃႈ ၵူၼ်းတင်းလၢႆမိုတ်ႈမၵ်ႉႁၵ်ႉၼမ် ယမ်တူဝ်လႆႈပဵၼ်ပီႈပဵၼ်ႁူဝ်ပိူၼ်ႈ။
6. ၸိုဝ်ႈႁႅင်းသဵင်ဢွၵ်ႇ၊ ၶၢဝ်ႇငၢဝ်းဢူဢၢႆ၊ လိုဝ်းႁူင်တွၼ်းပိူၼ်ႈ။
7. လိၵ်ႈမၼ်းၸဝ်ႈၽွတ်ႈ ၽေႈၸွတ်ႇလိုမ်တႆးၵူတီႈ ၽိုၼ်ၼမ်ၼႆၵေႃႈလိူဝ်တွၼ်းပိူၼ်ႈ။
8. ၼႂ်းလိၵ်ႈမၼ်းၸဝ်ႈၼၼ်ႉ "ထမ်ႇမလေႃးၵသျတ်ႉတြ" ဢေႃးဝတသုင်းမ" မင်ႇၵထ ဢတိတ်ႈၼိမိတ်ႈ၊ တမ်းပွင်ႇသိူၵ်ႈပိုၼ်း၊ ဢပုမ်ႇ၊ ၾိင်ႈငႄႈ၊ လွင်ႈမိူင်းပိူင်တႆး၊ တဵမ်ထူၼ်ႈတွၼ်းလိူဝ်ပိူၼ်ႈ။
9. ၵႃႈၸိုဝ်ႈလွင်ႈၽိတ်ႇပိူင်ဢမ်ႇ၊ ၵႂၢမ်းထၢမ်ၵႂၢမ်းတႃႉ၊ ပျသၼႃႇတင်းလၢႆ မၼ်းၸဝ်ႈၵႄႈလိတ်ႈလႆႈတွၼ်းပိူၼ်ႈ။
10. မိူဝ်ႈဢဝ်ၵွမ်ႇမၼ်းၸဝ်ႈလူင်းၶုမ်သေထူမ်လိၼ်ယဝ်ႉၼၼ်ႉ မိူၼ်ၼင်ႇမွၵ်ႇယႃႈၶဝ်ႈတႅၵ်ႇလုၵ်ႉတၢင်းလႂ်မႃးဢမ်ႇႁူႉၽူင်ႉတူၵ်းၼိူဝ်ၶုမ်မၼ်းၸဝ်ႈ။
11. ယွၼ်ႉလူၺ်ႈၼိမိတ်ႈလၢၵ်ႇလၢႆးၼင်ႇၼႆ ပိူၼ်ႈၸင်ႇဢဝ်မႆႉမွင်ၵၢၼ်းႁၢမ်ၶွၼ်ၶိင်းမၼ်းၸဝ်ႈသဵမ်ႈတင်းပၢႆသေတိၵ်ႉထၢၼ်ႇၵပ်းဝႆႉတၢင်းႁူဝ်တၢင်းတိၼ် ယင်းၶိၼ်းဢွၵ်ႇႁုၼ်ႈပဵၼ်ၵေႃမီးယူႇတေႃႇထိုင်ယၢမ်းလဵဝ်။
12. ပေႃးမီးၵူၼ်းတေမႃးတွင်ႈထၢမ် မႃးတွင်းပၢၼ်ႇတြႃး ၸႂ်ႉၽွတ်ႈလိၵ်ႈ၊ ၼွၼ်းလပ်းယူႇၵေႃႈၽီပႂ်ႉမၼ်းၸဝ်ႈပူၵ်းတွႆႇ(ၼႂ်းၾၼ်)ဝႃႈ လုၵ်ႉလႄႈပိူၼ်ႈတေမႃးထၢမ်မႃးၸႂ်ႉလွင်ႈၼၼ်ႉ ပိူင်ၼႆႉယဝ်ႉၾၢင်ႉသတိထႃႈဢွၼ်တၢင်း။
13. ပေႃးဝၼ်းၵၢတ်ႇဝၼ်းလဝ်း ၵူၼ်းလူင်ၶဝ်ဢဝ်သၢတ်ႇပေႃႉၶဝ်ႈသွင်ၽိုၼ် သိူဝ်ႇတႂ်ႈႁူမ်ႈမၢၵ်ႇၵႅင်းလူင်သွင်တူၼ်ႈ ၽၢႆႇၸၢၼ်းၵၢတ်ႇၼၼ်ႉ သိူဝ်ႇတၢၼ်းသိူဝ်း တမ်းၼမ်ႉတဝ်ႈပူႉယႃႈဝႆႉသေ ပေႃးမၼ်းၸဝ်ႈၽႅဝ်မႃးၼင်ႈယဝ်ႉ၊ ၵႃႈၸိူဝ်းၸဝ်ႈမုၼ်ၶုၼ်ၶႃႈ လဵၵ်ႉတေႃႇယႂ်ႇတၢင်းလၢႆဢွၼ်ၵၼ်မႃးတွင်ႈမႃးထၢမ်တြႃးလႂ်။ မႃးလူႇမႃးတၢၼ်းလႂ် ၵွင်ၶူဝ်းလူႇပေႃးတဵမ်သၢတ်ႇ ပေႃးၵၢတ်ႇဝၢႆး တပေးမၼ်းၸဝ်ႈၵူၼ်းလူင် 3-4 ဢၢႆႈ လႆႈတေႃႉႁၢပ်ႇမိူဝ်းပေႃးၶတ်းႁႅင်းဝႆႉ မီးၼင်ႇၼႆယဝ်ႉ။
14.မၼ်းၸဝ်ႈၼႆႉၸႂ်ၵဝ်ႇပိုင်ႈတူဝ်ၵဝ်ႇ လုၵ်ႈသိတ်ႇလုၵ်ႈၼွင်ႉလုၵ်ႈလဵင်ႉလုၵ်ႈၸၢင်ႈ ၵူၼ်းၼႂ်းႁိူၼ်းမီးၼမ်သေတႃႉၵေႃႈ ဢမ်ႇသူႈၸႂ်ႉၽႂ် တူဝ်မၼ်းၸဝ်ႈ ၶူးသမ်းႁၢမ်မႅၵ်ႇလႆႈ ႁဵတ်းဢဝ်ၵူၺ်း ၸင်ႇတေပေႉၸႂ်ႉဢိူဝ်ႉလႃႇ။
လိၵ်ႈၸဝ်ႈၵၢင်းသိူဝ်ၽွတ်ႈတႅင်ႇဝႆႉၵႃႈဢၼ်လႆႈႁူႉႁၼ်ၵမ်ႈၽွင်ႈ
//... သိုပ်ႇထႅင်ႈ
********************
********************တိုၵ်ႉတႅမ်ႈယူႇ
********************


text:
ယိုၼ်ယၼ်ယွၼ်းတၢင်ႇထိုင် RCSS/SSA လႄႈ SSPP/SSA မိူင်းၸိုင်ႈတႆး
ၶႃႈၶဝ်ပဵၼ်ၵေႃႉဢၼ်ၸွမ်းႁၼ်ၸႅင်ႈလီငၢမ်းလႄႈ ၸင်ႇလႆႈႁဵတ်းလိၵ်ႈၽိုၼ်တၢင်ႇထိုင် ၶွင်ႇသီႇဢဝ်ၶိုၼ်းၸိုင်ႈတႆးလႄႈ ပႃႇတီႇမႂ်ႇသုင်ၸိုင်ႈတႆး ၶႃႈဢေႃႈ ။
ဢၼ်ၸုမ်းယိပ်းၵွင်ႈ PSLF/TNLA ၶဝ်ပိုတ်ႇၼႃႈသိုၵ်း မိူင်းၸိုင်ႈတႆးပွတ်းႁွင်ႇၼႆႉ ပဵၼ်ပိုၼ်းႁၢႆႉလူင်လၢင်တႄႉယူႇယဝ်ႉ ။ လွင်ႈတၢင်းႁၢႆႉၶဝ်သမ်ႉ တင်ႈၸႂ်ပိုတ်းယိုဝ်း တပ်ႉၸုမ်းၸိူဝ်ႉၸၢတ်ႈၸိုင်ႈတႆး (RCSS/SSA) ဢမ်ႇၵႃး ယိူင်းဢၢၼ်းၽဵဝ်ႈမူၺ်ႉၵူၼ်းၶိူဝ်းတႆး ဝႃႈၼႆ ။ ၼႂ်းသူပ်းပၢၵ်ႇၵႂၢမ်းၶဝ်ဝႃႈ ဢမ်ႇၸႂ်ႈမိူင်းတႆးယဝ်ႉ ပဵၼ်မိူင်းလွႆယဝ်ႉ ဝႃႈၼႆ ။ လႆႈငိၼ်းမႃးၼႂ်းႁူသၵ်းသၵ်းယဝ်ႉ ။
ဢၼ်တူဝ်ထူပ်းမႃးတႄႉ လႆႈႁူႉႁၼ်ၸုမ်းၶဝ်တီႉၺွပ်းဢဝ်ၵႂႃႇၵူၼ်းပွၵ်ႈႁဵတ်းၵၢၼ် မတ်ႉပေႃႉထုပ်ႉ ဢဝ်ၵႂႃႇမိူၼ်ဝူဝ်းၵႂၢႆးသေ ဢမ်ႇမီးၶေႃႈတွပ်ႇထၢမ် ႁႂ်ႈယိုဝ်းတၢႆၵမ်းသိုဝ်ႈ ။ ဢၼ်ဢဝ်တၢႆၼၼ်ႉ ပဵၼ်ၵူၼ်းၶိူဝ်းတႆးလၢႆလၢႆ ။ ၸဝ်ႈမုၼ်ၸဝ်ႈၸၢင်းၵေႃႈၵူတ်ႇထတ်းၸႅတ်ႈထၢမ် ၺွပ်းၶင်ဝႆႉၼႂ်းမိုဝ်းၶဝ်။ ဢဝ်ၵူၼ်း / သူၼ် (ၸၢဝ်းၶိူဝ်းတႆး) ႁဵတ်းပဵၼ်တႃႈႁူဝ်ႉႁႄႉၵင်ႈတူဝ်ၶဝ်သေ ၶိုၼ်ႈၼႃႈသိုၵ်းတိုၵ်း (RCSS/SSA) ၼၼ်ႉ ႁူႉထိုင်ႁၼ်လႅင်းၸွမ်းလီလီယူႇ ။ ဢဝ်ၾႆးၸုတ်ႇႁိူၼ်းလူတ်ႉၵႃး ၊ လူတ်ႉၶိူင်ႈ ၊ ဢဝ်ၶူဝ်းၶွင်လၢႆလၢႆ ဢဝ်ၵူၼ်းတၢႆ ၊ လူလၢႆၼၢင်းလိင်းတႆး ၊ ၾႆးၸုတ်ႇဝၢၼ်ႈၵေႃႈ ပဵၼ်ၸုမ်း PSLF/TNLA ၼႆႉယဝ်ႉ ။
ယွၼ်ႉၵေႃႇၵၢၼ်မိူၵ်ႈမႂ်ၼႆႉသေ ၵူၼ်းမိူင်းတႆးပွတ်းႁွင်ႇ ၸဝ်ႈမုၼ်ၸဝ်ႈၸၢင်း ၵူၼ်းထဝ်ႈၵဝ်ႇၵႄႇမႄႈလုၵ်ႈဢွၼ်ႇ လုၵ်ႈႁဵၼ်းမေႃသွၼ် ၵူၼ်းယိင်း ၊ ၸၢႆး ၊ ပတ်းပိုၼ်ႉတင်းသဵင်ႈ ဢွၼ်ၵၼ်ၶၢႆႉပၢႆႈထိုင်မိူင်းလူင် ၊ မိူင်းၵုတ်ႈ ၊ မိူင်းမိတ်ႈ ၊ မိူင်းငေႃႉ ၊ ၵျွၵ်ႉမႄး ၊ သမ်ႉပေႃးၸွတ်ႇၵႂႃႇ မူတ်းယဝ်ႉ ။ ၼပ်ႉသွၼ်ႇဢၢၼ်ႇတူၺ်းၵူၼ်းပၢႆႈၽေးမီးပဵၼ်ၵႂႃႇသမ်ႁဵင်ပၢႆ ၵႂႃႇယဝ်ႉ ။ ဢၼ်ၵိုတ်းၶမ်ဝႆႉၼႂ်းၼႃႈတီႈသိုၵ်းပလွင်ႈၶဝ်ၵုမ်းၵမ်ဝႆႉၼၼ်ႉ မီးထႅင်ႈတင်းၼမ် ။ ဢမ်ႇၸၢင်ႈၶၢႆႉပၢႆႈဢွၵ်ႇမႃးလႆႈ ။ ၵမ်ႈၽွင်ႈပၢႆႈမႃးၵၢင်ၶမ်ႈ ၵၢင်ၶိုၼ်း လူတ်ႉၵႃးမႃးပိၼ်ႈၸွမ်းတၢင်းသေ မၢတ်ႇၸဵပ်းလူႉတၢႆ ၵွပ်ႈမၼ်းၵေႃႈမီးယဝ်ႉ ။ ႁိူၼ်းဢမ်ႇမီးၵူၼ်းပႂ်ႉၸိူဝ်းၼၼ်ႉ တင်ႈၸႂ်ႁဵတ်းႁွတ်းလူင်ၵႂႃႇ ၽဵဝ်ႈၵိၼ်ၽဵဝ်ႈဢဝ် ယႃႉတဝ်လူႉလႅဝ်ၵႂႃႇမူတ်းယဝ်ႉ ။
ယိူင်းဢၢၼ်း တၢင်းႁဵတ်းၶဝ်ၼႆႉ တင်ႉႁူဝ်တေႃႇၵူၼ်းၶူဝ်းတႆးတင်းသဵင်ႈသေ ဢဝ်တၢႆလူလၢႆ ၽဵဝ်ႈမူၺ်ႉယႃႉလႅဝ်ၵႅဝ်မိူင်းတႆး ႁႂ်ႈပေႃးၸူမ်ႁၢႆၵႂႃႇမူတ်းယဝ်ႉ ။ လိူင်ႈပဵၼ်ၸိူဝ်းၼႆႉ တႄႇမႃးပီ 2015 ၸမ်သဵင်ႈ တေႃႇထိုင်ယၢမ်းလဵဝ် ။
ယွၼ်ႉၼၼ်လႄႈ ၼင်ႇႁိုဝ်လိၵ်ႈလၢႆးၽႃႇသႃႇ သႃသၼႃ ၽႅၼ်ႇလိၼ် ၶိူဝ်းၵူၼ်းယႃႇၸူမ်ႁၢႆ ၵိုတ်းပိုၼ်းႁၢႆႉလူင်ၼၼ်ႉ ပိုင်ႈဢိင်ဢဝ် တၢင်းႁူႉႁၼ် ဢဵၼ်ႁႅင်းလူင် ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) လႄႈ ပႃႇတီႇမႂ်ႇသုင်ၸိုင်ႈတႆး (SSPP/SSA) သွင်ၽၢႆႇသွင်ၸုမ်း ႁူမ်ႈမိုဝ်းၶွၼ်ႈႁႅင်းၵၼ်သေ ၽုတ်းဢွၵ်ႇပၼ်ၸုမ်းၸၢဝ်းၶိူဝ်းၵူၼ်းႁဝ်း ၶၼ်ၶၼ်ဝႆးဝႆးသေၵမ်း ။ လူလွမ်ပႂ်ႉပႃးဢႃယု ၶူဝ်းၶွင် ၽႅၼ်ႇလိၼ် ၶိူဝ်းၵူၼ်းတႆး ၽႂ်းၽႂ်း ၽၢႆၽၢႆသေၵမ်း ။
တပ်ႉၸုမ်းၸိူဝ်ႉၸၢတ်ႈၸိုင်ႈတႆး ႁူမ်ႈၶွၼ်ႈၵၼ်သေ ဢဝ်တီႈယူႇပၵ်းသဝ်းမၼ်ႈၵိုမ်း ၼိူဝ်ၽႅၼ်ႇလိၼ်မိူင်းၸိုင်ႈတႆး ၶၼ်ၶၼ်ဝႆးဝႆးသေၵမ်းၶႃႈ ။
ၵေႃႉတူဝ်ထူပ်းပိုၼ်ႉတီႈ
ပွတ်းႁွင်ႇ/ မိူင်းၸိုင်ႈတႆး
ဝၼ်းတီႈ 16/02/2016


text:
မိူဝ်ႈၼူဝ်ႇဝႅမ်ႇပႃႇ 11 ဝၼ်းၼၼ်ႉ ၸုမ်းတူဝ်တႅၼ်း လူင်ပွင်ၸိုင်ႈ မိူင်းမၢၼ်ႊ ဢၼ်ၸွမ်သိုၵ်းယႄးဢွင်ႇ ၶုၼ်ၽွင်းလူင် ၵၢၼ်ၶွပ်ႇၼမ်ႉလႅၼ်ႊလိၼ် ဢွၼ်ႁူဝ် ႁွတ်ႈၵႂႃႇတီႈပၢင်သၢင်းသေ လႆႈဢုပ်ႇၵုမ်ၵၼ်တင်း ႁူဝ်ၼႃႈ ပႃႇတီႇမိူင်းဝႃႉၽွမ်ႉႁူမ်ႈ/တပ်ႉသိုၵ်းမိူင်းဝႃႉၽွမ်ႉႁူမ်ႈ (UWSP/UWSA)။
တီႈၼၼ်ႉ ပိူင်ယႂ်ႇမၼ်း ၽၢႆႇၸုမ်းတူဝ်တႅၼ်း လူင်ပွင်ၸိုင်ႈ မိူင်းမၢၼ်ႊ လၢတ်ႈဝႃႈ ယူႇတီႈ ၵူၼ်းလူင် ၽၢႆႇလူင်ပွင်ၸိုင်ႈသေ တိုၵ်းသူၼ်းမႃးဝႃႈ ၶႂ်ႈႁႂ်ႈၸုမ်းသိုၵ်းဝႃႉ လူင်းလၢႆးမိုဝ်း ၶေႃႈတူၵ်းလူင်းၵိုတ်းတိုၵ်းတူဝ်ႈမိူင်း (NCA) ၼႆယဝ်ႉ။ ၵူၺ်းၼႃႇ ၽၢႆႇႁူဝ်ၼႃႈဝႃႉၶဝ် ၶိုၼ်းတွပ်ႇဝႃႈ တေသိုပ်ႇႁဵတ်းသၢင်ႈၵႂႃႇၸွမ်း မူႇပိူင် ၶေႃႈၸုၵ်းမၼ်ႈ ၵၢၼ်မိူင်း ဢၼ်ၵေႃႇမတီႇဢုပ်ႇၵုမ်ၵၢၼ်မိူင်း မိူင်းႁူမ်ႈတုမ် (FPNCC) ၸဵတ်းၸုမ်းၶဝ်ႈပႃးဝႆႉၼၼ်ႉ ၼႆယဝ်ႉ။
ၸွမ်းၸဝ်ႈၼႃႈတီႈ လုမ်းၵပ်းသၢၼ် ပႃႇတီႇမိူင်းဝႃႉၽွမ်ႉႁူမ်ႈ/တပ်ႉသိုၵ်းမိူင်းဝႃႉၽွမ်ႉႁူမ်ႈ (UWSP/UWSA) တီႈဝဵင်းလႃႈသဵဝ်ႈၼၼ်ႉသေ လႆႈႁူႉဝႃႈ ၽၢႆႇႁူဝ်ၼႃႈဝႃႉၶဝ် ဢုပ်ႇလၢတ်ႈဝႃႈ (တီႈၼႆႉၼႆႈ ယူႇတီႈၽၢႆႇၸုမ်းဝႃႉ ၸႂ်ႉတိုဝ်းၶေႃႈ ဢၼ်ဝႃႈ “ၸေႊမိူင်းဝႃႉ”၊ လူင်ပွင်ၸိုင်ႈ ၵူၼ်းမိူင်း ၸေႊမိူင်းဝႃႉ” တီႈၸုမ်းၶဝ်) –
- ၵေႃႇသၢင်ႈ လွင်ႈယုမ်ႇယမ်ၸမ်ၸႂ်ၵၼ် ၼႂ်းၵႄႈ လူင်ပွင်ၸိုင်ႈမိူင်းႁူမ်ႈတုမ် မိူင်းမၢၼ်ႊ လႄႈ လူင်ပွင်ၸိုင်ႈၵူၼ်းမိူင်း ၸေႊမိူင်းဝႃႉ။
- ၼင်ႇႁိုဝ် သဵၼ်ႈတႃႈသၢႆတၢင်း ၼႂ်းၸေႊမိူင်းဝႃႉ တေတိူဝ်းၶႅမ်ႉလႅပ်ႈမႃးၼၼ်ႉ ၶႂ်ႈႁႂ်ႈလူင်ပွင်ၸိုင်ႈမိူင်းမၢၼ်ႊ ၵမ်ႉၸွႆႈပၼ် ယၢင်လမ် (ၵတ်ႉတလႃႇ)။
- ၼင်ႇႁိုဝ် တေလႆႈၾႆးၾႃႉ ပိူဝ်ႈတႃႇ ၸေႊမိူင်းဝႃႉ ပေႃးတေၶိုၼ်ႈယႂ်ႇမႂ်ႇသုင်မႃးၼႆႉ ယူႇတီႈလူင်ပွင်ၸိုင်ႈ မိူင်းမၢၼ်ႊ ပၼ်ၶႂၢင်ႉ ႁႂ်ႈလႆႈၵေႃႇသၢင်ႈ ႁူင်းၵၢၼ်ၾႆးၾႃႉ ၸႂ်ႉႁႅင်းၼမ်ႉသေ တေႁဵတ်းဢွၵ်ႇလႆႈ ႁႅင်းၾႆးၾႃႉ 60,000 ၵီႇလူဝ်ႇဝႂၢတ်ႈ တီႈမၢၼ်ႈတူၼ်း ၸေႊတွၼ်ႈမိူင်းမႂ်ႇၼၼ်ႉ (မၢႆထိုင် ၽႅၼ်ၵၢၼ်ၵေႃႇသၢင်ႈ ၾၢႆလူင် ၼိူဝ်ၼမ်ႉၶူင်း တီႈဢၼ်ၸမ်ၵၼ်တင်း တႃႈသၢႆးလႅင်၊ တႃႈပၢင်ႇယူၵ်ႇ ၸေႊဝဵင်းလႃႈသဵဝ်ႈတင်းတၢင်ႉယၢၼ်း တိတ်းၸပ်းၵၼ်ၼၼ်ႉ။)
- ၼင်ႇႁိုဝ်ၵူၼ်းမိူင်းပိုၼ်ႉတီႈ ၵႂႃႇမႃးလူမ်ၸႂ်ငၢႆႈငႅမ်ႈၼၼ်ႉ ယူႇတီႈလူင်ပွင်ၸိုင်ႈ ႁႂ်ႈၶိုၼ်းပိုတ်ႇၽုၺ်ႇပၼ် လၢၼ်ႇဝၢၼ်ႈတႃႈပိင်း ဢၼ်မီးၼိူဝ်သၢႆသဵၼ်ႈတၢင်း မိူင်းပွၵ်ႉ-မိူင်းလႃး-ၵဵင်းတုင် ၼၼ်ႉ။
- ၼင်ႇႁိုဝ် ၵူၼ်းၼုမ်ႇ ၼႂ်းၸေႊမိူင်းဝႃႉ တေၸၢင်ႊၵႂႃႇၶိုၼ်ႈႁဵၼ်းလႆႈ တီႈဝဵင်းလူင် ၸိူင်ႉၼင်ႇ လႃႈသဵဝ်ႈ၊ ဝဵင်းလိူဝ်ႇ၊ တႃႈၵုင်ႈၼၼ်ႉ ယူႇတီႈ ႁွင်ႈၵၢၼ်ၵူတ်ႇထတ်းၵူၼ်းၶဝ်ႈမိူင်း (လဝက) ၵူတ်ႇထတ်းသေ ဢွၵ်ႇပၼ် မၢႆၽၢင်ၼမ်းတူဝ် (နိုင်ငံသားစိစစ်ရေးကတ်ပြား) တႃႇၶဝ်။
- ႁႂ်ႈယိုတ်းထွၼ်ၶိုၼ်းလွင်ႈဢၼ် လုမ်းတႅၼ်းၽွင်းမိူင်းတႆး ႁပ်ႉႁွင်းပဵၼ် ၸုမ်းၵဝ်ႈၵၢင်ႉ (MNDAA)၊ ၸုမ်းလွႆ (TNLA) လႄႈ ၸုမ်းရၶႅင်ႇ (AA) ပဵၼ် ၸုမ်းၵေႃႇၵၢၼ်ႁၢႆႉ ဢၼ်ႁဵတ်းႁႂ်ႈပၼ်ႁႃတိူဝ်းသုၵ်ႉယုင်ႈၸွမ်း။
- ယူႇတီႈ ၵႅမ်ႁူဝ်ပဝ်ႈ ၽၢႆႇဝႃႉ သျႅဝ်မိၼ်လႅင် ႁပ်ႉပၢၵ်ႇဝႃႈ ၸေႊမိူင်းဝႃႉၼႆႉ တိုၼ်းဢမ်ႇၽၢတ်ႇဢွၵ်ႇ မိူင်းႁူမ်ႈတုမ်မိူင်းမၢၼ်ႊ ၼႆယဝ်ႉ။
ၶေႃႈမုၼ်း / သႅၼ်ပၢႆး


text:
Category Archives: ပၢႆးမွၼ်းၸုမ်း
ပုၼ်ႈၽွၼ်းပိုၼ်းပၼ် – ၸၢႆးၸၢမ်ႇဝုၼ်း & ၼၢင်းလႃႉဝုၼ်း
“ဢမ်ႇၸႂ်ႈႁဝ်းယွၼ်းပိူၼ်ႈယူႇ ပဵၼ်လိၼ်မိူင်းႁဝ်းၸဵမ်ၵွၼ်ႇ ဢွၼ်သူႈၶိုၼ်းၽူႈၶဵၼ်မိူၵ်ႈ” ၶေႃႈၵႂၢမ်းဢၼ်ၼႆႉ ၵျိူၵ်ႈၸႂ်တႄႉတႄႉၶႃႈ ပဵၼ်ၽဵင်းပုၵ်ႈထီႉ 5 ၼၢင်းလႃႉဝုၼ်း ႁွင်ႉဝႆႉ။ ၼႂ်းမူၼ်ႉၵႂၢမ်းဢၼ်ၼႆႉ မီးၽဵင်း 13 ပုၵ်ႈ ဢၼ်လီထွမ်ႇထႅင်ႈပုၵ်ႈၼိုင်ႈတႄႉ (တိူၵ်ႈႁႅင်းၸွမ်းၸႂ် – ၸၢႆးၸၢမ်ႇဝုၼ်း) ၶိုၵ်ႉတႄႉတႄႉ ၸၢမ်းထွမ်ႇတူၺ်းၶႃႈ ပေႃးၶႂ်ႈပၼ်ႁႅင်းၵေႃႈ ၵပ်းသၢၼ်ၵႂႃႇတီႈ မၢႆၽူင်း ၼႃႈ ဢႄႇပမ်ႇတၢင်းတႂ်ႈၼႆႉၶႃႈ။
(75)ပီ ၸၢႆးလၢဝ်သႂ်
ၸၢမ်းထွမ်ႇတူၺ်း ၽဵင်းၵဝ်ႇၵဝ်ႇ မေးႁွင်ႉၶိုၼ်းၶွင် ၸၢႆးလၢဝ်သႂ် ၶွပ်ႈၶူပ်ႇ(75)ပီ ဢၼ်ၸုမ်းၸိူင်းလႅဝ်းၸတ်းၶိုၼ်ႈ ၸိမ်းတူၺ်းၶႃႈ။
ၸိူင်းလႅဝ်း – ၵၢၼ်ၽွမ်ႉႁူမ်ႈ
ပေႃးၶႂ်ႈပၼ်ႁႅင်း ၽႅၼ်ႇတေႉ မၼ်းၸိုင် ၵပ်းသိုပ်ႇမႃးတီႈ (ၸၢႆးမၢဝ်း) မၢႆၽူင်း 089-265-2894 (ၽူင်းထႆး)
ဢီးမေး harn.new.15@gmail.com လႆႈယူႇၶႃႈ။ ဢႄႇပမ်ႇဢၼ်ၼႆႉ တေမီးၶႅပ်း CD တင်း DVD (2) ၽႅၼ်ႇ
ၸွမ်းၵၼ်ၶႃႈ ၵႃႈၶၼ်တႄႉ (100) ဝၢတ်ႇၵူၺ်းၶႃႈ ပႆႇပႃးၵႃႈသူင်ႇ။